
Državni terorizem, pravo in človekove pravice

Ko se kršitve mednarodnega prava dnevno dogajajo odkrito, javno in celo s hvalisanjem, potem ni daleč čas do popolnega brisanja človečnosti.
V prvi vrsti mislim na ravnanje ZDA ter njihovo že »normalno« brisanje mej med policijo in vojsko, ki s svojo organiziranostjo, močjo in specifičnim orožjem posega na področje civilnega življenja. Ne le doma z Nacionalno gardo, tudi v tujini z odsotnostjo diplomacije. Dnevno se vse skupaj dogaja ne le v Gazi, Ukrajini, Somaliji, Kongu in na drugih vojnih žariščih. Po novem tudi v Venezueli, kjer ameriška agresija in ameriški državni kriminal očitno testirata meje reakcije sveta in domače javnosti.
Trump uresničuje MAGA-izem in ideje Ku Klux Klana. Izgovori za angažiranje vojske so
»banalno normalni.« Skoraj »kavbojski«. Vojska je očitno privatna lastnina vrhovnega poveljnika. Ameriški Kongres je zamenjala CIA, ki odloča o vojni in miru. In na vrhu te nove
»demokracije« in zavezništva je kralj in »očka« Donald Trump, ki skupaj z Benjaminom Netanyahujem, Vladimirjem Putinom ter drugimi somišljeniki na novo piše mednarodno pravo. In zanimivo, kako se temu velika večina klanja.
Hkrati je napad na Venezuelo ter ugrabitev predsednika države sramota za mednarodno pravo, za diplomacijo, za ZDA in Trumpa ter za človeštvo. Bebavost pač ne pozna meja. Pravzaprav je le še pričakovati, da bo kdo ugrabil Trumpa in ga spravil v Haag.
In podobno kot so z izgovorom »boja proti terorizmu« ZDA uničevale cele države, sedaj pod Donaldom Trumpom z izgovorom »boja proti kriminalu« oz. mamilarskim kartelom, uporabljajo vojsko in vojaške metode za zatiranje klasičnega in organiziranega kriminala. In to ne samo doma, kjer je policija z vsemi represivnimi organi »očitno« neuspešna, temveč tudi v tujini. Revščina v zakotnih ulicah ameriških mest je več kot povedna in res je treba doma ter v tujini odpraviti »vzroke« zanjo.
Ker tudi »zaščita« državnih mej s pomočjo vojske ni bila uspešna, je seveda »potrebno« angažirati bolj »učinkovito«, ubijalsko ter hitrejše orodje – vojsko ter tajno službo CIA. Ideja nasilja se seveda iz Amerike uspešno prenaša po svetu in ima posnemovalce tudi pri nas. Seveda je treba samo na hitro dobiti pravno podlago za pokritje delovanja danes ali v prihodnje. Kakšnen podpis predsedniške odredbe, ali pa parlamenta to že zagotavljata. Še »najboljše« je, če so vse pristojnosti združene v rokah posameznika, ki ima potem moč, da dela, kar hoče. Ne glede na vse »nepotrebne pravne ovire« seveda. Zato je najlažja situacija ustvariti vojne ali izredne razmere ter v njihovem imenu razveljaviti osnovne človekove pravice. Najprej samo nekaterih, na primer tujcev, drugačnih, nato pa vseh.
Američani so kot vzorniki do sedaj uspešno izvajali navedeno metodo doma in po svetu. Vsaj od zasedbe Kapitola leta 2022 in posledično dopustnosti nasilja za »višje cilje«, je sprejemljivost uporabe sile čedalje večja.
O kakšni preventivi, tudi s strani držav, ki imajo ustaljeno diplomacijo, ni več slišati. Nasprotno. Nasilje postaja sestavni del medsebojnih groženj ter ravnanja.
In ljudje pozabljamo, da nasilna sredstva, orožje in eksplozivi niso primerni za
»veseljačenje«. Pa najsi gre za novoletno pokanje, ki bi ga odgovorna država že zdavnaj morala prepovedati oz. ne dovoliti, da katerekoli otrok izgubi prste, ali pa za več deset tisočih mrtvih in ranjenih ob izraelskem genocidu v Gazi, ali pa za ugrabitev predsednika. In mi vsi skupaj se sprenevedamo, da je vse to normalno. Ja, nekateri otroci se igrajo s petardami, drugi odrasli pa z bombami. Bebavost ne pozna meja.

Miloš Šonc, Grosuplje

Toleriran nacizem in izdaja človeških vrednot

Ko zaokrožijo po medijih podatki, da agenti zvezne Službe za priseljevanje in carine (ICE) v Ameriki na ulicah streljajo in morijo Američane oziroma iščejo nezakonito priseljene tujce v ZDA, mi na misel prihaja iranska moralna policija, ki uporablja podobne metode v Iranu, ko skrbi za čistost izvajanja verskih dogem in norm. Prvi iščejo tujce in skrbijo za »čistost ameriške rase«, drugi pa za čistost iranske verske podobe.
Tudi vodenje v ZDA in Iranu postaja približno enako »demokratično« s predsedniškimi dekreti, »sumljivim« pravnim pokritjem in božjo pomočjo. Enaki pa so tudi rezultati. Za nasilje skrbijo državni in paradržavni organi. Praviloma pa tajne službe, policija in vojska. No, če je zraven še kakšna Nacionalna garda in carinska služba, še »toliko boljše«. Glavno je, da se omejijo človekove oziroma državljanske pravice doma in v tujini. Vse skupaj je zelo podobno letu 1933 v Nemčiji.
Ravnanja, ki so blizu piratstva oziroma že samo gusarstvo, pa mogočneži izvajajo tudi v mednarodnih vodah na morju ter v zračnem prostoru tujih držav. Če je to »slučajno« Kongo, Somalija ali Venezuela, »ni toliko pomembno«. Bolj je važno, da se doseže željen cilj. Brez vseh »pravnih« omejitev. Zato je tudi »potreben« izstop ZDA iz 66 mednarodnih organizacij, agencij in komisij. Le kaj bi s tem »nepotrebnim« balastom in formalizmi, če lahko delam, kar hočem? In podobno posnemajo na različnih področjih Rusija, Izrael, Ukrajina in tudi EU ter še marsikatera država.
Kam vse skupaj lahko pripelje, smo nekateri zaman in neuspešno opozarjali že pred časom. Tudi kako se počasi in »legalno« razkraja mednarodno in »interno« pravo držav, ki ga zlorabljajo razni akterji. Od nepristojnih državnih organov npr. tajnih služb, do paravojaških organizacij in tudi uradnih strankarskih struktur.
Vsem pa je kritje naciklerofašizem, rasizem, imperializem in dobički ter seveda oblast. Običajno ob takšnih situacijah »izvisimo« majhni narodi in državljani. V zgodovini že ničkolikokrat videno in doživeto. A vendar zopet pozabljeno.
Zato bi si sedaj, ko imamo lastno državo zelo želel »malo« partizanskega poguma, znanja, odločnosti in smelosti države ter posameznikov. In to brez nacionalnih ter individualnih izdaj vseh, ki jim je izdaja nacionalnih vrednot blizu, izdaja lastnih osebnih vrednot pa pravilo, s katerim skušajo ostati na oblasti. Pa naj gre pri vseh skupaj za razprodajo državnega premoženja, zadolževanje ali servilno kimanje tujcem, ali pa s prestopom v drugo stranko za izdajo svojih oziroma strankinih volilcev.
Naj še poudarim zaključno misel, da zlo, ki se organizira v okviru države oz. njenih institucij je veliko bolj nevarno kot vsakršno individualno zlo. Če pa se izvaja še povezano na meddržavnem nivoju, za kar se namenjajo tudi »lepi denarci«, potem sta vojna in klanje neizogibna. Izdaja pa postaja »normalna« in celo »opravičljiva«.
Nisem prepričan, če smo vsi skupaj v teh poosamosvojitvenih letih zgradili trdno državo, ki naj bi vzdržala vse probleme v prihodnosti. Se mi nekako zdi, da smo suverenost, enotnost, demokracijo in razvoj zelo zlahka zapravili za koristi peščice bogatašev in politikantov, ki jim je malo mar za soljudi doma, kaj šele po svetu. Nekako se mi tudi zdi, da celo volja ljudi - volitve ne bodo odpravile največjih problemov.
In kje smo »zavozili« oziroma kako daleč smo že sedaj? No ja, čas bo vse pokazal. Miloš Šonc, Grosuplje

Izdaja in izdajalci

Vsekakor se zdi, da prihaja, ali pa je že prišel čas, ko se bomo morali posamezniki zopet izreči o večjih – življenjskih zadevah. In narod kot celota tudi.
Izdajalcev nihče ne ceni. Izdaja v Venezueli je omogočila takšne kršitve mednarodnega prava in takšen kriminal članice VS OZN, da bi bilo umestno razmisliti celo o novi OZN. Ali pa bi bil predvsem nujen nov razmislek o zavezništvu s takšno ZDA kot je danes in s takšnimi potezami, kot jih dela – ali pač tudi ne, EU.
Da je ameriški predsednik Donald Trump avtokrat v mišljenju in ravnanju, kaže tudi odgovor na vprašanje novinarja New York Timesa, kaj ga omejuje v njegovih ukrepih, ko je odgovoril: »Samo moja lastna morala in moja volja me lahko ustavita.« V tujini torej postaja vzor močan in bebav voditelj Donald Trump, ki po lastni izjavi ne priznava mednarodnega prava ter posledično človekovih pravic doma in po svetu, temveč samo
»lastno moralo«. Ta pa se kaže v umorih, ugrabitvah, krajah, »nakupih« delov ozemlja drugih držav, vojnah, genocidu in še čem.
In zgledi ameriškega avtokrata ter »očka« privlačijo. Kot poročajo mediji, ga nekateri že vabijo v Slovenijo, da tako kot v Venezueli »naredi red«. No, ali pa tako kot v Gazi.
Pravzaprav ne smemo biti presenečeni, da se tako vabi tujce v Slovenijo. Že pred časom, ko je bila v ekonomskih in političnih težavah, je predsednik SDS Janez Janša vabil v Slovenijo evropsko trojko. Povedno.
No, tudi v štiridesetih letih prejšnjega stoletja so nekateri veljaki pozdravljali Mussolinija in Hitlerja ter jima izražali lojalnost in zvestobo. Znano je tudi, kako se je vse končalo.
Kako se namerno izgublja spomin na preteklost, predvsem v delu opozicijskih strank in vrha Cerkve, kažejo primitiven in nasilen odnos do NOB in njenih simbolov. Ne samo z rezanjem glav simbolnemu kipu in skrunitvijo številnih partizanskih grobov, temveč tudi s poskusi rehabilitacije največjih slovenskih izdajalcev in zločincev. Od Leona Rupnika do škofa Gregorija Rožmana ter tudi ne tako maloštevilnih izdajalcev, ki jih še danes častijo razna »domoljubna« društva in posamezniki.
Zdi se, da so nekateri izgubili kompas ravnanj v življenju in nas želijo vrniti v preteklost, kamor pravzaprav sami sodijo. Vodili pa nas bi radi tudi na pot izdaje.
V Evropi in v Sloveniji imamo podobne posnemovalce ameriškega vzornika Trumpa, kot so razne Ursule von der Leyen, Orbani, Rutteji, Starmerji, itd. Nedaleč od Evrope še podobne Zelenske in Putine, neposredno pri nas pa večnega vodjo Janeza Janšo ter druge osebke.
Pravzaprav več kot moti rušenje naše ustave, njenih temeljev in osnovne človečnosti, ki jo nesposobni in neodgovorni politiki oz. politikanti niso sposobni preprečiti. Prav tako niso sposobni oceniti resnosti današnjega trenutka, potrebnih sprememb, ter realnih nevarnosti doma in po svetu. Povezanost z zločinci je prav tako zločin! Če tega kdo ne vidi, mu ni mesto na oblasti.
In v zadnjem Objektivu Dnevnika so več kot na mestu opozorila in predlogi spoštovanega dr. Nika Toša, predsednika Akademije znanosti za trajnostni razvoj Slovenije, v članku z naslovom »O zasuku politik EU od trajnostnega razvoja k oboroževanju.«
Še je čas, da ne poslušamo tistih, ki izdajajo interese ljudi in naroda le zaradi svojih pritlehnih koristi oblasti in denarja. Prav tako pa apel vsem, ki imajo vse vzvode oblasti, da s poštenim, strokovnim, zakonitim in tudi pogumnim ravnanjem dokažejo, da jim je mar za skupnost. Ne samo zase. In poslušajmo vendar razumne ljudi kot je dr. Niko Toš. Saj jih ni tako malo.

Miloš Šonc, Grosuplje

KPK in neodvisnost institucij

Zadnje novice o odločitvi Komisije za preprečevanje korupcije (KPK) glede ravnanj predsednika vlade v zvezi s policijo so več kot dobrodošle za presojo in odločitve na naslednjih volitvah. Odpirajo se tudi vprašanje integritete, nekaznovanosti politikov in druga. Pravzaprav so bila nekatera pravočasna in dobronamerna opozorila o neustreznem
»obglavljenju« policije na začetku mandata po dolgem času potrjena.
Pomisleki glede kadrovskih potez Janeza Janše in Aleša Hojsa so bili seveda umestni ter utemeljeni, saj so bile mnoge njune odločitve ter odločitve v policiji zakonsko in strokovno sporne. Predvsem pa strankarsko naravnane ter politično motivirane. In odprava tega v času začetka mandata vlade dr. Roberta Goloba je bila pričakovana, umestna in potrebna. Vprašanje pa je, če je bil način izvedbe ukrepov pravi in če so bili nadomeščene osebe
»prave«. Mislim na strokovnost, zakonitost in neodvisnost te še kako pomembne institucije. Tudi premierov zelo zgodnji način nezaupanja v policijo s spremembo svojega osebnega varovanja, čemur je kasneje sledila tudi predsednica države, je pokazal, kam po mnenju PM spada policija oz. kako jo ceni. Pod vlado dr. Roberta Goloba se je nadaljeval zasejan dvom v strokovnost in neodvisnost policije, ki se je začel z avtokratskimi potezami Janeza Janše, zaplinjevanjem, objavami vseh dolžnosti v Policiji, kadrovskimi spremembami itd.
Vsekakor si policija ne zasluži takšnega odnosa, takšnega ravnanja in takšnih odločitev najvišjih državnih organov. Vključno s pravosodjem in potrebnim prioritetnim obravnavanjem. Neprimeren politični ter ignorantski odnos pa se kaže predvsem do KPK. Korupcija, ki je v državi, ne samo na najvišjih nivojih, tudi drugod, v javni upravi, zdravstvu, pri nabavah oz. javnih naročilih, DARS-u itd. kar »dobro« zastopana, nikakor ne pride na vrsto v smislu obsodbe pri ljudeh. Zdi se, da je tudi neustrezno in nepravočasno obravnavana v pravosodju. Kaj so vzroki navedenega, je seveda vprašanje za strokovnjake. A vendar se tako s strani zdi, da je zlizanost političnih in ekonomskih oblastnih struktur tako velika, da pravosodje težko opravi svojo nalogo. Da se oblastni veljaki o različnih »problemih« kaj hitro zmenijo na kakšnih večerjah ali ob steklenicah ruma, kaže odkrit primer ljubljanskega župana. Metode so včasih pri korupciji enake kot pri »balkanskih bojevnikih«, vsi vse vemo, pa nihče nič ne ukrene.
Ko so na primer dokazi, izjave, ravnanja in dejanja tako očitni, da jih je težko ovreči, nastopijo
»pravni strokovnjaki« v obliki dobro plačanih odvetnikov, ki seveda dosežejo – tako je vsaj videti, popoln uspeh kriminala. In tako nastanejo osnovne floskule o »pravni državi«, kjer ni treba spoštovati prava in političnih obljub ter zavez. Tako za okorele kriminalce, kot tudi najvišje odločevalce v »belih ovratnikih« velja načelo »nedolžnosti, dokler jim ni dokazana krivda«. To seveda ni nič narobe. Napačno pa je, da je to osnovni moto nadaljnjih kršitev. Izgovori, da bodo za politike, odločali volilci, nekako zveni plehko in kaže na nemoč ter nesposobnost obsoditi ali odstraniti dejanske in potencialne kršitelje. In višje kot so po rangu ter na statusni lestvici, »večje so lahko kršitve in manj jih lahko kdorkoli obsodi«. Prepustiti strogo strokovne in nujne pravne zadeve navidezni volji volilcev ali državljanov, pa pomeni le prelaganje svoje odgovornosti na druge in lastno nesposobnost države.
Vsa gonja proti KPK, tudi proti odločitvam sodišč, policiji, in še kom, vključno s protesti pred sodišči, lahkotne izjave najvišjih predstavnikov o tem, da dva meseca pred volitvami se pa že
»ne izplača« postavljati neodvisnih organov kot so npr. guverner Banke Slovenije in še koga, kažejo na nesposobnost in neodgovornost dobesedno vseh od parlamenta, vlade do PRS. In najlažje je politizirati na račun neodvisnih strokovnih organov ter se dobesedno norčevati iz njihovega obstoja. Žalostno.
Pravzaprav se moč države in vseh neodvisnih organov kaže v odgovornih nosilcih oblasti ter državljanih oz. volilcih.
In ni treba čakati na volitve, da se dokažejo potrebnost, strokovnost in zakonitost vseh izvoljenih, pa tudi neodvisnih institucij. To je treba spoštovati vsak dan. Tako prvi dan po izvolitvi ali nastopu službe, kot tudi zadnji dan. In tega očitno mnogi ne vedo ali niso sposobni.
Miloš Šonc, Grosuplje

Čestitke RTV Slovenija
Miloš Šonc, Grosuplje, javno pismo MLADINA, št. 19, 15. 5. 2026

Glede na genocid Izraela ob ameriški ter evropski podpori v Gazi ter na Bližnjem vzhodu se iskreno zahvaljujem vodstvu RTV Slovenija, da je prepoznalo situacijo in v imenu človečnosti sklenilo, da se RTV SLO ne udeleži Evrovizije. Hkrati pa bo RTV SLO namesto navedenega nepotrebnega evrovizijskega cirkusa v teh terminih izvajala program Glasovi Palestine. S filmi, pogovornimi oddajami in analizami bo program osvetlil zgodbe ljudi in širši kontekst dogajanja na Bližnjem vzhodu.

Želim si, da bi takšno stališče zavzeli tudi na področju športa in na drugih področjih, ki so povezana z Izraelom.

Pogum in odločitev, ki ste ju pokazali, pa bi lahko bila vzor tudi za vse pristojne državne organe, kot tudi druge institucije, kot so izobraževalne, kulturne in zdravstvene ustanove, medije ter druge akterje in posameznike, ki lahko vplivajo na razmislek ljudi o človečnosti, pravičnosti in enakopravnosti ter drugih vrednotah.

Tudi s takšnimi potezami neodvisno ter z moralno integriteto vodij RTV SLO kažete svojim gledalcem, kaj je prav in kaj ne.

Draga bralka, dragi bralec. Kdor želi danes ohraniti trezno glavo, mora imeti dostop do kakovostnih informacij.
Svet je, žal, nasičen z informacijskim šumom, dobre in premišljene analize, komentarji, recenzije in napovedi pa so v Mladini dostopni zgolj naročnikom. Ta prispevek smo za vas izjemoma odklenili.
Naredite tudi vi kaj zase, postanite naš naročnik in preizkusite Mladinin učinek


Spoštovana-i!

Ker je nekaj odmevov na zapis ter mnenje glede KPK, posredujem dodatno pojasnilo. S spoštovanjem!
Miloš Šonc
-----------------------------------------------------------
Spoštovani!

Težko je v par besedah razložiti in se kot laik opredeljevati do strogo strokovnih (pravnih) zadev, o katerih niti strokovnjaki niso enotni.

Eni bi KPK ukinili, ker jim gre na živce, (ker opozarja na korupcijo in nepravilnosti;) drugi bi si jo podredili, (levi in desni;) tretji bi jo pustili in jo spoštovali kot neodvisen državni organ ter tako z njim ravnali in ga »popolnjevali.«

Spadam med tretje.

Razlogov je več in nadzor nad oblastjo si državljani zaslužimo. To je le eden od razlogov. Deformacij v sistemu je bilo sicer vedno veliko. In noben sistem ni popoln. Najslabši pa je tisti in tisto ravnanje, ki nima nadzora (ter popravkov ravnanj!)

Kot državljani imamo tudi pravico izražati svoja mnenja, ki seveda niso nujno enaka, kar je tudi prav.
Podobno kot bi nekateri ukinili Državni svet, (neučinkovit?!) bi lahko ukinili tudi parlament, (»nepotreben« in velikokrat velike sistemske napake?!) ter na koncu vlado (?!) in bi pač najlažje in
»najbolj učinkovito« vladal en sam človek. Že videno, že preizkušeno v zgodovini in pri nas.

Skozi zgodovino in tudi s krvavimi postopki vojn, revolucij in nasilja se je izoblikovalo vodenje družbe (države) na način delitev med zakonodajno (parlament), izvršno (vlada) in pravosodno vejo oblasti (tožilstvo, sodišča). Kot predstavnik celotne družbe pa je predsednik(ca). In seveda so tu še neodvisni mediji kot nadzornik vseh in vsakogar.

Z razvojem držav in družb so se pojavljale tudi zahteve po določenih neodvisnih organih, kot so Narodne banke, varuhi, KPK itd.

Odgovor na vprašanje: »Zakaj je nekdo potreben, ali nepotreben?«, ko ti ni več všeč, velja torej tudi za državne organe in institucije kot so sodišča, pa policijo, vojsko, mediji, izobraževalne, zdravstvene ustanove, in še koga.

Skratka: zaenkrat ostajam pri svojem zapisu. Res je, da KPK, nima pristojnosti, da ne »grize«, lahko pa samo »laja«. A tudi opozorilo na nevarnost je za pametnega dovolj, da reagira. No, za one druge pač ne.

S spoštovanjem!
Miloš Šonc
-----------------------------------------------------------
PS: ker je kar nekaj vprašanj, da se kot državljan - laik vtikam v vse (čeprav se na vse ne spoznam –kar je absolutno res!) pa naj le rečem, da imam pravico izraziti svoje mnenje, (ki je lahko seveda drugačno od ostalih – tudi »uradnih« ali »strokovnih« ter tudi ne nujno pravilno) predvsem zato, ker se posledično vse nanaša tudi name. In to ne samo pred volitvami. Vsak dan!

Dovolil si bom to razposlati naokoli nekaterim naslovnikom.

S spoštovanjem!
Miloš Šonc

Kdo odloča o usodi sveta in življenja?
Vsekakor bi bilo umestno razčistiti naziv Trumpepstein ali Trumpfrankenstein. Torej povezave med Trumpom in Epsteinom, ali pa Trumpom in Frankensteinom. Baje ni vseeno. Glede na dogajanja in ugotovitve uradnih organov ter medijev v ZDA in po svetu pa je zasejan dvom v moralo, voljo ter integriteto človeka, ki ima takšno oblast, da po napadu na Kapitol, genocidu v Gazi, prejemu Nobelove nagrade za mir iz rok Venezuelke Machado, celo vodi Odbor za mir v Gazi. Pravzaprav me čudi, da ni tudi režiser filma »Glas Hind Radžab«, ki prikazuje umor otroka in njunih reševalcev v Gazi. Mimogrede, tako kot so pred časom »slučajno« izvzeli čtivo »Dnevnik Ane Frank« iz slovenskega izobraževalnega programa, tako bi bilo zelo potrebno, da bi naveden film uvrstili v obvezen program na vse šole in izobraževane ustanove. Nujno pa bi ga morali umestiti v predvajanje za poslance DZ, vsako vlado in vsakokratnega predsednika oz. predsednico ter seveda na RTV SLO in na Novo24ur. Verjetno bi morali za člane SDS, NSl in še nekatere film predvajati dvakrat, brez možnosti obstrukcije ali »špricanja« iz katerihkoli razlogov. Bilo bi smešno, če ne bi bilo žalostno in resnično. »Demokracija« in razčlovečenje po svetu, predvsem v ZDA, EU, a tudi pri nas, sta dosegli svoj »vrh«, ter se kažeta v vsej svoji »lepoti«.
Nihče ne ve, ali se je »očku« zmešalo šele sedaj na starost, ali pa je bil tak že od nekdaj. Ve pa se, da je življenje milijarderjev lepo in polno zanimivih srečanj z mladimi dekleti ter odločanja o smrti drugih. No, celo pri Epsteinu pa obstaja dvom, ali je res šlo za odločanje tudi o lastni smrti. Življenje na oblasti pa ni lepo samo za miljarderje. Tudi kakšen milijonar na oblasti, (npr. predsednik uprave NLB Blaž Brodnjak) ali pa »revež«, ki ne more preživeti z državno mesečno plačo, in ki je vajen »prelagati« milijone tujega ter svojega denarja po postavkah proračuna ali bank, se nam lahko »smili«. Odvisno, kako gledamo na »uboge žrtve« na oblasti, ki »trpijo« za rajo.
Tudi sklicevanje na pravo – tako mednarodno kot nacionalno je milo rečeno »čudno«.
Zdi se, da prenekateri mogočnež »pozabi« na pravo, ko pride na oblast. Bodisi spregleda enakopravnost, pravičnost, enakost, humanost in kar je še podobnih načel. Ali pa na integriteto, kot npr. nek bivši PM, ki je izstopil iz svoje stranke, ki jo je ustanovil in prestopil v SDS.
Tam, kjer sta »moč« in nasilje ter kjer je avtokratsko lažje reševati probleme sobivanja, se »mora« tudi pravo umakniti grobi sili in primitivizmu ter navadnemu zločinu.
Nikakor ne želim pretiravati, omalovaževati, ali posploševati. A vendar je odnos do ravnanj takoj drugačen, ko določeni politiki lahko odločajo o življenju, zdravju in pogojih bivanja vseh ljudi. Zelo
»privlačno« in celo iz »zasluženega« pokoja bi se nekateri radi vrnili v aktivno politiko. Deformacij v sistemu demokracije je bilo sicer vedno veliko. In noben sistem ni popoln. Najslabši pa je tisti ter tisto ravnanje, ki nima nadzora in popravkov ravnanj. Tudi na volitvah. In koga si zaslužimo? Pravzaprav si zaslužimo več svobode brez Goloba in absolutno nič Janše.
Razlogov za nadzor nad oblastjo je torej več.
Podobno kot bi nekateri ukinili Državni svet, bi lahko ukinili tudi parlament, vlado, KPK in še kakšno neodvisno institucijo ter bi pač najlažje in »najbolj učinkovito« vladal en sam človek. Že videno, že preizkušeno v zgodovini in pri nas. Ve se tudi, kdo je to.
Mnogi ne zaznajo razlik med poklicnimi političnimi goljufi. Posledično ni velike razlike med nekom, ki laže, da doseže svoj cilj, ter nekom, ki obljublja ter obljub ne drži in prav tako dela po svoje. Razen v besedah in govoričenju je v ravnanju veliko enakega. Vsak namig in primerjava na določene politike nista slučajna. Pa najsi gre za tujino ali za domače razmere. Tako se zdi, da sta Donald Trump in Janez Janša kot »moža besed« mnogim simpatična, dr. Robert Golob pa antipatičen zaradi dvomljive integritete. Ja, pod pojmom integritete si vsakdo predstavlja vsebino oz. človeške lastnosti po svoje. Žal je rezultat temu primeren oziroma neprimeren. Pred leti je premier odločno pritrdilno odgovoril na vprašanje novinarke kanala A, da bi v primeru ugotovitve KPK glede njegove kršitve integritete »zagotovo odstopil«. Dodal pa je še: »Jaz res verjamem v pravno državo in verjamem, da takrat, ko mehanizmi nadzora ugotovijo, da je nekaj zelo narobe s politiko, ta mora sprejeti odgovornost.« Zelo povedno. A vseh lepih besed šestletna deklica Hind Radžab iz Gaze ni preživela. Upajmo, da bomo vsaj mi.
Miloš Šonc Grosuplje

Mediji, resnica in oblastniki

Slovenski veleposlanik pri OZN Samuel Žbogar je na vprašanje novinarja Marcela Štefančiča na RTV SLO (ponedeljek, 19. 1. 2026) »Ali je kljub vsem žrtvam v Gazi premirje?« zelo neprepričljivo odgovoril: »V Gazi je načeloma premirje.«
No, seveda bi lahko bilo tudi kakšno vprašanje kogarkoli in komurkoli: »Ali je ameriški ICE demokratična ustanova?« Oziroma: »Ali so ZDA demokratična država?« In bi odgovor lahko bil politično diplomatsko korekten: »Načeloma da.« In na nadaljnje vprašanje »ali je ICE podobna Gestapu in Ku Klux Klanu?« bi se z nadaljevanjem enakih odgovorov zelo približali znanemu izreku Jureta Jankovića pred parlamentarno komisijo: »Moj odgovor je enak prejšnjemu.« A tu bi že lahko nastala zadrega. Ko človek nekaj pove brez vsakega smisla in brez zveze z resničnostjo, se slej kot prej zaplete v protislovje. Kako opravičiti lanski umor in smrt šestletne deklice Hind Radžap v Gazi, zadnji umor treh novinarjev, ki skupaj z več kot 200 ubitimi novinarji samo v Gazi predstavljajo žalostno sliko morale velikih in nasilnih. Ali umor in smrt 37-letne ameriške državljanke Renee Nicole Good, ki jo je ustrelil agent Službe za priseljevanje in carine (ICE) v Minneapolisu, ali vse smrti ob Trumpovi ugrabitvi venezuelskega predsednika Nicolasa Madure in njegove žene ter tisoče drugih po svetu. Tudi vse Putinove smrti civilistov v ukrajinskih blokih in drugih bivalnih objektih so nesprejemljive, tako kot zločini ukrajinskih Azovcev. In človek bi tako lahko našteval v neskončnost.
Pravzaprav je bolj bistvo vseh odgovorov in poročanj, da se na jasna vprašanja ne odgovarja dvoumno, ali pa se na vsak način ne poskuša izogniti jasnim odgovorom. In vendar si ljudje zaslužimo bolj poštenih informacij, podatkov, presoj in komentarjev. Razna podajanja zavajujočih informacij, pridobljenih s čelado na glavi in v kakšnem arhivu, ali pa ob kavi v kakšnem bifeju, ali v salonu diplomatskega parketa, ne zadovoljujejo več. Nek lažni »Odbor za mir«, katerega članstvo naj bi bilo vredno eno milijardo dolarjev na včlanjeno državo, že ne zasluži pozitivne popularizacije in
»navijanja« ter stoječih ovacij. Miru in ugleda se pač ne da kupiti.
Preveč je resnih vsebin ter dogajanj doma in po svetu, da bi lahko zavajali ljudi. Tudi z raznimi propagandnimi vložki odločevalcev in mogočnežev ni več moč zakriti resnice. Tudi ne na tak način, da se predstavlja samo tisto, kar je všečno oblastnikom, oziroma tistim, ki si prizadevajo priti na oblast.
Pa naj za primer omenim tudi odlična poročanja, komentarje in informacije dr. Andreja Stoparja, Helene Milinkovič, Mateja Šurca, Karmen W. Švegl, dr. Uroša Lipuščka, Boštjana Videmška, Evgena Juriča, Tomaža Klipšteterja ter preštevilnih neomenjenih. Kdorkoli od nas se pač lahko odloči, če ima pravilne, prave in pravočasne informacije. Ampak zdi se, da je usmerjenih, zadržanih, nepravočasnih in prirejenih informacij čedalje več. Skratka, zaupanje v verodostojnost posredovanih informacij je na preizkušnji, tudi z uvajanjem sodobne informacijske tehnologije ter poročanj. Z umetno inteligenco je možno celo zelo z lahkoto doseči videz resničnosti in deformacijo naših predstav. In tega se mnogi zavedajo ter žal zlorabljajo. Tudi obljube in zaveze ljudem s strani politikov so zelo zavajujoče. Zato so še toliko bolj pomembni neodvisni mediji. In kaj preostane nam? Pravzaprav le malo. Nekritično ter navijaško opredeljevanje za ene ali druge vsebine ni rešitev. Bolj umesten je lasten razmislek, ampak res na podlagi verodostojnih podatkov. In prav zato rabimo strokovne javne medije oziroma novinarje in urednike, ki imajo znanje ter pogum posredovati resnico. Tudi številne žrtve novinarjev in snemalcev predvsem v Gazi kot tudi drugod po svetu terjajo spoštovanje do tega odgovornega področja dela. Gnila jajca – laži pa je seveda treba izločiti in jih ne nuditi na razpolago ljudem. Resnice ne bodo nikoli ubili.

Miloš Šonc, Grosuplje

Komik - zločinec

Kot poroča Dnevnik (sobota, 24. 1. 2026) so po predhodni prijavi o sodelovanju v genocidu ob vstopu v Kanado zadržali in skoraj šest ur zasliševali izraelskega komika in nekdanjega vojaka Guya Hochmana. A vendar »niso ugotovili kršitev«, kar meče čudno luč na »pravno državo«. Navedeni je po nastopu vehementno izjavil: »Medtem, ko so oni pri desetih stopinjah pod ničlo kričali ‘svobodna Palestina’, se je 400 Izraelcev z mano smejalo v dvorani. Tako je videti zmaga.«
Pravzaprav je to res rasizem in norčevanje do žrtev brez primere.
Prav tako je navedeno v Dnevniku naslednje: »Generalni direktor fundacije Hind Rajab Dyab Abou Jahjah je poudaril, da skupina »ne preganja komikov«. »To, s čimer imamo opraviti, ni komedija. Gre za propagando genocida in spodbujanje nasilja,« je dejal.
»Guy Hochman ni le tisti, ki hujska – je tudi storilec vojnih zločinov, ki se je snemal med njihovim izvrševanjem.«
Pravzaprav namenoma ponavljam že zapisano v časniku, da bi si bolj zapomnili vsebino in poskušali razumeti vso umazanost in zločinskost izraelskega genocidnega nacističnega mišljenja in ravnanja ob vsej ameriški ter evropski podpori.
Edina razlika med nacisti v času pred ter med 2. svetovno vojno in sionisti danes v Izraelu je v časovni razliki in morda v imenu. Sicer med nacističnimi SS-ovci in izraelskimi »obrambnimi silami« ni nobene razlike. Nasprotno, več je podobnosti, ali celo popolnega ujemanja. Posledično so tudi rezultati »uspešno« enaki ob »zmagi«, kot jo vidi običajni izraelski vojak in komik Guy Hochman. Ni edini!
In če potegnem vzporednico med tem, da je bila ob vseh morijah SS-ovska organizacija po koncu vojne v Nürnbergu razglašena za zločinsko organizacijo, danes pa je izraelska genocidna vojska, ki dnevno izvaja zločine »ugledna«, nedotakljiva in
»spoštovana«, si ne morem kaj, da se ne zamislim, kam je šel ta svet in kje smo danes s človečnostjo. Tudi kje je vsak posameznik in kje smo vsi skupaj kot družba ali država. Pa se ni vse zgodilo nenadoma in nepričakovano. Od raznih krajev kot so ustaško koncentracijsko taborišče Jasenovec, fašistično koncentracijsko taborišče Rab, pa koncentracijska nacistična taborišča Auschwitz, Dachau, Mauthasen, Treblinka in vsa druga, do genocida v Srebrenici na ozemlju naše bivše skupne države, imamo danes veliko koncentracijsko taborišče Gaza.
In če omenim še eno razliko in spremembo v današnjem ter preteklem mišljenju in ravnanju, je pravzaprav nepojmljivo, da so današnji zločini in genocid v Gazi javni, hvaljeni s strani različnih akterjev doma in po svetu ter predvsem povsem sprejemljivi in nekaznovani. Vse to tako očitno »pravno«, politično in tudi človeško.
Me zanima ali bi bil »komik« Guy Hochman enako dobro sprejet tudi v Sloveniji. No, morda ne kje v Begunjah, na Sv. Urhu ali v Celjskem piskru. Pravzaprav ni edini, ki dopustuje in išče počitek ter relaksacijo po »napornih« morijah v Gazi in drugod.
Čeprav vse skupaj spominja na relativizacijo zločinov in situacijske komedije po vzoru serije »Alo, Alo«, se mi zdi, da se žrtve ne smejijo. In tudi mi se ne bi smeli!
Prepričan pa sem, da je vse skupaj le slaba izkaznica tako za vse pravne kot politične institucije ne samo doma, tudi v svetu. Ponovno predlagam, da pristojno mednarodno sodišče Izraelske obrambne sile (IDF) takoj razglasi za zločinsko organizacijo. Naše pravosodje v Sloveniji pa mora reagirati v skladu s predpisi. Niso samo najvišji izraelski odločevalci zločinci, tudi izvajalci nimajo drugačnega statusa. Zločini in zločinci niso opravičljivi.

Miloš Šonc, Grosuplje

Posttravmatski sindrom pred volitvami

Zadnje besede 6 letne deklice: »Tako me je strah ... prosim, pridite.«
Umorjena palestinska deklica Hind Radžab, ki so jo umorili izraelski sionisti, je sinonim palestinskega trpljenja in genocida. Tako kot je Ana Frank simbol nacističnega holokavsta. Desettisoči ter stotisoči mrtvih in ranjenih ter duševno pohabljenih ljudi so rezultat in presek današnjega trenutka. Ne samo v Gazi, tudi v Ukrajini, Sudanu, Somaliji in drugje po svetu.
In mi? Da ne postanemo simbol izgubljene generacije neobčutljivih, prestrašenih in tihih ljudi? Vprašanje za vse skupaj in vsakogar izmed nas posebej. Še posebej pa na te na oblasti.
Traume iz vojne in traume iz navidez mirnega življenja so enake. Tudi enako krute in boleče. Nanašajo pa se na posameznega človeka, ali tudi na skupnost.
Najsi gre torej za vojni postravmastki sindrom, ali pa za osebne travme zaradi fizičnih, psihičnih ali spolnih zlorab. Oboje zaznamuje ljudi. Razlika je morda le v tem, da so boleče posledice osebnih travm pri manjšem številu posameznikov, kot pri vojnih, kjer gre za prizadetost deset in stotisočev ter milijonov ljudi. Gre torej za cele generacije in cele narode. A najbolj boli, ko so žrtve nemočni in za vedno pohabljeni otroci.
Ko neke informacije govorijo o skoraj okoli dva milijona mrtvih na obeh straneh zaradi ukrajinske vojne, več milijonov razseljenih ljudi, ogromno ranjenih in pogrešanih, so te številke grozljive. V prvih desetih mesecih leta 2025 naj bi bilo razmerje menjav trupel po nekaterih podatkih 24.000 mrtvih Ukrajincev proti 1300 Rusom. 161 000 ukrajinskih vojakov naj bi dezertiralo v enem samem letu. Koliko jih je na ruski strani se ne ve. Vse te številke so več ali manj okvirne in niso nujno popolnoma točne. Dejansko so seveda verjetno še veliko večje.
In enako grozljive številke se nanašajo na izraelski genocid nad Palestinci v Gazi in Zahodnem bregu, kjer mediji niti ne objavljajo več števila umorjenih, ranjenih, umrlih zaradi mraza ter bolezni in pogrešanih Palestincev. Objavijo pa seveda vrnitev zadnjega trupla izraelskega vojaka.
Ali pa kot rečeno na vseh drugih krajih sveta, kot so Kongo, Somalija, Sudan, Jemen, Niger, Čad itd., kjer se križajo interesi velikih in lokalnih hujskačev vojn.
In veliki ter majhni centri imperialne moči, ki so tako v Washingtonu, Bruslju, Moskvi, Kijevu, Tel Avivu, Pekingu ter drugod – med drugim tudi v Ljubljani, so presenetljivo tiho in usklajeni, ko gre dajanje denarja za orožje in razlage glede vojnih žrtev, priprav na nove vojne ter ravnanje do svojih zločinskih prijateljev in zaveznikov. Torej so s svojim pristankom in tišino zraven tudi slovenski odločevalci, ki so tako »presenetljivo« vdani vojnim opcijam, da jim opozorila za mir in mirovniki očitno predstavljamo grožnjo. Seveda je najboljše preslišati zahteve ljudi in svoje ustavne obveznosti glede prizadevanj za mir. In vedno znova so ti »naši« oblastniki brez poguma, da bi se uprli vojnam in vsaki novi žrtvi. Tudi sedaj pred ameriškimi vojnimi grožnjami Iranu so tiho. A vendar vsaka številka ena pomeni en človek. Ne samo v vojni, tudi na volitvah. In približuje se čas, ko bomo ljudje, ki smo pričakovali in upali na odločno stališče ter ravnanje za mir, po vseh razočaranjih naših pozicijskih in opozicijskih izvoljencev, zopet odločali o vseh vojnih hujskačih, ki nas vodijo v vojne in druge »zmage«. Čeprav s povolilnim sindromom iz prejšnjih volitev, je človek pravzaprav v dvomu, koga izbrati. Kot pravijo, iz dežja pod kap, namesto na sonce.
A vsi, ki nikoli niso videli puške, nas prepričujejo, da so le-te »rešitev za mir« doma in po svetu. Že videna logika od katere imajo korist le nekateri. In če sem pošten, se to razmišljanje ne konča vedno dobro. Zato razveseljuje, da je Medržavno sodišče v Haagu zaradi prizadevanj proti vojnam predlagano za Nobelovo nagrado za mir. Tudi ob podpori slovenskih oblastnikov. Le da ni zraven preveč hinavščine in praznega besedičenja.
Miloš Šonc, Grosuplje

Razpad, »malarji« in kako naprej?
Razpad Rimskega cesarstva se ni začel in končal hipno, temveč se je dogajal kar nekaj časa. Enako je sedaj z razpadom zahodne prevlade in zahodne »civilizacije« nad svetom. Nova razmerja in novo preurejanje odnosov se nikoli ni dogajalo na miren način. Tako v preteklosti kot tudi danes se to dogaja nasilno.
Novi centri moči, ki se počasi, a zanesljivo oblikujejo v svetu, so ZDA, Rusija, Kitajska, Indija, Brazilija in ne nazadnje še vedno Evropa. Tudi manjši kot so Turčija, Iran, Japonska itd. niso izvzeti. A pred našimi očmi propada svet enopolarnosti Zahoda oz. ZDA, ki se je oblikoval po hladni vojni.
Pravzaprav je bilo pričakovano, da se ves moralni, etični, skratka človeški razpad vseh vrednot ne bo končal drugače. Epsteinov otok in njegovo letalo sta postala s svojimi spolnimi orgijami simbol razvrata svetovne elite. Brez vseh zavor. Žrtve so bili otroci, mlada dekleta in še kdo. Znana izjava, da predsedniku ZDA Donaldu Trumpu predstavlja vodilo in omejitev le lastna »morala«, pa po domače pomeni, da lahko dela, kar hoče. Tudi zločine. Pa ni edini. Tudi George Bush starejši, pa Bill Clinton, nekdanji angleški princ Andrew in preštevilni oblastniki ali mogočneži so uživali slast te moči in spolnih, nekateri menda celo pedofilskih uslug Epsteina. Omenja se, morda ne neupravičeno, tudi dolga roka izraelskega Mosada. In ne samo na področju razvrata, tudi na področju odločanja o življenju in smrti posameznikov ter celih držav, na primer v Iraku	s Sadamom Huseinom, v Libiji z Moamerjem el Gadafijem, s širitvijo NATA proti Ukrajini, na BV in drugje odločajo degenerirani posamezniki. Danes na primer v Gazi.
Že dolgo časa je znano, da je interes tako ZDA, kot Rusije in Kitajske razbiti enotno Evropo, ki močna predstavlja prej oviro kot pa partnerja. Razbita in razdeljena pač ne. A tudi vse evropske in slovenske elite tega niso bile sposobne oceniti ter ravnati drugače. Kjub jasnim znakom glede spremeb, so vztrajale v vazalskem oziroma podrejenem ter lagodnem odnosu. Predvsem pa v nasprotju z interesi lastnih držav in državljanov. Tako v EU kot v Sloveniji. In ti interesi so mir, sobivanje, sodelovanje, odgovoren odnos do narave in razvoj. Ne pa usmeritev v vojne in v sovraštvo, vazalstvo, nacizem in trumpizem.
In tu so bile številne odločitve EU ter pri nas že dolgo časa napačne.
Prav zato je zaskrbljujoča bipolarizacija v evropskih državah in tudi v Sloveniji. Usmeritev v vojno pač pomeni, kam gremo kot družba. Tudi pojavi močnega naciklerofašizma ne pripomorejo k treznim ravnanjem. Prej nasprotno. Razmislek in pogled v prihodnost bi morala strezniti tudi najbolj nevedne na oblasti. No, in tudi kje drugje. Mislim na nekatere medije in državljane. Razmerje med pripadnostjo skupnosti in individualnimi človekovimi pravicami, bi morala biti v korist slednjih. Saj če spoštujemo posameznika, je lahko ne nasedati tujim ter domačim oblastnikom, obveščevalnim službam, vojnohujskaškim lobijem in drugim vplivnežem.
Žal ni več slišati besede o KEVS, o človekovih pravicah, o tem, ali bomo čez 30 let še sodelovali z Rusijo, ali npr. plačevali nafto v dolarjih. Kaj pomeni samostojnost? Ne samo janičarsko prikimavanje, tudi trezen razmislek, kaj bo z našimi otroki v prihodnje. Zagovarjanje lastnih nacionalnih interesov države, se je izgubilo v razprodaji premoženja, predaji bank tujcem, nikoli sankcioniranih orožarskih aferah, neupravičeni vrnitvi gozdov in zemlje Cerkvi, tudi politični vlogi, ki je Cerkev ne bi smela imeti, zanikanju pozitivnih pridobitev preteklosti – od javnega zdravstva, do izobraževanja, nesposobnosti strateških ocen ravnanja v prihodnje, miroljubni politiki in še mnogočem, kar povzroča razdor in nemožnost ukrepanja.
Pozabili smo že, kako je potekal razpad Kraljevine Jugoslavije, pa SFRJ. Verjamem, da si nihče ne želi scenarij razpada EU. Čeprav se vse spremembe in tudi razpad človečnosti, ne samo v Gazi, dogajajo pred našimi očmi. Zato ne nasedajmo velikim in malim »malarjem«, ki so že pokazali in dokazali kakšne rezultate si želijo, ter kakšna je njihova morala. In začelo se je z žico na meji ter nadaljevalo z janšizmom ter danes s predlogi vidnega člana SDS Žana Mahniča v parlamentu o ustanovitvi slovenskega ICE po vzoru ZDA. Vemo že, kako se vse skupaj konča. No, vsekakor na volitvah ne smemo ostati doma.

Miloš Šonc, Grosuplje
Žica

Že pred leti sem pisal in opozarjal na žice v glavah misleč na širjenje sovraštva do tujcev ter postavitve žice na naši južni meji. Reke Sotla, Kolpa in Dragonja so postale simbol ločevanja in tudi nesposobnosti ter nečlovečnosti države Slovenije. »Proti vojnam« –predvsem na BV, a tudi dlje od tam, na primer v Afganistanu in Afriki si je slovenska politika, tako opozicijska kot vladna, prizadevala tako, da je dosledno podpirala imperialne sile in bila celo sama sestavni del teh sil.
Vse to svoje angažiranje Slovenije je bilo vestno zavito v »demokratičen« celofan odločanja, v pravno pokritost, in v nujnost ter potrebo zavezništva NATA.
In tako so se postopoma, korak za korakom, v času vlade dr. Mira Cerarja, ob asistenci notranje ministrice mag. Vesne Györkös Žnidar, obrambne ministrice Andreje Katič ter mnogih drugih, predvsem pa na veselje Janeza Janše, na stežaj odprla vrata postavitvi rezalne žice ob vodi. Voda in mostovi na njej, ki naj bi povezovali, so postali ovira, v kateri so izgubljali življenja begunci, vključno z gluhonemo kurdsko deklico. Nihče ni prevzel odgovornost za vse te nesmiselne smrti.
Samo kakšen osamljen lovec ali ribič se je oglasil, rekoč, da živalim onemogoča prehode v naravi, ribičem pa dostop do reke. Sicer pa je vladala soglasna in pomirljiva tišina. Razen hrupne podpore Šiškove varde, ki je našla svoj smisel obstoja in slave.
Danes pa je celo slišati glasove o »koristnosti« te poteze – rezalne žice, ki kaže na primitivnost in nesposobnost reševati človeške in družbene pobleme. Ja, res je »najboljše« pravno in dejansko ograditi drugačne, da ne pridejo v stik z »rasno čistimi«. Tudi s kakšnim
»Šutarjevim zakonom«. Kako se miselnost ohrani kajne?
Ni pa se bila država Slovenija vse do danes sposobna opredeliti za človeško azilno politiko, ter se v razmerju med »varnostjo« in »svobodo« ni odločila za poteze, ki bi zadovoljile vse ljudi in lastne državljane.
Tako se povraten učinek nasilja ter vojn po svetu prenaša k nam v Slovenijo, čeprav nobena, ampak res nobena vlada ni imela in nima pooblastila za izvoz in uvoz nasilja.
Kljub 124. členu Ustave, ki zahteva prizadevanja za mirno reševanje sporov, ostajajo to le pobožne želje, vseeno ne tako majhnega števila ljudi.
A vsa žica na meji je dosegla nekaj, kar se je pred tem zdelo vsaj nesprejemljivo, če že ne odbijajoče, to je strah pred drugačnimi in pred tujci ter večvrednost Slovencev. Hkrati je postala dokaz našega pristanka, da se tiho sprijaznimo in navadimo na institucionalno nasilje med nami ter nad nami. In tu res ni kakšne velike razlike med vsemi vladami.
Nek avtokrat s svojo ekipo je to vešče izkoristil v času covida ter pokazal, da ni mej, če jih on ne določi, ali »pomaga« določiti. Ali na Kolpi, ali v Dobruški vasi, ali v centru Ljubljane. In pravzaprav se vse skupaj pred novimi volitvami samo ponavlja. Z malo truda so sedanji oblastniki na stežaj odprta vrata ponovni vrnitvi avtokratičnega razmisleka in ravnanja raznih Janš, Hojsov in Olajev. Hkrati pa v štirih letih niso bili sposobni strokovne analize vseh zdravstvenih ter družbenih ukrepov in posledic, ki bi realno analizirale oz. predstavile zaključke preteklega izredno avtoktatskega obdobja. Pa imajo za to vsa pooblastila, vzvode in organe, od strokovnih NIJZ do parlamenta in do Ustavnega sodišča.
Vlada dr. Roberta Goloba je obljubila drugačno ravnanje in predvsem človečnost. Vsaj obljubo glede odstranitve žice na meji je večinoma spoštovala. MORS, je končno lani objavil razpis zunanjemu ponudniku za izvajanje in obljubil zaključek del najkasneje do 20. novembra 2025. In tako Slovenija, ki je na zunanji meji s Hrvaško v preteklih letih postavila nekaj več kot 144,8 kilometra panelne ograje in nekaj več kot 51,1 kilometra rezilne žice počasi le odstranja ta simbol nečlovečnosti. Ja, žice v glavah premnogih pa so vseeno ostale. Za vsak primer, da ne pride človečnost nazaj.
Miloš Šonc, Grosuplje

Operacija »FIMI« ali nevarne bedarije nekega Inštituta Trivelis

V zadnjem času je več evropskih držav kritiziralo posebno poročevalko OZN za stanje človekovih pravic na zasedenih palestinskih ozemljih zaradi izjave o Izraelu kot o "skupnem sovražniku človeštva", ki pa je Francesca Albanese sploh ni izrekla.
Francesca Albanese je sicer tarča ameriških sankcij, ki jih je sprejel Washington, potem ko je v poročilu navedla za ameriška podjetja, da prispevajo k izraelskim kršitvam človekovih pravic v Gazi in na Zahodnem bregu oziroma na okupiranih palestinskih ozemljih. (MMC, STA RTV SLO, Reuters 13. 2. 2026.)
Nekaj zelo podobnega se dogaja v slovenskem prostoru. Tarča neutemeljenih obtožb in
»državni sovražnik št. 1« je postal spoštovani akademik dr. Uroš Lipušček. Dr. Uroš Lipušček s svojim strokovnim analitičnim pristopom, zavzemanjem za mir, verodostojnostjo in integriteto očitno tako presega okvirje uradnih domačih in tujih vojnohujskaških oblastnih krogov, da je postal »moteč« ter »nevaren« in ga je treba javno diskreditirati ter opredeliti za
»notranjega« sovražnika, ki je »očitno« povezan tudi z ruskim »zunanjim sovražnikom«. Pravzaprav sem presenečen nad javno diskreditacijo in tišino ter neodzivom, tako v pristojnih državnih oblastnih organih, v medijih (tudi DNS) in v akademskih krogih. Vse skupaj pa je nesprejemljiv test ravnanja oblastnikov in spominja na nekdanji verbalni delikt po 133. čl. KZ SFRJ.
Ali smo ljudje drugačnega mišljenja notranji državni sovražniki? Je potrebna obsodba slovenskega državljana v javnosti (brez kakršnihkoli kazenskih ovadb o vohunstvu, kazenskih postopkov in predvsem argumentov) ter uvajanje stalinističnih, trumpističnih ter janšističnih metod v uradno slovensko politiko in družbo?
Pravzaprav gre za šolski primer diskreditacije državljana Republike Slovenije brez kakršnegakoli dokaza ali dejstva. Javne obtožbe o vohunstvu pač niso nezanemarljive.
Kdor želi brati vse navedene nebuloze z naslovom »Tuje manipuliranje z informacijami in vmešavanje v Sloveniji«, Poročilo Trivelis Inštituta, TRIVELIS Inštitut za obrambo varnost in odpornost, avtorja Katja Geršak in Matthew Jacobs zavite v celofan »strokovnosti«, naj si posebej to posebej ogleda na spletu in bo pozoren na 6. poglavje.
Premalo je razpoložljivega medijskega prostora za bolj natančno opredelitev vsebin in odkritih ali prikritih »prijateljskih oblastnih namenov«. Pravzaprav je preveč vsega, da bi se človek analitično posvetil vsaki napisani besedi, a vendar bode v oči nekaj vsebinskih groženj in opozoril.
Prvo je »ne bodite preveč kritični do oblastnikov«, sicer ste lahko hitro obtoženi, popljuvani in utišani.
Pod krinko »znanstvenega« in »analitičnega« pristopa sta avtorja članka naredila obveščevalno poročilo svojemu naslovniku, (domačemu ali – in tujemu) s presekom stanja, grožnjami oz. »kje je nevarnost« v slovenski družbi in kakšni so cilji. Tudi taktike, tehnike in postopki ter kdo so konkretne tarče, na katere je treba biti pozoren.
Tisti, ki smo kritični, do vojn in sovraštva, smo »očitno« avtomatsko del hibridnega vojskovanja. Vsaka kritika pa je že »narativ« in nezaželjena ter celo »sovražna« in je del dezinformacij«.
V 6. poglavju »Študija primera« je tudi zelo sistematičen in številčni ter časovni prikaz, ki kaže, kako smo nadzorovani. In to, kar v članku avtorja in njuni naročniki obtožujeta politično, ideološko in na splošno človeško vse »nadzirance«, delata pravzaprav sama. To je zlorabljata splet v oblastno nadzorne cilje in pomagata kontrolirati ljudi ter predvsem njihovo kritiko vojnohujskaških ravnanj.
To je torej organiziran, načrten in sistematičen nadzor nad posameznikom, ki je lahko vsakdo od nas. Seveda bi bili vsi skupaj in vsakdo od nas naivni, če bi verjeli v slučajnost dogajanj. Tudi časovno, okvirno in vsebinsko se torej dogajajo razmisleki, zadeve in testi, ki opredeljujejo meje svobode posameznika in skupnosti.
Vse skupaj pa ima očitno namen, da ljudje ne bi mislili z lastnimi glavami, da bi bili podrejeni in poslušni.
Zato je neodvisen in pogumen pristop dr. Uroša Lipuščka in njemu podobnih še toliko bolj dragocen.
Čeprav zgoraj navedena avtorja nista z enim konkretnim argumentom – razen s splošnimi floskulami, oponirala dejstvom oz. realnosti, ki jo počasi priznava tudi Zahod, v CIA, MI-6, najvišji politični odločevalci Zahoda, tudi določeni vplivni javni mediji v ZDA in na Zahodu, bi vse te težko opredelil kot »rusko propagando«. Prej bi ta Trivelis spadal v nepopolno obveščevalno poročilo, ki želi zadovoljiti želje svojega naročnika ter prikriti lastne napake preteklosti in sedanjosti. Hkrati pa prevaliti krivdo in odgovornost na posameznike oz. na državljane. Žal se s takšnimi manipulacijami aparatčiki ne bodo izvlekli tudi od svojega dela odgovornosti. Ja, počasi pač prihaja »račun« v obliki tega, da ni možno več lagati ter zavajati v neskončnost ter za svoje laži kriviti druge. Komu je že to imanentno? Sicer pa samo vprašanje: »Kdo financira ta inštitut, ki deluje proti lastnim državljanom?« Če te popljuva lasten sistem oz. država, je seveda veliko hujše, kot pa, če to naredijo tuje obveščevalne službe.
Miloš Šonc, Grosuplje

Državni sovražnik št. 1

Ko Trumpova Amerika izvaja izvensodne poboje v vodah Venezuele in Karibov, mafijsko ugrabi predsednika države ter njegovo ženo, pobija lastne državljane, ki se ne strinjajo s Trumpom, da o genocidni navezi z izraelskim Netanyahuem v Gazi rajši ne govorim, se nove grožnje o nasilju le še vrstijo. Ne samo ameriške proti Iranu in še kateri državi, tudi ruske proti Ukrajini, in evropsko - ukrajinske proti Rusiji. V Rusiji sicer pod okriljem »pravne« države sodno odstranjajo svoje politične nasprotnike, ali pa le-ti sumljivo padajo iz višjih nadstropij. V vojni z Ukrajino pa Rusi »sumljivo« nenantančno zadevajo spalne objekte
»sovražnih« civilistov in se hkrati niso sposobni pogovarjati o miru in sobivanju.
Tudi podatki iz Ukrajine ne naštevajo več novosti in »zanimivosti« vojne, temveč kažejo le predsednika Zelenskega, ki bi se rad vojskoval do končne zmage nekoč v daljni prihodnosti, ali nabral še kaj denarja za nova orožja ali zase. No, kakšen »uspeh« izmenjave ujetnikov in mrtvih mu seveda ne gre zanikati. Manj pa dogovor o končanju vojne.
V Evropi se razpreda o tem, da se je potrebno oboroževati, nadaljevati z ekonomskimi sankcijami, biti tiho ob genocidu v Gazi in se bolj pripravljati na graditev nove mondene riviere. Tudi aktivno posegati v spopade po svetu in »narediti Evropo zopet veliko«. Ali po vzoru ZDA ali 3. Reicha še ni čisto jasno. Hkrati pa se evropske državljane, ki se ne strinjamo z nasiljem, etiketira ter označuje za sovražnike oziroma njihove sodelavce.
In tako neka srečanja svetovne elite v Davosu, nekakšna varnostna konferenca v Münchnu, ali razkritje Epsteinovih dokumentov, ne prinašajo željenih sprememb ali novosti. Vse ostaja enako. Rušenje in ne graditev sta stalnici sodobnih odnosov.
V času gladiatorskih zimskih olimpijskih iger seveda tako in tako ni pričakovati vsaj prekinitev kakšne vojne, kaj šele miru in prizadevanj za sobivanje. O tem se niti ne sme več razmišljati ali javno razpravljati.
V nasprotnem primeru, te lastna država hitro opredeli za sovražnika in podpornika tujih obveščevalnih služb oz. postaneš sestavni del hibridnega vojskovanja.
O tem nas v zadnjem času v Sloveniji vestno prepričuje Inštitut Trivelis ob podpori države in medijev. Edina vidna sprememba je torej ta, da ljudje, ki izražamo kritiko in dvom do uradnih razlag dogajanj doma ter po svetu, postajamo »čudni«, »nevarni« »neprilagodljivi«, tudi
»malo« nevedni in nesposobni lastnega razmisleka. Skratka moteči smo tisti, ki opozarjamo na vojnohujskaške poteze oblastnikov in njihovih podpornikov, ne pa sami odločevalci. Smo torej »sovražniki« lastne države. In testni primeri, ki se dogajajo v tujini npr. z nekdanjim švicarskim oficirjem Jacquesom Baudom ali v Sloveniji z dr. Urošem Lipuščkom so povedni.
»Sovražniki« so med nami.
Čudi le, kako smo počasi ter prepričljivo prišli v situacijo in čas, ko se celoten sistem spravi na posameznika in drugačne, jih popljuva ter etiketira kot državne sovražnike št. 1. In vse skupaj je šlo mirno mimo nas, kot da se ni zgodilo nič. Nihče ni nič opazil in skoraj nihče ni protestiral. Pozornost je vedno preusmerjena drugam. Enkrat v tujino, drugič na posameznega »notranjega krivca in sovražnika«, ki moti »skupnost«.
Pravzaprav je vse skupaj že videno. Samo, da za mnoge, ki so žrtve, žal, prepozno. Očitno glede na vse uradne napovedi, da čas vojne ni več daleč.

Miloš Šonc, Grosuplje

Sorodstvo in družinske vezi

Nekateri mediji (MMC, 26. 2. 2026) poročajo, da bo »prva dama ZDA Melania Trump v ponedeljek vodila osrednje zasedanje Varnostnega sveta Združenih narodov v okviru mesečnega predsedovanja ZDA najpomembnejšemu organu svetovne organizacije. Posvečeno bo spodbujanju miru skozi izobraževanje.«
Pravzaprav nekatere stvari čudijo. No, ali pa po razmisleku tudi ne. Mislim na primer na vse sorodstvene in družinske vezi v ameriški politiki, ki se pri izvajanju oblasti ne zdijo dosti drugačne od severnokorejskih dinastijskih zvez, ali določenih kraljevih zvez v Veliki Britaniji ter še kje.
In potem se človek vpraša o po podobnostih ter razlikah med temi »demokratičnimi« oblastnimi sistemi. Pridemo lahko do več ugotovitev, ki so skupne za navedene države. Tako seveda danes družinske vezi, podobno kot v srednjem veku, ki je očitno zgled tem
»naprednim« družbam, predstavljajo medsebojno osnovo ter zaupanje za avtokratsko vodenje držav. Druga skupna lastnost je težnja za še večjim osebnim bogatenjem. Tu mediji npr. New York Times poročajo, da se je Donald Trump s položajem predsednika še dodatno finančno okoristil.
Tudi mafijsko reševanje svojih dobičkov in zaslužki s prodajo nafte, orožja in nakupi kakšne države, ali pošiljanje svojih vojakov v vojne, ni nenavadno. Kot tudi ne degenerirane poteze in povezovanja z Epsteinom tako v Ameriki kot na britanskem kraljevem dvoru. No, in ko je ravnanje teh mogočnežev odvisno oz. omejeno le »z lastno moralo«, potem se nam vsem skupaj ne piše dobro. Ti ljudje brez morale so namreč vzor mnogim po svetu in tudi krojijo usodo ter življenje na njem.
In seveda je treba najprej »razsuti« OZN, zanikati mednarodno pravo in osnovne človekove pravice, zatem pa se pojaviti kot »odrešenik«. Mimogrede se še prijaviti za Nobelovo nagrado za mir, narediti doma v ZDA red pred begunci z rasistično ICE in »rešiti več vojn po svetu«, kot pa jih povzročiti. Tako se pride »v zgodovino«.
Žal se v kontekstu zgoraj navedenih vsebin pojavljajo tudi ljudje, ki želijo biti všečni in papagajevsko ponavljajo vdanost ter vzorčnost predvsem ameriških zgledov.
Ja, ko sta ameriška prva dama ter njen soprog vzor, kaj se lahko doseže v življenju, potem res ne smemo imeti »moralnih zadržkov« do ničesar, kar nas pelje na pot bogastva in oblasti. No, razen morda kakšne »nepotrebne« vmesne ali redne volitve »motijo« to idilo. In seveda se je treba zapisati še v zgodovino kot velik »pozitivec«, da se bo kakšna letalonosilka imenovala po slavnih osebnostih.
In tako pridemo do razmisleka o stanju »nacije« na slovenskem. Tu smo tako skoraj vsi sorodniki, ali pa se dobro poznamo, tako da bi lahko to dejstvo izkoristili za še tesnejše vezi in predvsem »denarni napredek« pri skupnem sobivanju. Morda tudi za kakšen dodaten kilometer avtoceste, ali pa parkirno mesto. Morda bi bil že čas, da se prenehamo pogovarjati o »minimalcu«, »božičnici«, »priložnostih za ekonomski razvoj pri prodaji granat Ukrajini« in se usmerimo v kakšno »majhno, a odlično vojno« ali pa poimenovanje Muzeja novejše zgodovine Slovenije. Tu je bodočnost in ni čakalnih vrst. Znani odrešitelji pa že čakajo v vrsti za oblastni prestol in kos potice. Vsaka asociacija na tuje zglede in na bližnje domače volitve je seveda zgolj slučajna. Vsekakor se ne glede na vse splača obuti čevlje in iti na volitve, sicer bomo imeli preveč prvih dam. Vemo pa, da vseeno vsi ne morejo biti prvi.

Miloš Šonc, Grosuplje

»Vojaška operacija« Iran

Mislim, da je po »čudovitem« ameriško izraelskem genocidu Gazi in vsej podpori
»neprecenljivih in večnih zaveznikov v NATU« obsodba agresije na Iran in »zaskrbljenost« slovenskih politikov, premalo. Državljani si zaslužimo boljšo in drugo zunanjo politiko.
Po »ruski operaciji« v Ukrajini, ameriški v Venezueli, so zgledi ameriških in izraelskih
»vojaških operacij« na BV več kot povedni. Tudi po sočasnem negiranju mednarodnega prava in OZN s strani vseh skupaj se zdi, da je močnejša in bolj nasilna država tista, ki lahko »upravičeno« uveljavlja svojo voljo. Posamezniki in elite, ki na novo krojijo ter utrjujejo takšno politiko in svet brez pravil, so neposredni morilci z imeni in priimki. In ti so med nami, torej naši dobri »prijatelji« in »zavezniki«.
Potrebno je prekiniti pajdašenje in »zavezništvo« z največjimi zločinci v Izraelu in ZDA ter predvsem podrepniško tišino oblastnikov in velike večine medijev, ki z različnimi vatli sporočajo, da so Slovenci pozabili svojo preteklost. Če takšna merila veljajo za Rusijo, naj še za ZDA oziroma za vse. Sicer se kot nova žrtev lahko nekoč pojavimo mi sami.
Hkrati tudi vsi skupaj pozabljajo, da se s tiho ali javno podporo barbarskemu agresorskemu ravnanju postavljajo na napačno stran zgodovine. In še več, tudi nas postavljajo v situacijo, ko postajamo zločinci in pajdaši v umorih.
S tem se nisem in ne bom sprijaznil. Ne v mojem imenu vsem tem in sploh kakršnimkoli zločinom na katerikoli strani. Uradna slovenska podpora, medlost, ali nekakšno navidezno
»uravnoteženje« glede nasilja absolutno ni moje stališče.
Reševanje mednarodnih sporov na nasilen način in sovraštvom vodi v absolutno neprave poteze kreatorjev tipa Trump, Netanyahu, Putin, Zelenski, Ursula von der Leyen ter podobnih, ki jim ni mar za ljudi.
Hkrati pa se popolnoma negira mednarodna diplomacija in mirno reševanje sporov. Zato tudi ne čudi, da so nekateri bivši in sedanji diplomati ter politiki, ki so kar veliko »prispevali« k stanju, kakršnega imamo danes, v »zadregi«. Težko obrazložijo ljudem svoje pretekle zmote in napačna ravnanja, ki so prispevala k današnji situaciji. In če bi toliko denarja, kot ga po novem namenjamo vojnam, namenjali miru, bi bilo vsaj razmišljanje zelo drugačno. A vendar se je treba zazreti v prihodnost. In bodočnost absolutno ni v tem, da podrepniško iščemo politično in družbeno »zavetje« v okrilju pokvarjenega in nasilnega mogočneža –kateregakoli pred 81. leti na Vzhodu in pred 35. leti na Zahodu.
Prihodnost pripada miru in sobivanju, kar lahko dosežemo z vsemi, če tudi v praksi tako ravnamo. In seveda, če smo sočasno pokončni in pogumni, da to zmoremo ter si za to prizadevamo. Ampak za to ne rabimo oblastnikov, ki vidijo le svoje ozke privatne in strankarske koristi. In morda so bližnje volitve tudi priložnost, da se znebimo mnogih, ki širijo sovraštvo, podpirajo nasilje, pa najsi gre za Logarje, Janše, ali pa izgubljene Fajonove.
In še za konec, res so nam tako družbi kot posameznikom najbolj nevarni takšni
»zavezniki« in »prijatelji«, ki nas tretirajo kot »drobiž« v mednarodnem okolju ter v okviru svojih interesov. Imajo pa tudi pri nas vidno izdajalsko podporo. Pravzaprav je neverjetno, kako hitro državljani pozabljamo svoje pozitivne in negativne zgodovinske izkušnje.
Miloš Šonc, Grosuplje

Izbrati prave voditelje

Mislim, da bodo po vojaškem napadu na Iran in razplamtevanju vojne na BV vsekakor sledile še ekonomske posledice in šok, ki ne bo poceni. No ja, vseeno pa bo seveda nekdo finančno pridobil, če gledamo tudi po tej plati.
Iz vseh dosedanjih »silnih vojaških operacij« se očitno nismo vsi skupaj nič naučili.
Sicer pa je res nenavadno to slovensko »zavezništvo« v NATU, kjer nas najmočnejši
»zaveznik« - ZDA niti ne opozori na svojo agresijo na drugo državo, kar je sicer, mimogrede, proti mednarodnemu pravu. Ta agresija seveda – ne neobveščanje. Napad na suvereno državo, ki ga populistično tudi slovenski »obrambni strokovnjaki« in mediji imenujejo
»vojaška operacija«, je s svojimi cilji seveda vse kaj drugega, kot samo umori državnih voditeljev, menjava režima, poskus nasilne preprečitve razvoja jedrskega programa napadene države ter »zaščita« lastne nacije. Postaja del realnosti in vsakdana.
Seveda vsi dodajajo, da ne gre za »vojaški napad«, ampak za »vojaško obrambo«. Propagandno postavljanje dejstev na glavo in podrepno zagovarjanje ter toleriranje nasilja, seveda prav nič ne pomaga vsem, ki so se nehote znašli v vrtincu vojne. Tudi teoretična in praktična opravičevanja »preventivnega napada« ne bodo oživila vseh umorjenih v Gazi in drugod na BV. Nič krive ubite šolarke v dekliški osnovni šoli v mestu Minab na jugu Irana so očitno po zgledu genocidnega ravnanja Izraela »huda« nevarnost za večvredne Američane in Izraelce. Po zadnjih podatkih je mrtvih 148 otrok in skoraj 100 ranjenih. Svet se je po absolutni nepripravljenosti probleme reševati na miren način, sprijaznil z nasiljem, vojnami in nedolžnimi žrtvami, ki so več kot očitno le »kolateralna škoda«. Še posebej, če niso
»prave« narodnosti.
Pravi krivci za vse navedeno so moralno sprijeni oblastniki, ki jih ne samo Epsteinovi spolni škandali, temveč tudi osebna degenerirana verska zadrtost in finančna požrešnost vodijo v zločine. Ob pomoči obveščevalnih, vojaških, ekonomskih medijskih ter drugih struktur in interesov ti veljaki izkoriščajo cele državne strukture za svoje primitivne in bolne potrebe. Čudi pa tiha in javna podpora držav – tudi naše, ki si očitno ne upajo povzdigniti glas človečnosti proti barbarstvu.
Tako, da vendar kljub vsemu preseneča neselektivna podpora takšnemu ravnanju številnih, recimo normalnih, ljudi.
In na to želim opozoriti, ko kritično v času pred volitvami, ocenjujem in presojam tišino velike večine pristojnih oblastnikov in »običajnih« državljanov.
Res mi ni jasno, zakaj obstaja tako velika toleranca do verjetno vsem nesprejemljivih vojnih ravnanj ter sovraštva do drugih in drugačnih.
Vse puhle besede o enakosti, enakopravnosti, pravičnosti, sobivanju ter še čem, so očitno le mrtva črka na papirju ustave in življenja. In treba je pošteno povedati, da nas naši voditelji že več desetletij niso sposobni voditi na osnovi čisto navadne človečnosti.
Pravzaprav se postavlja tudi vprašanje za vse nas: »Zakaj vedno izberemo in volimo napačne ljudi?« Pa ne, da se ob vseh poznanstvih morda ne poznamo dobro? Torej tudi ni vse odvisno od izvoljenih izbrancev, je tudi od nas. Res bi morala biti naša izbira namenjena tistim, ki podpirajo naše interese, ne pa interese tujih mogočnežev in pokvarjencev.
Počasi pa bi bil torej potreben tudi resen razmislek o pajdašenju z morilci po svetu ter Evropi in njihovimi vojno hujskaškimi zagovorniki tudi pri nas doma. Dovolj je bilo govoričenja. Že zdavnaj je prišel čas za ukrepanje. Če želimo mir in demokracijo bi morali imeti mi sami drugačen pristop ter sevede druge in drugačne voditelje ter njihove prišepetovalce.

»Praznik demokracije«

Predvolilni čas je tudi čas govorjenja, zavajanja, laganja, obljubljanja, kameleonstva, cirkusantstva ter še česa. Vse z namenom zbuditi pozornost in pritegniti morebitne volilce. Seveda je tudi čas upanja in želje po novem, boljšem in drugačnem sobivanju v družbi.
Pravzaprav za mnoge že večkrat videno in tako nič novega. Novi niso niti novi obrazi, niti stari načini in pristopi. Še najmanj je nov način razmišljanja in predvsem ravnanja. In tu se je vredno ustaviti v razmisleku. Zakaj sploh iti na volišča, če je velika verjetnost, da se ne bo nič spremenilo na boljše. Eni niso sposobni izpolniti svojih obljub in zavez, drugi bi radi še to, kar je bilo pozitivnega uničili in nas skupaj s Cerkvijo popeljali v srednji vek.
Situacija, ko vsaka štiri leta znova poslušamo enake floskule o »prazniku demokracije« - volitvah, je pravzaprav sama po sebi zavajanje. Na videz se namreč trudimo za izboljšanje življenja, v resnici pa se vsakokratni oblastniki velikokrat na moč trudijo, da se ne bi nič spremenilo. Predvsem mnogi, ki so imeli svojo priložnost kaj narediti, pa tega niso realizirali, so pravi »mojstri« govorjenja.
Kako si predstavljajo »demokracijo« je najlepše videti ob vsej silni skrbi za vojna zavezništva in v zvezi s tem za nove zaslužke v zvezi z orožjem. Tudi s širitvijo novih pasov na AC in večnim asfaltiranjem cest, ko se lahko politiki s čeladami na glavah slikajo pred kamerami. Na odnos do narave pa z lahkoto pozabljajo. Tudi kakšen sporen kanal C0 in parkirišče sta vsaj vprašljiva, če že ne ob vsem onesnaženju zraka ter vode v glavnem mestu, sporna.
Skratka, marsikaj se da dogovoriti ob kakšnem kosilu na všečnih sestankih vlade po Sloveniji, ali steklenici ruma, vsega pa očitno ne.
In zato so volitve seveda nujne, če nočemo, da nas posamezniki vodijo 20 ali 30 in več let. Vsaka asociacija na kakšnega župana ali strankarskega veljaka je seveda dovoljena. Ti rabijo potrditev svoje pomembnosti in nepogrešljivosti. A tudi arogance, ki se pojavlja v odnosu do vseh, ki se ne strinjajo z njimi.
Tako je pravzaprav logična ugotovitev, da je nekaj zelo narobe v sistemskih rešitvah volilnega sistema, da ljudje – volilci ne moremo izbrati sposobnih in poštenih. Čeprav so strokovnjaki že predlagali ustrezne izboljšave, le-te oblastnikom niso po godu. In tako ostaja vse po starem, kar se tiče možne izvolitve ljudi, ki naj bi bili nosilci pozitivnih sprememb.
A kljub vsemu obstaja seveda velika možnost, da se v danih okoliščinah naša želja po napredku spremeni v drastično nazadovanje in degeneracijo. Torej, da pridemo iz dežja pod kap. Zato je pač treba iti na volišča in izraziti svojo voljo z upanjem, da se črni scenariji ne bodo uresničili. Vsekakor bi bilo najslabše na dan volitev ostati doma. Zelo lahko se namreč zgodi, da »praznik demokracije« postane pokop demokracije in potem res lahko zavihrajo črne zastave z belimi lobanjami. No ja, nič ni nemogoče.

Umetna inteligenca in človečnost

Razlika med umetno inteligenco, (UI) ki resnično dela čudeže in med simpatičnim mladim dekletom, ki je naličena do skoraj neprepoznavnosti a popolnosti, je majhna ali pa je ni. Prva z navideznim znanjem vsega in dajanjem odgovora na vse ustvarja občutek vsemogočnosti ter popolnosti. Dekle pa z videzom skuša ustvariti popolnost lepote.
A vendar, ko človek, ki ga z UI tako z lahkoto zavajajo z navideznimi slikami, napačnimi podatki, goljufanjem, spreminjanjem oseb in glasov itd. pogleda bolj podrobno, se zdi, da resničnosti sploh ni več. Da ne obstaja. Postavlja pa se vprašanje človečnosti.
Enako je pri dekletu, ki sname z vek dolge umetne trepalnice, odstrani ličila in ji ostane le še botoks in nekam čuden obraz. Pravzaprav gre za drugačno, no, morda tudi osebnostno drugo osebo, ki enostavno ni enaka sama sebi in javni podobi.
In če preidem k temu, komu je pravzaprav v interesu, da nas zavaja v realnosti življenja, v upanju in želji po popolnem, ne morem mimo naših vrlih posvetnih in cerkvenih veljakov. Predvsem pa ne tudi mimo dejstva, da bi vsi želeli biti lepi, pametni, popolni, ljubljeni, varni ter še kaj.
In tu je razvoj šel v nesluteno prihodnost, ki jo tudi realnost življenja že skoraj dohiteva. Ves razvoj tehnike in UI neverjetno ter drastično izstopa predvsem na področju vojn, genocida in morije. Ob sočasnem nespoštovanju vojnih in običajnih človeških pravil, ne samo do vojakov npr. ujetnikov, predvsem do civilistov in nemočnih – tudi otrok, je izvrševanje zločinov, kot so nedavno ameriško raketiranje dekliške šole polne otrok v Iranu, potopitev neoborožene ladje sredi morja in nato zapustitev brodolomcev brez pomoči, pa še na tisoče primerov v vojni v Ukrajini, genocidu v Gazi in drugod po svetu,
»čudovit« in »veličasten« primer zmage nad »sovražniki«.
Vojaško politični pakt NATO že dolgo nima več pozitivne obrambne konotacije, če jo je sploh kdaj imel, temveč predstavlja negativno napadalni temelj, ki ogroža svet in lastne državljane. Tudi zato je ponoven razmislek o članstvu v NATU nujen in potreben.
S tem ne mislim, da ni potrebna pokončna samostojna obrambna vojaška drža Republike Slovenije in njena oborožena nevtralnost. Ne! Mislim pa na pozitiven odnos ter spoštovanje do slovenske vojaške in druge zgodovine, ter posledično oboroženo nevtralnost, ki nam je v preteklosti spolzela med prsti. Sramotno pajdašenje z največjimi svetovnimi zločinci tudi na vojaškem področju nam ne bi smelo biti temelj človeškega in državnega ravnanja. Tako ne v Gazi kot drugod v Iranu, Iraku, Libanonu, Siriji, skratka na BV, Ukrajini ter tudi drugod po svetu.
Tudi zadnje izjave generalnega sekretarja Marka Rutteja (9. 3. 2026) o tem, kakšno je
»pravo« ravnanje do ameriškega »očka«, kažejo na neverjetno servilnost in sramoto Slovenije.
»NATO je tu, da nas kolektivno ščiti pred vsakim nasprotnikom, najsi bo to Rusija ali kdorkoli drug, ali terorizem. Hkrati pa je tudi platforma, prek katere Združene države Amerike projicirajo svojo moč na svetovnem prizorišču, saj celotna operacija, celotna kampanja v Iranu, potrebuje pozitivno sodelovanje zaveznikov iz Nata, ki to tudi počnejo, pri čemer izkoriščajo ključne prednosti, ki jih imamo tu v Evropi. Zato je dejstvo, da Združene države, Evropa in Kanada držimo skupaj, ključnega pomena za uspeh ameriško-izraelske kampanje.«
Do kdaj bo še »odlična slovenska zunanja politika« podpirala rušenje mednarodnega prava in človečnost s svojo bojazljivo držo? Ali je neselektivna in nedvoumna podpora največjim zločincem sveta res potrebna? Se bo Slovenija končno pridružila tožbi Republike Južne Afrike zoper Izrael na Meddržavnem sodišču v Haagu. Morda bi dodali še proti ZDA?

Stanje, volitve, pričakovanja in spremembe

Kot pravi zelo dober prijatej Franjo: »Bojmo se vseh strank in še bolj vseh njihovih podpornikov, ki jim slepo sledijo. Še bolj pa se bojmo neke dvatisočletne organizacije, ki ima še širšo bazo kot stranke in ki jo vse stranke ter njihovi pristaši še bolj verno podpirajo.«
In tudi ugledna avtoriteta dr. Rajko Pirnat se po objavljenih nezakonitih prisluhih prostodušnih oblastnih velikašev čudi stanju demokracije v državi. Vse dosedanje volitve oz. volilni sistem dokazujejo, da država, ki so nam jo v dosedanjih 35-tih letih vsi oblastniki krepko zavozili, potrebuje spremembe. Ampak še se najde nek avtokratski predsednik stranke SDS, ki poziva državljane naj se ne udeležimo predčasnih volitev in da obstaja 26 nezakonitih volišč. Komu koristijo vsi ti pozivi in obtožbe v zvezi s slovenskimi volitvami in izredno umazana kampanja, pa je tudi jasno. Čimveč ljudi doma, pomeni bolj verjetno zmago za desnico.
Prav tako je veliko razočaranje ta vlada dr. Roberta Goloba, ki je s svojimi zadnjimi potezami, ko se nismo pridružili tožbi JA proti ameriško - izraelskemu genocidu v Gazi, izdala vrednote nas državljanov, mednarodnega prava in lastne ustave, izdala je Palestince, potem, ko je že priznala Palestino, izdala je tudi našo sodnico na sodišču v Haagu in še koga. Na stežaj pa je tudi odprla vrata Janezi Janši, kar je tudi posebna izdaja. Zadnji dan možnega pristopa k tožbi »odločati« o teh načelnih stališčih je umazana in kalkulativna poteza. Skratka pokvarjeno. Ta nesposobnost najbolj odgovornih v vladi, ki pravzaprav ne razumejo svoje politične in še manj človeške vloge, je bedna. Še 100 x manj razume to Janez Janša s svojimi sateliti. Pravzaprav razumejo vsi le govorico denarja, mnogi korupcije in pokvarjenosti ter nesposobnosti. In zjava ministrice za zunanje zadeve Tanje Fajon glede navedene dileme je povedna: »Eno je načelnost, drugo je vprašanje nacionalne varnosti.« (RTV SLO, 14. 3. 2026)
A ker se ta država sama po sebi ne bo spremenila, ker je oblast preveč sladka za posameznike in za vse stranke, je treba opraviti resen razmislek glede državnega sistema, ki do sedaj ni poskrbel za nekatera pričakovanja, izboljšanje življenja, sobivanja in miru ter vodenja družbe.
Zanašati se le na določene strukture in organe, npr. pravosodje, na stranke ali celo posameznike, je lahko več kot neumestno. Da ne bom nerazumljen, absolutno je potrebno okrepiti vse temelje državnosti. A nikakor ne tako, da se vse slabosti vlečejo v nedogled in v napačno smer. Tako pri sodiščih, ki so praviloma »cepljena« proti hitrosti, velikokrat
»izgubljena« v procesnih ravnanjih, rabimo veliko večjo finančno in strokovno neodvisnost. Pri tožilstvu in pri policiji pa veliko več poguma. Predvsem policija, ki je zelo strokovna in poštena v ravnanjih, pa rabi prav tako stabilnost in absolutno prenehanje vplivanja izvršne veje oblasti v njeno delo.
Tudi zadnji dogodki, ko so policisti uporabili strelno orožje, so dokaz, ko bi bilo treba njihovo delo takoj pošteno ovrednotiti in podpreti, ne pa obtoževati za nevarne naloge, ki jih dnevno opravljajo. Država, ki ne stoji za svojimi najbolj izpostavljenimi predstavniki, pa se vsekakor počasi sesuva v svojih temeljih. Tudi tako, da imamo zopet stavko policistov, do katere sploh ne bi smelo priti, če bi bile zadeve vsebinsko urejene.
Umestno je morda tudi opozoriti na odnos med izvršno in zakonodajno oblastjo, kjer se zdi, da v praksi prva obvladuje drugo.
Skratka, ob sistemskih spremembah, ki so najbolj vidne na področju zdravstva in deloma medijev, čaka to našo državo po volitvah še veliko dela.
Seveda upam in verjamem, da bodo mnogi, ki so razočarani nad svojimi morda že izbranimi strankarskimi predstavniki, prišli na volišča ter volili svoje izbrance. Seveda obstajajo predstavniki nekaterih strank, ki jim lahko zaupamo. Vsem pač ne.
Razočaranje nad skoraj vsemi oblastniki, ki so izgubili zaupanje, pa je res veliko. Absolutno pa niso vsi enaki in isti. So pa velikokrat enaki v posledicah svojih odločitev.
Volimo torej v skladu s svojimi načeli in prepričanji. Brez kalkuliranja. In to lahko storimo le na volitvah, ki se jih udeležimo, ne pa abstiniramo.
Upam samo, da na volitvah ne bomo zopet volili samo »manjše« zlo zato, da bi potem vse ostalo enako in nespremenjeno.
Obstaja misel, da let metulja, ki zamahuje s krili, pusti posledice na drugem koncu sveta. To pomeni, da lahkotne odločitve podpore slovenske vlade moriji in genocidu pomenijo smrt otrok in nemočnih v iranskem Minabu, Gazi ali kjerkoli drugje na svetu. Nesprejemljivo in pokvarjeno! Tudi naš posamični glas lahko pomeni doprinos k pozitivnim spremembam.

Izdaja in prisluhi

Ustvarjanje kaosa, zmede, laži in goljufanje, so še en dokaz, kako hitro se izgubi v pozabi kompas resnice ter kako neverjetno lahkoveni smo. Tako državljani kot oblast, z vsemi državnimi strokovnimi organi, institucijami ter strokovnjaki. Ljudje radi pozabljamo slabe stvari, ali pa jih kot nepomembne potiskamo daleč proč od sebe. In komu koristi takšno stanje? Najverjetneje vsem koristoljubnim manipulatorjem.
Sicer pa se velja tudi spomniti, da se bojmo zaveznikov, ki so Slovencem v preteklosti
»vedno hoteli le dobro«. Predvsem opozorilo, ki je danes na mestu, da so »prvi zavezniki« in šele nato lastni nacionalni interesi ter lastni državljani. Že videno. In kako hitro vse vodi v izdajo, ni težko ugotoviti ali se spomniti. »Izguba nacionalnega spomina«, državotvornosti, suverenosti in neodvisnosti so dober pokazatelj v kakšno stanje kot družba in država lahko zaidemo. Nesposobnost prepoznavanja nevarnosti s strani države, politizacija strokovnih institucij in slepo zanašanje na tuje akterje, so Slovenijo privedli v položaj, ko je ponovno razgaljena njena ranljivost.
Zadnje vmešavanje Izraela in verjetno tudi ZDA v notranje zadeve Republike Slovenije v zvezi s prisluhi kaže na povezanost ne le obveščevalnih struktur in politike, temveč kot rečeno, tudi na nesposobnost presoje in reagiranja države. Ne samo politična tudi kazenska »imunost« posameznikov v Sloveniji sta neverjetni. In če pomislim na vse sistemske nebuloze te naše edine države oziroma družbe, potem me bebavo izgovarjanje, da smo »mlada demokracija« absolutno ne zadovoljuje. Nesposobnost ni opravičilo za neukrepanje in neznanje.
Vsi sistemski ukrepi, ki se nanašajo na varnost države in državljanov so in bi morali biti jasni, zakoniti in uveljavljeni za vse. Tako za nas »običajne državljane« kot za vodilne posvetne in cerkvene oblastnike.
Tudi pojm izdaje je jasen vsaj od Avstro Ogrske monarhije, preko Kraljevine Jugoslavije in kasneje nove Jugoslavije do danes. Pravzaprav že odkar živimo na tem prostoru. Tudi posledice izdaj, ki so se dogajale v posameznih zgodovinskih obdobjih, pred vojnami, med njimi in po njih so znani. Od Doberdoba do Sv. Urha, Javorovice, Osankarice, Grčaric in Turjaka do raznih brezen po vojni. A očitno so mnogi pojm izdaje z lahkoto pozabili, ga postavili na glavo, ali pa se ga absolutno ne zavedajo.
In tako je lahkotno politikantsko obnašanje preštevilnih slovenskih narcisoidov lahek plen tujcev, ki so vse navedeno že večkrat izkoristili za svoje lastne državne, finančne, ideološke in druge koristi.
Žal takšnemu razmišljanju sledijo ne le neposredni izvrševalci oblasti – tako izvršne, kot zakonodajne, temveč tudi pravosodne, medijske in druge.
Nikakršne negativne izkušnje npr. v zvezi s prisluhi zaradi meje s Hrvaško in podobne, nas kot državo niso streznile ter napotile na prava ravnanja. Naivnost, da ne rečem neumnost, sta za državo nepredstavljivi. Verjetno tudi zaradi tega, ker nihče ni posledično čutil kakršnekoli politične in predvsem kazenske odgovornosti.
Nasprotno. V imenu kvazidemokracije se na političnem prostoru še vedno vrtijo ljudje, ki bi glede na svoje »zasluge« že zdavnaj morali oditi s tega prizorišča na smetišče politične zgodovine. Ali pa še bolje na Dob, ali nov zapor v Dobrunje. Pa res ne mislim samo na enega večnega in ustavno nepogrešljivega »junaka«. Takšnih herojev je preveč in res se nam zaradi nedelovanja države obeta vrnitev v čas naciklerofašizma. Kdor je pozabil vrednote izpred 85-tih let, naj se spomni, vsaj leta 1991 ali pa kasnejšega obdobja krvavega razpada bivše skupne države. V kaosu, sovraštvu, nacionalizmih, rasizmu, kulturnih bojih, ekonomskih, finančnih in drugih okoriščanjih ter bogatenjih posameznikov ter skupin, vojnah in še čem, je razpadla skupnost, v kateri smo živeli. Tudi s pomočjo izdaje. Komu že to vse koristi doma in v tujini? Ne samo Izraelu.
Miloš Šonc, Grosuplje

Vpletanje Slovenije v vojno

Od »svobode« v Guantanamu, do ameriško izraelskega genocida v Gazi in umora v dekliški šoli v Minabu je bila kratka pot in ni minilo veliko časa. Ni moralnih zadržkov in ni človečnosti ter ni milosti. Obstajajo samo še sovraštvo, pohlep, zlo in interesi.
Kakšen vzor je ameriška miselnost in kakšen vpliv ima na dogajanja v svetu je tudi že marsikomu jasno. Ampak očitno ne vsem, ki nas predstavljajo.
Lansko povabilo slovenske zunanje ministrice Tanje Fajon izraelski političarki, obtoženi vojnih zločinov v Palestini ter sedanji zagovornici genocida v Gazi, Cipi Livni na Blejski forum, je povedno ravnanje slovenske politike in hinavščine.
Hkrati pa je vse skupaj, z vsemi današnjimi dogodki eskalacije vojne med ZDA in Izraelom na eni strani ter Iranom na drugi strani, evidenten dokaz nesposobnosti kakršnegakoli predvidevanja prihodnjih dogodkov. In lahko rečem tudi posledično ustreznega ravnanja. Slovenija se je enkrat že podrepno opredelila za ruplovsko
»koalicijo voljnih« pri ameriškem napadu na Irak.
Tokrat je pristopila h tako imenovani »koaliciji za pomoč pri varovanju Hormuške ožine«, ki jo seveda zopet forsira ameriška politika z njenim neuravnovešenim predsednikom Donaldom Trumpom. Ta je za pomoč zaprosil celo svojo »ljubljeno« Kitajsko. Večina evropskih držav sicer to pobudo zavrača, češ da gre za neposredno vpletanje v vojno, ki ni v interesu NATA in njenih članic.
A Velika Britanija je pripravila, kot podaljšana roka posebnih odnosov z ZDA, posebno izjavo, ki se ji je poleg več kot dvajsetih držav pridružila tudi Slovenija.
Kot poroča STA (21. 3. 2026) »Države so v njej obsodile napade na energetsko infrastrukturo, iranske napade na ladje v Perzijskem zalivu in zaprtje Hormuške ožine ter izrazile pripravljenost, da prispevajo k zagotavljanju varne plovbe po tej strateško pomembni pomorski poti. Izjava, ki ne omenja izraelskih ali ameriških napadov na Iran, med drugim poudarja, da bodo posledice iranskih ukrepov občutili ljudje po vsem svetu, še zlasti najbolj ranljivi.«
Kaj pomenijo takšne neodgovorne izjave ter vojaška ravnanja, ki običajno sledijo, je že znano. Ne smo v Iraku, tudi v Ukrajini, Gazi, Linanonu, Siriji in drugod. Smrti, nedolžne žrtve, uničenja kjerkoli na svetu z našo udeležbo ali tiho podporo so protiustavne in pomenijo izdajo interesov vseh državljanov. Takšno enostransko vpletanje Slovenije v vojno je absolutno vredno obsojanja in ukrepov proti najbolj neodgovornim nosilcem oblasti.
Zakaj si slovenska zunanja ministrica in seveda s tem vsa vlada ob raznih svetovalcih prizadeva za to popolnoma neprimerno potezo, vedo samo sami. Ali je to politika miru in izvajanja slovenskih interesov? Nikakršni izgovori ne opravičujejo povzročanje in pristanek na vojne. To postopno vpletanje Slovenije v novo morijo je poraz miru. Gaza je dokaz in test, do kam lahko gredo morilci. Ne samo tisti, ki vodijo. Tudi tisti, ki izvajajo ter tisti, ki tiho podpirajo ter ne ukrepajo. Ni omejitev. In več kot očitno je, da si nekateri, tako v slovenski poziciji kot opoziciji, želijo uveljaviti svoje in tuje »moralne norme« kar pri nas doma v Sloveniji. Ampak ne, te vojne, morije in nasilje niso moja opcija in zato velik »ne v mojem imenu«.

Miloš Šonc, Grosuplje

Poskus analize volilnega izida

Rezultat teh naših zadnjih volitev je razviden iz fotofiniša, ko so se izmerili ter se še ugotavljajo posamezni glasovi oz. zadnje sekunde in milimetri.
A vendar gre očitno za Pirovo zmago trenutnih zmagovalcev. Tisti, ki so spotikali med tekom, prav tako stojijo na zmagovalnem odru ter se nikakor nočejo sprijazniti z rezultatom. Nekako se zdi, da gre na pri celotnem dogajanju volitev na eni strani za naivno poštenost sodelovanja ter na drugi strani pokvarjeno sposobnost goljufanja.
Vse je nekako opredeljeno na približno polovico, a se pozablja, da je okoli trideset procentov volilcev ostalo doma. Njih ni nihče anketiral in vprašal: »Zakaj?«
Drugo spregledano dejstvo je to, da je videti, da so se mladi premaknili na stran, ki je izrazito naciklerofašistična ter usmerjena v vojno, sovraštvo in sprejemljivost oboroževanja, ali pa jim je vsaj zelo vseeno za ta pojav v družbi. Vsa genocidna ravnanja, ki se dnevno dogajajo v Gazi in vse nasilje na BV, Ukrajini ter drugod, jih očitno niso množično prepričala, da bi izrazili svoj protest. Jih je pa bilo zelo veliko navzočih ob prižiganju novoletnih lučk v Ljubljani, kar kaže, da gre za generacije, ki so v zadnjih petintridesetih letih zrastle v drugačnem okolju kot si mi mislimo in tudi želimo.
In tretje opozorilo, ki je vsekakor rumeno črna rezultatska barva na področjih, kjer bi človek pričakoval, da zaradi vsega gorja fašizma in nacizma v zgodovini ljudje vedo, kaj je zlo ter bi ga morali prepoznati. Tako na Primorskem kot še kje drugje. A očitno gre za množično pozabo, ki je presenetljiva in posledica dolgotrajnega večdesetletnega prepričevanja, da pustimo preteklost za sabo.
V Sloveniji so nastale druge in drugačne individualne ter družbene vrednote, kot smo jih poznali. Ob pomoči verskih in posvetno potrošniških liberalnih pospeškov se je razvila bolj neobčutljiva družba. Spomenik sprave v družbi pa je postal ali ostal le simbol zmote. Družba dokazano ni enotna in noben praznik ali volitve tega trenutno ne morejo spremeniti. Nasprotja v družbi oz. državi tako doma, kot v svetu niso in verjetno tudi ne bodo izginila z nobenim spomenikom ali praznikom. Še manj pa z begom v bližnjo ali daljšo – celo fevdalno preteklost.
Bolj bi potrebovali vsakodnevno človečnost in ravnanje, ki bi to podpiralo. Hkrati pa mir, razvoj, sobivanje, pošten odnos do narave in še kaj. Ampak javno podprto zlo, hinavščina, nepoštenost in nestrokovnost vsega tega absolutno ne zagotavljajo. Boleča točka je tudi nesposobnost določanja prioritet.
Tudi o spremembah v volilnem sistemu, ki bi omogočal napredek in večji vpliv državljanov bi se morali resno pogovoriti.
Prav tako ima na nas vpliv širše okolje v Evropi in svetu, kar absolutno ni za spregled. In, če tu ne prepoznamo svojega mesta, potem smo že na nepravi poti.
Torej se po teh volitvah še bolj zdi, da so državotvornost, enotnost in mir države padli na izpitu. Nismo prišli do končnega pozitivnega rezultata. Bolj smo zopet na začetku, upam, da nove poti. In, če parafraziram primerjavo z atletskim tekmovanjem na začetku teksta, bi rekel, da je treba vsak dan več vaditi – to je prizadevati si za dnevne pozitivne spremembe v državi in družbi. Tudi hitre, nujne in sistemske. Ne samo enkrat na štiri leta. A vendar je prihodnost za vse nas negotova. Pa ne bi smela biti takšna. Predvsem ne za mlade, ki jim zapuščamo svet, kakršnega jim ne želimo in ne privoščimo. Negotov, z vojnami in sovraštvom.
In tako s strani, ne predstavljam si, kako bi lahko tekmoval oz. tekel z nekom, za katerega vem, da me bo spotikal.

Miloš Šonc, Grosuplje

Meje odgovornosti, ki jih ni

Tako kot si najbolj nazadnjaške verske in strankarske sile s posameznimi znanimi oblastniki in ideologi v Sloveniji prizadevajo za nekakšno »drugo republiko« in očiten naciklerofašizem, v katerem bi neomejeno in trajno vladali, tako si na svetovni ravni za očitno razgradnjo sedanje OZN ter ustanovitev vzporedne Trumpove in Netanyahujeve
»svetovne organizacije za mir« prizadevajo določeni politični ter gospodarski –milijarderski mogotci.
In pri tem slednjem v veliko presenečenje sodeluje tudi Slovenija ter to kar z udeležbo na Melanijevi seansi za nekašno pomoč pri »izobraževanju otrok na svetu«. V času genocida v Gazi, pobojev iranskih otrok v dekliški šoli v Minabu in še kje, je takšna hinavščina postala »normalna«. V kakšni vlogi se pojavlja tukaj Aleš Musar, kot soprog predsednice Nataše Pirc Musar je več kot očitno. A jasno je tudi, da je Slovenija popolnoma zgrešila svojo zunanjo politiko in spoštovanje ustave, ki se opredeljuje za mir. Gre ne samo za sramoto Slovenije, gre za popolnoma nobčutljivo politično in človeško stališče, polno podrepnosti in vazalstva, ter grobo nepoznavanje navadne človeške kulture ter obnašanja. Vse v imenu »otok sveta«? Abotno in asocialno.
Tako se postavlja vprašanje, ali državni oblastniki sploh delajo v interesu ljudi? Tako stari, kot ali bodo to storili novoizvoljeni? Pretežko vprašanje in odgovor bi rabil resen razmislek.
A vendar si upam trditi, da »vzporedna OZN«, pri kateri sodeluje predsednica Slovenije s Trumpom, pa ne vem ali v svojem imenu, ali še v sodelovanju te vlade v odhajanju, nima pooblastila državljanov Slovenije. Kakšni odvetniški ali drugi interesi zbližujejo različne oblastnike ni čisto jasno. A vendar bi se vse skupaj moralo končati pri prepoznavi tega, kaj pomeni smrt otok. Nato govoričiti o izobraževanju le-teh ali drugih, je milo rečeno bedno, pokvarjeno in zavrženo. Namenoma uporabljam pridevnike, ki so še za morebitno objavo.
A vendar vse skupaj kaže na izrazito asocialnost, nerazumevanje realnosti, hkrati pa izrazito povezanost ljudi, ki kreirajo zunanjo politiko in odmik od spoštovanja državljanov. Če se vrnem še na naš domač teren, ki je prav tako vreden pozornosti, se tu vsekakor dogajajo stvari, ki so prav tako zaskrbljujoče.
Nekatere igrice so tudi izven naših vedenj in poznavanja včasih tako velike ter umazane, da je skoraj težko verjeti. A vendar se dogajajo. Realno in tu med nami.
Celo dvojne in trojne igrice, interesi ter finačni dobički niso samo odsev iz Davosa, Vatikana, obveščevalnih služb, pa velikih korporacij, itd., ampak tudi iz domačih logov od Ljubljane do Kurje vasi. S prisluhi in brez njih.
Celo Vrhovno sodišče je nedavno potrdilo, da je RKC postala včasih sicer nedovoljeno, aktiven političen akter in igralec. Ne prvič. Ob poskusu rehabilitacije izdajalca Leona Rupnika je šele Ustavno sodišče razveljavilo oz. spremenilo odločitev VS. Povezanosti politike ter vrha RKC nekatere stranke niti ne skrivajo, saj je v preteklosti npr. kongres stranke SDS potekal v Zavodu Antona Martina Slomška v Mariboru.
Prav tako še ni pozabljena navzočnost bivšega predsednika ob blagoslovu OŠ na Polici pri Grosupljem ter spor okoli tega, oz. kje je meja med državo in verskimi skupnostmi. Tudi na tisoče drugih primerov od blagoslovitve gasilskih avtomobilov do orožja v Slovenski vojski ter zlorabe dogajanj v cerkvah v politikantske namene so postali
»normalni«.
In ker gre za vsaj zelo utemeljen dvom, kje so vse te meje, ki jih ena stran vedno prestavlja, druga pa dosledno popušča, bi bilo zelo umestno, da država postavi omejitve. Ne samo v referendumskih kampanjah, tudi v predvolilnih ravnanjih si je RKC zopet vzela neupravičen, ali pa nesorazmeren delež. V povolilnih stikih in kombinacijah med strankami, pa seveda prav tako obstaja dvom, koliko so nekateri pod vplivom želja in zahtev najvišjih verskih predstavnikov. Močno dvomim, da nekateri politiki ne bi upoštevali stališč najvišjih dostojanstvenikov RKC in si jim upali reči »ne«. Kje na kavi ali v zakristiji.
Cerkev je pač uradno postala akter v politiki, čeprav še vedno menim, da to ne bi smela biti v laični državi, in zato naj nosi tudi javno kritiko brez kalimerovske maske o »napadih na Cerkev«.
Tudi zadnja odločitev Vrhovnega sodišča, s katero je kljub nekaterim nedovoljenim ravnanjem zavrnilo tožbo, v kateri so vlagatelji izpodbijali veljavnost referenduma o zakonu o pomoči pri prostovoljnem končanju življenja potrjuje navedeno in nesankcionirano situacijo. Presodilo je, da niso dokazali, da bi prav ugotovljene kršitve iz kampanje vplivale na voljo volivcev oz. da bi bil izid brez teh nepravilnosti drugačen.
Bi bilo dobro, da gre pritožnik Bogdan Biščak z ekipo na Ustavno sodišče. Ni rečeno, da je sodba VS pravilna. V primeru Leona Rupnika in izbrisanih pa še marsikdaj že ni bila.
Miloš Šonc, Grosuplje

Apartheid, genocid, vojni zločini in naša vloga

Mnogi politiki menjajo svoja načela kot umazane spodnjice. Tudi »dostojno in demokratično« kalkulirajo. Vse v »dobro« ljudstva in v svojo korist. A zapuščina zunanje politike je slaba.
Številni ljudje še vedno »navijajo« za svoje stranke in za svoje ljubljene izvoljence, čeprav so mnogi tiho takrat, ko ne bi smeli biti. Predvsem pa vsi ne ukrepajo, ko bi morali. Redkih izjem se ne sliši, ali pa so njihova dejanja že tako prepozna, da so brez smisla.
Skratka, to so »majhni« dnevni politični odpustljivi grehi, zaradi katerih otroci zmrzujejo v šotorih in dežju v Gazi, umirajo v Ukrajini, Rusiji, Siriji, Iranu ter še kje. Tudi umorjeni pripadniki mirovnih sil OZN ter bolniško osebje v Libanonu so le »kolateralna škoda«.
Ampak najbolj odgovorni za vodenje slovenske države tega vsaj glede zunanje politike nikoli niso razumeli in očitno tudi nikoli ne bodo. Mislim na Gibanje Svoboda in SD, predvsem pa še trenutno zunanjo ministrico Tanjo Fajon, ki je z obiskom Izraela ter povabilom obtožene zločinke Cipi Livni na Blejski forum pokazala svojo človeško plat. Rajši ne govorim o sramoti, da se Slovenija ne bo pridružila tožbi proti Izraelu zaradi genocida v Gazi, ki jo je na Meddržavno sodišče v Haagu vložila Južna Afrika.
Za redke posameznike in na primer stranko Levica pa se zdi, da vse to razumejo, a so svoje razumevanje zatajili.
Glede SDS in njenih priveskov, bi sploh težko rekel kaj pozitivnega. Izobešanje izraelske zastave na stavbi vlade v času vodenja Janeza Janše, njegovi obiski v Izraelu in pred volitvami vrnitev teh obiskov izraelskih obveščevalcev v Sloveniji, govorijo sami zase. Res
»lepi« nameni in sodelovanje, ki presega »zaljubljenost« v človekove pravice in mednarodno pravo. Navedeno se bolj približuje izdaji slovenske države, ustave, zakonov in človečnosti. Pa ne samo politične izdaje, tudi kazenske.
Tudi z obiski in neposrednim političnim, ekonomskim in vojaškim – z donacijami orožja, vmešavanjem v rusko ukrajinsko vojno, se podpora in rušenje ugleda Slovenije samo nadaljujejo. Zdi se, da bo po volitvah vse šlo v pozabo, ali pa bo pravno in politično nerešeno. Če rezimiram, vsi ti »glumači« me žalijo kot državljana. Še vedno bom vsakogar izmed njih ocenjeval in sodil po dejanjih, ne po raznih obljubah ter govoričenju. Vsakogar pa po tem, kar naredi pozitivno in dobro za vse ljudi, ne le zase ter kaj naredi negativno – slabo za vse in za posameznike – doma in po svetu. Zadnji primer agresije na Iran je vzorčen primer tega.
Rajši se ne vprašam, koliko so vsi ti prispevali k rešitvi kakšnega problema. Tako Tanja Fajon s svojim nedavnim obiskom v Ukrajini kot soprog predsednice države Nataše Pirc Musar na Trump - Melanijini seansi v »podporo razvoju izobraževanja otrok po svetu«. Ne zadovoljujejo samo ponavljanje nacističnega pozdrava iz preteklosti »Slava Ukrajini!«, govoričenje premiera na GS OZN »Ustavite vojno! Zdaj!«, podpora ameriško izraelskemu genocidu v Gazi, ameriško izraelskem napadu na Iran ter še kaj. Koliko orožja je rešilo kakšnega otroka v Gazi, Zahodnem bregu, Ukrajini, Rusiji, ali Iranu? Zadnji podatki kažejo, da je bilo v samo eni pokrajini Rusije umorjenih 212 otrok v zadnjem letu. Podobne številke oz. še bolj neznane se vrtijo za Ukrajino. Za Gazo so poimensko znane za 20.000 otrok. Za Iran pa je samo v dekliški šoli v Minabu ameriška raketa Patriot – kako domoljubno ime, umorila več kot 150 deklic.
In tudi po naših zadnjih volitvah ne kaže nič boljše.
Morda naši politiki znajo brati, pa ne čitajo. Niti ne ustave, niti raznih pisanj. Če slučajno čitajo, ali vsaj preletijo tekst, potem očitno ne razumejo. In, če morda kaj razumejo, so zelo nekulturni, ker sploh ne odgovarjajo. Še manj pa se ravnajo po nasvetih.
Torej sklep, koliko se sploh splača pošiljati nasvete o spoštovanju ustave in človečnosti, pokvarjenim in tistim, ki ne razumejo. Če pa so oboje hkrati, potem je res brez smisla pričakovati odziv in humanost.
Izraelski parlament je nedavno potrdil genocidni zakon, ki omogoča usmrtitve samo Palestincev, za kar so se zavzemali skrajno desni zavezniki premierja Benjamina Netanyahuja. Skratka nov apartheid.
Očitno gre za legalizacijo genocida, diskriminacijo ter kršenje mednarodnega prava.
Pa ne, da bo neka nova slovenska vlada zopet izobesila izraelsko zastavo na vladnem poslopju? Mogoče bi bilo boljše, da izobesi belo zastavo, kot znak predaje človečnosti.
Miloš Šonc, Grosuplje

Kamen okoli vratu
Ne strinjam se, da je Slovenija v Evropi in svetu »nepomemben igralec«. Če kdo tako misli, ne zasluži mesta pri vodenju družbe in še manj, da nas predstavlja.
Neumestno je tudi strahopetno tarnanje, da ne moremo nič storiti. Vsak človek je pomemben in vsi skupaj ravno tako. Zato mi takšno navedeno samoomalovaževanje, vnaprejšnja predaja, poudarjanje majhnosti in »nemoč« absolutno niso blizu.
Lahko in moramo se oglasiti ter kaj storiti. Tako, da ostanemo zvesti sebi in človečnosti. Brez kalkulacij. Vse ostalo je bedna sramota, ki se dogaja pred našimi očmi.
In to, kar hočem reči je, da je sedaj tisti čas, ko bi se najbolj izpostavljeni (recimo liderji) morali izkazati, pa so dobesedno vsi najbolj »zavozili« ter se postavili na napačno stran zgodovine. Torej za vojne, za nečlovečnost in še kaj.
Seveda ni vse odvisno od nas! Nikakor! A pravilno je, da ravnamo pozitivno. In tu so mnogi zgrešili. Tako Golob kot Janša ter vsi vmes. Tudi tisti njuni podporniki, ki ne razmišljajo s svojimi glavami, ampak z idejami in ravnanji svojih izbrancev. Le-ti pa so imeli možnost svoje sposobnosti in državotvornost dokazati v preteklih obdobjih. Žal se niso izkazali ter jih je čas povozil.
Kako priti iz brezna napačnih odločitev je vsekakor vprašanje za druge vodje, ne te, ki so nas spravili v probleme. Pa seveda ne z raznimi Logarji, Stevanovići ter podobnimi.
Tako kot je bil vstop v EU ob svojem času pozitivna poteza, usmerjena v mir in sodelovanje, je bila ena največjih poosamosvojitvenih napak, poleg divje privatizacije in dopuščanje izkoriščanja, ravno vstop v agresivni NATO pakt. Gniloba se širi po »širši« EU in »ožji« slovenski domovini prav zaradi slednjega. NATO pač ni miroljubna obrambna zveza in to nikoli niti ni bila.
Popoln polom mednarodnega prava so trenutne vojne ter njihove posledice. Vse pod taktirko ZDA. Polom diplomacije je slepa podpora tem zločinskim ameriškim, izraelskim ter NATO hujskačem, kar dokazujejo slišna tišina in neukrepanje ob vseh nečlovečnostih. Polom Slovenije v OZN je tudi nepridružitev tožbi JAR v zvezi z genocidom v Gazi.
Popoln polom t. i. »pravne države« je odnos do demokracije in naciklerifašizma v Sloveniji. Konkretno pa do Janeza Janše. Nujno rabimo po italijanskem zgledu slovenskega tožilca Antonia Di Pietra. Pogumnega, strokovnega in neodvisnega od politike.
Polom medijskega poročanja v Sloveniji je odnos do dr. Uroša Lipuščka v zvezi z afero Trivelis. V Evropi pa odnos in blokada sveta EU, do lastnih državljanov zaradi njihovega mišljenja. Jacques Baud, Hüseyin Doğru in Nathalie Yamb ter še nekateri so v enakem statusu kot v Sloveniji »izbrisani«. Brez pravic, zaznamovani in človeško omalovaževani ter popljuvani.
In zdi se, da tako kot je Izrael mlinski kamen okoli vratu Amerike, tako je Ukrajina mlinski kamen okoli vratu Evrope. Če omenim še Slovenijo, je tu trajni mlinski kamen okoli vratu predsednik SDS. In ti simboli vojne, aktivne destrukcije ter nazadovanja razvoja so enostavno nedostojni prizadevanjem za mir na zemlji, da ne govorim o vesolju.
Misija Artemis 2 ameriške vesoljske agencije Nasa naj bi obletela luno ter tako v vesolju dokazala superiornost sodobne tehnike, prednost pred Kitajsko in prvo mesto Amerike. Skratka MAGA. Ne vem pa, če niso v ZDA skupaj z Izraelom, že pred časom s svojim napadalnim in destruktivnim ravnanjem dokazali tudi poraz človečnosti v Gazi.
Svojo »inteligenco« pa je Trump dokazal z nedavno izjavo glede Irana: »Vrnili jih bomo v kameno dobo, kamor spadajo!« Dobro, razumem, da z neandertalskim mišljenjem ne more govoriti drugače. A zavzemanje vesolja v 21. stoletju z mišljenjem iz »kamene dobe« vseeno predstavlja velik disproporc in ne gre skupaj. Morda bi bilo dobro, da Američani pošljejo svojega predsednika na izobraževalno pot na luno. Pošiljanje ljudi v kameno dobo ima namreč tudi veliko asociacijo na uporabo jedrskega orožja, ki je nevarno v rokah takšnega osebka ter njemu podobnih. No ja, sicer pa je Donald Trump že dokazal, da ni nič nemogoče. Tudi on je kamen okoli vratu Amerike.
Miloš Šonc, Grosuplje

Kamena doba in vesolje

Po enih zadnjih podatkov libanonskega ministrstva za zdravje je bilo pri sedanjem izraelskem napadu na jug Libanona v državi ubitih že 1318 ljudi, med njimi 91 žensk, 125 otrok in 53 zdravstvenih delavcev. Ranjenih je bilo 3935 ljudi, navaja francoska tiskovna agencija AFP. Zopet imajo mediji na novo številke o žrtvah in lahko poročajo o »uspehih« znanih, lahko bi rekel celo priljubljenih, morilcev.
Gaza postaja počasi pozabljeno območje, »uspešen« test mednarodnih kriminalcev in le še grožnja, kaj se lahko zgodi državam ter ljudem.
Italija in Španija sta pogumno prepovedali pristajanje Trumpovih morilskih vojaških letal na svojih letališčih za novo ameriško izraelsko vojno v Iranu. Nekatere evropske države pa se zaradi grozečih naftnih posledic vojne previdno oglašajo in pozivajo tako napadalca kot branitelje »k razumu« in »umiritvi razmer«. Zopet izenačujejo napadalca in žrtev.
Slovenija, ki si ni upala pridružiti tožbi JAR proti Izraelu, pa si ne upa niti izvesti preiskav pri odkritem slovenskem sodelavcu izraelskih morilcev na Trstenjakovi v Ljubljani in na njegovem domu. Mogoče bi morala Policija Trstenjakovo razglasiti za
»nevarno območje«? Seveda tu s tem zapisom ne gre za nobeno »politično« ali javno pozivanje k linču »nedolžnih«, temveč za potrebno državotvorno potezo in ukrep, ki bi že zdavnaj moral razbistriti situacijo v zvezi z izdajo države, s sodelovanjem s tujimi obveščevalnimi službami pred volitvami ter vplivanjem nanje.
In po teh »čudovitih«, ali kot bi rekel Donald Trump »jeb….« novicah, ki nas vračajo v kameno dobo pod ameriškim MAGA primatom in nacionalsionistično vladavino Netanyahuja, v Sloveniji pa SDS-a, so novosti v zvezi s poletom Američanov na luno resnično »osvežujoče«.
No ja, v kameni dobi mogoče res ni bilo letal in tudi neadertalec ni šel z raketo na luno. A v 21. stoletju je vse mogoče. Tudi primitivno neandertalsko mišljenje v sodobni Ameriki, na BV ali pri nas nedaleč od Potočke zijalke.
Za vrnitev v kameno dobo manjka samo en norec, ali morda dva. V tujini sta Trump in Netanyahu sta kar primerna. Pa še zmotiti se jima ne bi bilo treba, ker delata vse zavestno in načrtno.
In tako med nami, malo po tihem računam, da se bodo astronavti oglasili in poslali sporočilo o miru na zemljo. Ali pa vsaj pristali v Gazi ali v Hormuški ožini – brez raket in streljanja seveda.
Svet se spreminja in nekateri bi ga radi dobesedno zapustili. Drugi pa ga kreirajo po svoji degenerirani volji. Mnogi pa nimajo poguma, da bi se uprli mogočnim ter pokvarjenim in tako se zdi, da lahko le sila, nasilje in sovraštvo rešijo vse probleme doma in v tujini. Miselnost sodelovanja in sobivanja, tolerance in miru je izginila iz vsakdanjega besednjaka ter je skoraj kot znanstvena fantastika v vesolju.
Sklicevanje na razum in človečnost, ko nekateri uživajo v oblasti in nasilju se zdi pravzaprav nerazumno. Vprašanje je samo: »Do kdaj še tako?« A odgovor ni v zvezdah, niti v prilizovanju tujcem ali domačim vplivnežem. Odgovor je v nas.

Miloš Šonc, Grosuplje

Madeži, ki ostanejo

"Čas je, da v EU-ju resno razmislimo o prekinitvi pridružitvenega sporazuma med EU-jem in Izraelom," je na omrežju X pozvala tudi zunanja ministrica Tanja Fajon. (MMC 9. 4. 2026) Po več kot 300 mrtvih samo ob zadnjem napadu nacistično sionističnega Izraela na Libanon, izvajanju genocida v Gazi ter ameriško izraelskem napadu na Iran, je takšno politikantsko pisanje po štirih letih vladanja, milo rečeno, hinavsko sprenevedanje, nevredno predstavljanja državljanov Republike Slovenije.
Raje ne omenjam obiska, te ministrice v Izraelu, v času največje morije palestinskih otrok ter njenega obiska pri ministru Israelu Katzu. Tudi vabljenja izraelske zločinke Cipi Livni na Blejski forum, o nepridružitvi Slovenije tožbi JAR glede genocida v Gazi, puščanje na cedilu Španije pri njenem pokončnem odnosu do človečnosti ter vseh neštetih potez, ki bodo Tanjo Fajon in dr. Roberta Goloba ter celotno Slovenijo trajno bremenile kot pokvarjene stranpoti človeškega ravnanja.
Naj ostane zapisano za zgodovino, da so posamezniki na oblasti v Sloveniji, ki se povezujejo z morilci otrok in nedolžnih žrtev prav tako soodgovorni, kot tisti, ki se neposredno povezujejo s tujimi obveščevalnimi službami ter delujejo v škodo Slovenije. Mislim seveda na obiske predstavnikov SDS v Izraelu ter njenega večnega predsednika Janeza Janšo in na njegovo pajdašenje z Black Cubom.
Vse navedeno samo kaže, kako nesposobna, nesamostojna, podrejena in neuspešna je slovenska zunanja politika. Kljub lažni podobi, ki jo ima o sebi, si tako vsakokratne pozicijske kot opozicijske oblasti prizadevajo za enako ravnanje, ki je enostavno popolnoma in v celoti nesprejemljivo. Tega se očitno zavedajo le redki, v visokih krogih imenovani ekscelence, ko hodijo po rdečih preprogah gala sprejemov. Ampak te preproge imajo tudi rdečo barvo krvi številnih nedolžnih žrtev. Pa tudi odtis izdaje vrednot.
Kar moti je tudi nesposobnost države Slovenije, da takšnemu ravnanju naredi konec. Ne samo v političnem ali boljše rečeno politikantskem smislu, temveč tudi v kazenskem ter ne nazadnje v človeškem. Neodgovornost, ki že meji ne samo na nesposobnost, temveč tudi na običajno pokvarjenost, je v slovenski politiki neverjetna. Kaže pa vse skupaj na to, da številni enostavno niso dorasli svojim nalogam in da ne razumejo državotvornosti, še manj pa človečnosti.
Za določene poteze v zunanji in seveda tudi v notranji politiki sta potrebna razmislek in pogum, česar pa obojega številni odločevalci enostavno nimajo. Ne vem sicer, kako ti ljudje, ki odločajo o usodah številnih ljudi lahko sploh mirno spijo. Očitno, če si flegmatik in še popolnoma neodgovoren, z lahkoto.
In takšnim ne bi smelo biti mesta na odgovornih položajih v družbi oziroma v državi, pa najsi bodo še tako željni položajev in najsi bodo še tako ali drugače potrjeni ali izvoljeni. Enostavno, nesposobni in pokvarjeni nas ne smejo predstavljati. Mrtvi, ranjeni, duševno pohabljeni in sploh vse žrtve sedanjih vojn, predvsem na Bližnjem vzhodu, so žalosten rezultat tudi slovenske tišine in napačnih ravnanj, kar bo ostal naš trajen velik madež.

Miloš Šonc, Grosuplje

Presenečenje, ki to ni

Pravzaprav smo jo z zadnjimi volitvami kot »praznikom demokracije« in vso sistemsko
»demokracijo« v Soveniji v državi še »dobro odnesli«. Nazaj smo dobili že poznanega in oživljenega ter okrepljenega Janeza Janšo, starega, odstopljenega notranjega ministra Aleša Hojsa, »nove obraze« kot so predsednik parlamenta Zoran Stevanović, pa seveda dr. Anže Logar ter Janez Cigler Kralj in podobni »državniki«. Manjka samo še dr. Anton Olaj. A verjamem, da ga bodo v policiji z lahkoto našli.
Zakaj pravzaprav je to »uspeh« »demokracije«? Zato, ker bi bilo lahko številčno in vsebinsko še veliko slabše. Lahko bi celo bilo celo dve tretini črnih sedežev v parlamentu, obarvanih v različne druge barve.
In se tako pri sebi vprašam: »Kje je meja, ko rušitelji postajajo demokrati?« In odgovor je tudi že kar nekaj časa jasen. Te meje pravzaprav sploh ni in je nikoli niti ni bilo.
In naciklerofašizem, na katerega smo nekateri brezuspešno opozarjali, je tu. Med nami. Na stežaj odprta vrata in vsa okna ne samo s strani Gibanja Svobode, tudi skoraj vseh drugih slovenskih akterjev, so posledično pač povzročila to, kar se danes dogaja in kar se bo še zgodilo. Vse je enkrat prvič. In nato drugič ter tretjič itd.
Najbolj kar skrbi so pomanjkanje poguma – pa ne pri janšistih; oprana miselnost;
»nedotakljivo« pravosodje in groba sila ter primitivnost. In tu tudi odlična zakonodaja, plemenite misli ter dobri nameni ne pomagajo kaj dosti.
Vse skupaj se ni začelo danes oz. sedaj. Niti ne samo doma, niti v Evropi oziroma v svetu.
Prav tako seveda ne samo v Državnem zboru ali pred parlamentom, kot »hramom demokracije«. Tudi v pravosodju, policiji, vojski, ki je ni nihče v preteklosti omenjal –razen pri negativnih ocenah, žici na meji, ter pri nabavah vojaške opreme, sicer pa je kar »malo« pozabljena, in na številnih drugih področjih.
A če se vrnem, k morebitnim rešitvam. Pravzaprav dobrih trenutno rešitev ni. So le zelo slabe ter še slabše. In predvsem skrbi nezavedanje o situaciji ter nezmožnost strateškega razmisleka, ki bi povrnil zaupanje ljudi v sistem in sobivanje, napredek in razvoj. Vsega tega enostavno ni. In tudi ne verjamem, če bi takojšnje nove volitve predstavljale rešitev. No, morda ja, morda pa tudi ne. Odvisno od izbranih predstavnikov in predvsem voditeljev, ki pa absolutno niso na nivoju. Pa še od zunanjepolitičnih razmer in še česa.
Vsi skupaj smo pač zamudili čas, ko bi še lahko kaj in predvsem pozitivno reagirali. In če sem pošten, se zamujenega časa in priložnosti pač ne more restituirati.
Pri nas v Sloveniji imamo pa zato »novo« Stevanovićevo ter Janševo »Resnico« s starimi lažmi, zavajanjem in degeneracijo.
Golob, ki je imel štiri leta časa, da bi naredil kaj sistemsko pozitivnega v Policiji, je samo menjaval direktorje in nadaljeval Janševo in Hojsevo razsuvanje - razgraditev policije, (odstavitev in afera Bobnar; nespoštovanje pravil pri svojem osebnem varovanju, ki si ga je podredil; nekaznovana Hojseva izdaja vseh podatkov policistov;
»čudna« dogajanja v zvezi s tožilko v zadevi »Balkanski bojevnik«; »Šutarjev zakon«; nejasnosti v zvezi velikimi vsotami pri GENI in izogibanje KPK-ju, nesankcioniranje velike korupcije, - loška vetrnica, pravosodna stavba, kanal C0, razna prekupčevanja z zemljišči v Ljubljani in drugod,…) – skratka uničevanje države v svojih temeljih in predvsem na stežaj odpiranje vrat janšizmu ter nacizmu.
Glede naciklerofašistične opcije z velikim vodjem rajši zaradi že tisočkrat napisanih zadev ne razpredam.
In vse se torej ni začelo sedaj. Velja enako v tujini ter pri nas. Začelo se je že prej ter tudi pri »Sarajevo safariju«, kjer danes italijansko pravosodje ugotavlja resnico o lovu na otroke v BiH. In slovensko pravosodje, ki se ni upalo izpeljati tega postopka, ki v Italiji očitno še deluje ima še marsikaj na vesti v zvezi s preprodajo orožja, Depalo vasjo, bančnimi luknjami, podarjanjem cerkvi državnega premoženja, Patrio, itd. itd. do velikega kriminala današnjega dne in klasične državne izdaje v okviru Black Tuba. Na področju zunanje politike skupaj s Tanjo Fajon popolnoma zavožena politika, kar mnogi še sedaj ne vidijo in ne vedo. In Gaza je bila test človečnosti, ki ga tudi ta vlada ni opravila.
Ne vem sicer, kako ti in takšni ljudje, a vendar oblastniki, ki odločajo o usodah ljudi lahko mirno spijo. Očitno, če si flegmatik in še popolnoma neodgovoren, z lahkoto.
Na področju zdravsta se kaže vsaj bojazljiv interes za javno zdravstvo. Vse, kar je gnilo slej kot prej zgnije ali propade. Tako v naravi kot v družbi.
In tako se sedaj »čudimo«, kam smo prišli, kam so izginile vrednote, priložnosti in še kaj. Pa ne samo v preteklih 4 letih. Že davno od začetka osamosvojitve.
Seveda ni odgovornost in tudi krivda samo na tej zadnji vladi ter dr. Robertu Golobu. Absolutno ne! A priložnosti, ki jo je imel in ki smo jo vsi imeli, ne bo nikoli več.
Čas se pač ne vrača!
Miloš Šonc, Grosuplje

Ko zavladajo norci

Donald Trump, ki grozi Iranu z rušenjem mostov in elektrarn, pošiljanjem v kameno dobo, izbrisom civilizacije in še čem, je očitno tako kot Benjamin Netanyahu nor. Norci zase mislijo, da so pametni ali pa vsaj, da sploh niso nori. Na svojo norost se včasih sklicujejo le na sodišču, ki pa ga oba navedena ne priznavata.
»V torek bo v Iranu dan elektrarn in dan mostov v enem. Ničesar podobnega še ni bilo!!! Odprite jeb**o ožino, nore barabe, sicer boste živeli v peklu – samo glejte! Hvala Alahu,« je v svoji objavi nedavno zapisal Trump. In v podobnem slogu govorjenja ter ravnanja še naprej odvrača pozornost od svojih preteklih druženj z Epsteinom.
V diplomatskem ali zdravstvenem jeziku bi lahko govorili morda z bolj primerno besedo neuravnovešenost, da se lepše sliši in da se bebavost vsaj malce prikrije. A če pustim leporečje ob strani, ker izkušnje in dokazi iz preteklosti ter sedanjosti kažejo, da ni vedno za verjeti raznim malarjem, tiranom, vojnim hujskačem, degeneriranim narcisoidom vseh vrst ter ne nazadnje podjetnikom, kar predsednik ZDA je, potem se postavljata vprašanji:
»Koliko stane strah?« in »Koliko stane vzorčna demokracija enega človeka?«
Vprašanji sta lahko tudi trapasti, saj se ne nanašata le na denar in zaslužek, ceno nafte ali žita, število granat in raket, mir ali vojno, ceno življenja in smrti, ampak tudi na abstraktni ter konkretni občutek strahu, veselja, zadovoljstva ob umorih, na realne grožnje ter še kaj.
Pravzaprav smo, ne samo prvič, morda ne celo zadnjič, vsi skupaj prišli v situacijo, ko so naša življenja odvisna neposredno od enega ali dveh ljudi. Degenerirani – ne samo epsteinsko, versko blazni, narcisoidno in patološko nečloveški se ti posamezniki s prstom na sprožilcu jedrskih konic »igrajo« s celim svetom.
Ne samo posamezniki, tudi usode celih narodov so odvisne od raznih Trumpov, Putinov, Netanyahujev, Zelenskih ter podobnih osebkov, za katere bi seveda težko trdili, da so normalni. Karkoli že to pomeni.
In »pogajanja« z norci ter med norci nekako ne morejo prikriti dejstva, da niti v Islamabadu, niti v Tel Avivu ali Whashingtonu, Moskvi oziroma kje drugje ne vzbujajo zaupanja ljudi. Dokaz je Gaza, ki je testni poligon norcev in je uničena kot Hirošima ali Nagasaki. Kaže pa, do kje lahko gredo nori novodobni »malarji« »novega sveta«.
V norosti pač ni omejitev.	In vedno se najde »upravičen razlog ter obrazložitev« za bebava in zločinska ravnanja. Da ne govorim o tem, kdo drži sprožilec na rdečem gumbu. Tisto, kar tudi ni brez utemeljene skrbi, pa je tiha ali pač tudi ne, podpora takšnim norcem in vojnim hujskačem. Pa ne samo v Ameriki in Izraelu ali Evropi. Tudi pri nas v Sloveniji. Pravzaprav »uradna demokratična« podpora ali nereagiranje pristojnih državnih institucij kažejo na zmedo v glavah ter odmik od realnosti. Tudi kar lepo število pristašev SDS pred parlamentom ob njegovem prvem sklicu – vse v imenu boja proti korupciji,	kaže na dezorientiranost v glavah mnogih, morda zavedenih. Takšna javna podpora z mahanjem enkrat slovenskih zastav, drugič ruske zastave, no, morda je bila kje za vogalom še ameriška, kaže na to, da nas bodo pred vsem hudim reševali le norci.
Tudi povezovanje z izraelskimi obveščevalci, ki imajo seveda v Gazi »odlične« izkušnje in reference, kaže, da je nasilje sprejemljivo in »normalno« tudi pri nas. Kot rečeno, vse skupaj že videno. In nikar se ne bati norcev ter norosti prosim! Vse bo oproščeno. Tudi v imenu »demokracije«. Vdori v parlament, morda tudi na RTV, bodo postali normalni, demokratični ter odprti za javnost. Ta zadnji stavek lahko morda tudi spregledate. Zaradi spoštovanja do demokracije, dostojnosti ali pa morda zato, da ne bi kdo mislil, da napeljujem na nedemokratično ravnanje. Sicer pa norost je postala normalna.
Miloš Šonc, Grosuplje

»Neodvisnost« nekaterih poslancev

Čeprav je madžarski premier Viktor Orban imel pomoč Donalda Trumpa oziroma Amerike, je volitve izgubil. Janez Janša pa je imel podporo Benjamina Netanyahuja in izraelskih obveščevalcev Black Tuba pa je volitve s svojo koalicijo praktično dobil.
Izvoljeni predsednik DZ Zoran Stevanović je notarsko overjen zapis o nesodelovanju z Janezom Janšo mirno pozabil z otročjimi in neodgovornimi pojasnili. Se bojim, da bo kot predsednik parlamenta pozabil tudi na svoj podpis o spoštovanju ustave in zakonov.
Očitno pa so »pozabili« svoje obveznosti tudi nekateri poslanci na tajnih volitvah za predsednika DZ, ko so označevali volilne listke in tako dokazovali svojo pripadnost strankarskemu glasovanju. Pripadnost tujim tajnim službam ali lastnim strankam kaže res na »neodvisnost« in »spoštovanje ustave« ter na poslansko etiko in moralo. No, to slednje lahko tudi mi kar pozabimo.
Sicer pa, kdo jim pa kaj more? Teden dni na naslovnicah in potem štiri leta, ali pa 35 let uživanja. Vse v »imenu ljudstva«.
Izjeme kot so na primer Mojca Šetinc Pašek, ki se ni uspela prebiti v parlament, ali pa mag. Miroslav Gregorič in podobni pa bodo ostali v spominu kot načelni, pokončni in pogumni.
Govoričenje o »pravni državi« se začne in konča pri najvišjih predstavnikih oblasti in nadaljuje pri neodvisnih državnih institucijah, ki bi jih mnogi radi ukinili, ali pa jim vsaj spremenili oziroma zmanjšali pomen. Težko je pričakovati, da bi kakršnekoli posledice doletele tiste odgovorne, ki so politizirali policijo, verjetno tudi vojsko, zdravstvo, tožilstvo in pa še koga. Nikakor ne vse ter vsakogar v navedenih in drugih strukturah. A vseeno dovolj, da se politiki pojavljajo v kakšnem operativnem centru, v spornih nadzorih nad policijo in celo poimenski izdaji celotne slovenske policije, v kakšnih zdravniških stavkah, ali šolsko propagandnih spotih, pri kakšni maši za domovino itd. pa se jim praktično ni zgodilo nič.
Tako kot v vojni ne zmagujejo pamet, pravičnost in sočutje, temveč moč in nasilje, tako tudi na, oziroma bolje rečeno, pred ter po volitvah očitno zmagujejo osebni in strankarski interesi posameznikov, ki so si za talce vzeli vse nas in nam ugrabili državo. Sedaj pa sanjajo o nekakšni »drugi republiki«, gradijo »vzporedno državo« -seveda le zase ter z goljufanjem in avtokratskimi potezami korak za korakom dosegajo svoje cilje.
Nekateri ustavni pravniki se čudijo stanju in razmeram ter ugotavljajo, da so se
»zmotili« v presojah situacije ter ravnanjih politikov. A vendar »privatizacija« države, položajev in enostavno nedopustnih potez ni od včeraj. In ne gre le posamezne ekscese, temveč za miselnost ter ravnanja, ki se mnogim zdijo »normalna«. Skratka poklicno politično goljufanje postaja etično sprejemljivo. Tudi to kaže na degeneriranost političnega sistema, ki je stanje ter »razumevanje« demokracije privedel do absurda.
In vendar se zdi, da za vse skupaj niso krivi oziroma odgovorni le nekompetentni izvoljenci na različnih oblastnih položajih, temveč tudi marsikatera določba v predpisih. Tudi spregled ali podpora v medijih, toleranca do tujih vmešavanj – političnih, obveščevalnih, finančnih, tudi verskih in še kakšnih.
Pa tudi mi državljani nosimo svoj del odgovornosti zaradi spregleda vseh negativnosti, vključno celo s kaznivimi dejanji. Vedno volimo tudi tiste, ki si ne zaslužijo imena »naši skupni predstavniki« ter še manj spoštovanja. In zopet moramo čakati dolga štiri leta na možnost zboljšav. »Res dober sistem!«
Miloš Šonc, Grosuplje

Realne nevarnosti
Na spletu se najdejo vprašanja in vsebine, ki jih mediji ne obravnavajo. Namerno ali pač ne. Vojne priprave pač niso javne.
Ali pa se informacije obravnavajo zelo enostransko. Tudi kot propagando ter protipropagando obeh strani. Zaradi strateškega zavajajnja lahko človek torej oceni nekatere informacije kot poteze katerekoli od nasprotnih strani.
A vendar bolj trezen razmislek kaže tudi na realnost izvedbe scenarijev, ki so se in se še v praksi testirajo na Balkanu, v Ukrajini, na BV, predvsem v Gazi, Iraku, Iranu, Libanonu, pa na Islandiji, Libiji, Venezueli, Kubi, Čadu, Nigru, Sudanu, verjetno še Sueškem in Panamskem prekopu ter še kje, da ne naštevam. V realnem času, z realnimi sredstvi, v realnem okolju in na realnih ljudeh.
A če bi ocenjeval z variantami napovedi konfliktov, se človek ne more izogniti za nas sicer oddaljenega Tajvana ter Kube.
Ampak tudi po poslušanju treznih in umirjenih posameznikov, ter po različnih glasovanih v OZN (resolucije proti nacizmu, fašizmu in rasizmu, pa npr. o obsodbi neokolonializma itd.) se izrisuje nov svet, v katerem je vojna z vsemi posledicami realna opcija. Ne več nekaj oddaljenega in nemogočega. In tudi ne samo klasična vojna, temveč tudi kakšna
»manjša taktična« ali »večja« jedrska vojna. Glasovanja v OZN so jasno opredelila Zahod in ves ostali svet. Barvni zemljevidi glasovanj »lepo«, ostro in natančno izrisujejo obstoječe stanje.
Tudi sedanji vojaški pakti potrjujejo novo stanje ter izrisane meje. Da o realnih vojaških vajah v poveljstvih in štabih, namestitvah enot in grožnjah ne govorim.
Zanimivo bi bilo videti, kje so trenutno jedrske podmornice obeh oz. vseh treh sil največjih sil. Tudi zakaj so pred leti pricurljali podatki iz Norveške o NATO štabni vaji z uporabo jedrskega orožja in zakaj so bile jedrske podmornice tedaj na morski ožini na severu, kjer je najmanjša razdalja med ZDA in RF. Vse »samo« zaradi Ukrajine?
Tudi zakaj sta se Švedska in Finska odrekli nevtralnosti? Švica in Avstrija pa recimo ne. Zakaj se je Trump sestal s Putinom in kaj sta se dogovorila ter o čem sta kupčkala? Tudi sestanki s kitajskim predsednikom Ši Džinpingom znajo marsikaj povedati. O čem se uradno in »neuradno« pogovarjajo ter si delijo svet na kakšnem kosu papirja.
So pa določeni ukrepi povedni. Ne samo »ekonomske sankcije«. Tudi ameriški polet v vesolje in izlet okoli lune predstavlja opozorilo ter test, da se marsikaj dogaja tudi v vesolju. Ne samo prenos in prodaja informacij glede ciljev napadov. Še veliko drugega. Od bivših »skupnih vesoljskih posadk« je ostalo bolj malo.
Kar sem želel povedati je le, da ne samo politiki, vojaki in novinarji, celo nekateri makro ekonomisti, pa neki univerzitetni profesorji govorijo in razlagajo, da je vojna »normalno stanje«, da v 2000 letni zgodovini ni bilo obdobja brez vojn, da je treba ter je nujno »braniti se« s tem, da dajemo za tanke in orožje ter podobne »intelektualne« ugotovitve. Hkrati pa mnogi namerno širijo sovraštvo ter vojno hujskaštvo. Seveda, lažje je potem ubijati
»živali« ali pritisniti na kakšen rdeč gumb ter demonizirati nasprotno stran. No, pa tudi lažje in hitrejše je kaj zaslužiti.
In očitno se tudi nekateri visoki oficirji npr. v ZDA, ki ima po novem vojno ministrstvo in ne
»obrambno«, ne strinjajo z vsemi vojaškimi ukrepi in razmisleki, saj jih vojni hujskač Trump odstavlja po tekočem traku. No, v Rusiji nekateri zvesti slučajno postanejo žrtve padca z avionom ali kakšne podtaknjene eksplozije pod avtomobilom, na Kitajskem pa so cele garniture zamenjane na kakšnem partijskem kongresu.
Še dobro, da nimamo v EU skupne vojske, za kar si premnogi vestno prizadevajo. In upam, da je nikoli ne bomo več imeli. Mislim na razpadlo SFRJ, kjer je JLA postala največji sovražnik ljudem. Poleg nacionalizma in še česa.
Le o sodelovanju, miru in sobivanju ter korektnem odnosu do narave ni kaj dosti oz. je čedalje manj slišati.
Upam, da se ne najde kakšen norec, ki se »slučajno« ali pač ne »zmoti« pri kakšnem gumbu.
Miloš Šonc, Grosuplje

GOVOR Miloš Šonc Mengeš, Dom kulture


Spoštovane tovarišice in tovariši! Spoštovani vsi navzoči!

Bliža se dan OF ter tudi dan zmage nad nacizmom in fašizmom ter prav je, da se spomnimo junakov preteklega obdobja NOB. Naših staršev in dedov, ki so se borili za svobodo, mir, bratstvo in enakost. Mnogi so bili žrtve genocida in tudi enega najhujših zločinov – to je vojne, ki je dobila svojo domovinsko pravico v nacionalsocialistični ter fašistični miselnosti. Rasizem, večvrednost, izkoriščanja, sovraštvo, izdaja in še kaj so bili realnost v času največje svetovne morije 20. stoletja, to je 2. svetovne vojne.
In ker gre z vsem vojnim zlom z roko v roki tudi izdaja, je bilo življenje naših staršev še mnogo hujše. A vendar so bili vsi talci svojega časa in vojnih razmer ter dobesedno talci poživinjenih okupatorskih in domačih zločincev. Okupacija, izdaja in zlo pa so rodili upor. In kot reakcija na vse zločine se je rodilo partizanstvo, ki je iz skromnih, a uspešnih začetkov, prerastlo v pomembno ter spoštovanja vredno silo. Tudi v nastanek nove države.
In tako kot so naši predniki premogli pogum ter vzeli svojo usodo ter usodo naroda v svoje roke, tako je pogum potreben tudi danes.
Najprej nekaj besed o izgubi medsebojnega zaupanja, tovarištva, solidarnosti, miru ter še mnogočesa, kar so nam priborili naši starši.
Ko je izdaja »legitimna, pravična in celo demokratična« realnost, potem se tako nacija kot posameznik lahko zatekajo samo v znanstveno fantastiko, virtualni svet in beg iz sodobnega sveta.
Pa seveda to ni prava rešitev! Bo treba vzeti v roke zopet vile in očistiti Avgijev hlev. Preveč gnoja se je nabralo v njem.
Pravzaprav je danes težišče nove izdaje v tem, da so njeni protagonisti legalno in legitimno prišli na svoje položaje. Še naprej pa jih utrjujejo volivci na volitvah. Seveda niso krive niti volitve, niti volilci. Krive so oblastne in predvsem strankarske elite, ki ne glede na svoje nepredstavljive nepravilnosti in krizo poštenosti, ustvarjajo, torej pogojujejo in posledično izkoriščajo te krize v svoje ozke strankarske ali privatne namene.
Tudi mladi in izobraženi so čedalje bolj podvrženi temu strankarskemu in posledično družbeno škodljivemu vrtiljaku neoliberalizma in naciklerofašizma, ker premalo poznajo preteklost, ali pa so se jo zavestno odrekli.
Kdor ničesar ne ve, pač nima kaj pozabiti. Kdor pa se odreče svojim staršem in prednikom, pozabi ali ponareja svojo zgodovino, pljuva po ustavi in skupnih vrednotah, kmalu postane izdajalec. Včasih so risali odtis črne roke na vratih, danes pa križce, krogce in pike na glasovalnih lističih v parlamentu. In sistem to dopušča!

Vsi skupaj smo torej postali talci političnih strank in tujcev, kjer celo posamezniki odločajo o našem skupnem življenju ter življenju vsakogar izmed nas. Kako smo lahko to dopustili? In predvsem, kako smo bili tako naivni, da smo ne samo zapravili svojo preteklost ter se odrekli pozitivnim človeškim vrednotam, odnosu do narave itd., temveč tudi zapravili
svojo prihodnost oz. prihodnost mladih rodov? Celo pristali na možnost jedrske apokalipse.

V preteklih 35 letih so se dogajale sistemske nepravilnosti, kraje in izdaje, ki so rezultirane ne samo v preprodaji orožja na Balkan in pred tem nekaterim absolutno neprimernim ukazom o napadih na vojašnice med osamosvojitveno vojno. Tudi v neupravičeni vrnitvi družbenega oz. državnega premoženja Cerkvi, kanibalski privatizaciji podjetij, uničevanju bank in uspešnih firm, neverjetnemu bogatenju posameznikov, sesuvanju vzgoje, izobraževanja ter javnega zdravstva, izkoriščanju in vojnemu dobičkarstvu, razgradnji obrambnega sistema in nevarnemu vojnemu pajdašenju v NATU, toleriranju avtokratskega janšizma ter rušenju temeljev državnosti ne samo v času krize Kovid -19, temveč tudi v drugih vladah Janeza Janše.
Tudi v asocialnem odnosu do soljudi, do drugih in drugačnih, do beguncev, delavcev in celo do otrok. Tudi tihi podpori Benjaminu Netanyahuju in neskrivni podpori Donaldu Trumpu, obema vojnima zločincema, uničevanju narave, ter še čem.
Npr. smrtonosna kemična tovarna Melamin sredi Kočevja in sredi gozdov je enako nevarna, kot ljubljanski odtočni kanal C0 nad vodovarstvenim področjem, ali pa odslužena vetrna elektrarna v Loškem Potoku. A vendar so tako nedotakljivi posamezniki kot nemarna država vključno s sodišči zatajili in izdali interese sodržavljanov.
Izdaja države, izdaja državljanov kot »vrednota« oblastnikov in izdaja zaradi denarja so pravzaprav najhujše izdaje, ki se lahko zgodijo. Vsi pa smo talci takšnih ravnanj.
In če to izdajo stori nekdo od najbližjih, ki mu zaupate, prijatelj, sosed, predstavnik oblasti, ki ste ga volili, potem izdaja še bolj boli. Manjša je ta bolečina, če nas izda nekdo, ki sodeluje s tujo obveščevalno službo, obiskuje Izrael, se zgleduje po Trumpu in na ameriškem veleposlaništvu v Ljubljani odkriva spominsko ploščo švabobrancem. Od tega izdajo pač lahko pričakujemo. In vsi izdajalci imajo imena in priimke.
Ker smo kot državljani zaupali svoja življenja nepravim ljudem, ki se pajdašijo z denarnimi mogotci, obveščevalnimi službami in z najhujšimi zločinci na svetu, ki morijo otroke ter nedolžne, ki celo grozijo z jedrskim orožjem, ter ogrožajo nas in naše otoke, je prišel čas, ko se moramo vprašati: »Kaj so resnično naše vrednote? Kje so naše korenine? Zakaj smo dopustili, da se zlo sovraštva in vojne, nacizem ter fašizem zopet razraščajo po svetu in pri nas? Kaj hočemo in kam gremo? Kje sta naša človečnost in pogum? Se bomo vsemu zlu uprli, ali bomo še naprej tiho?«
Odgovori ne bi smeli biti težki. Sicer pa še vedno, ali celo čedalje bolj velja partizanski rek: »Smrt fašizmu! Svoboda narodu!«

Miloš Šonc

Kanal C0

Onesnaževanje vode in okolja je postalo že skoraj normalno. Tudi izlivi strupenih izplak in gnoja v vode niso več posebna novica. Še manj zaslužijo pozornost države.
Nespoštovanje vodnih območij, pa najsi gre za sotočje Save Dolinke in Save Bohinjke, za odpadno kanalizacijo C0 čez vodovarstveno območje Savelj v Ljubljani, za smeti na Ljubljanskem barju, ali pitje Ljubljanice iz pip v Maximarketu, je postala stvar neodgovornih in nesposobnih državnih organov ter posameznikov, ki si bolj prizadevajo za oblast, kot za dobrobit ljudi. Tudi s tem, da se razraščajo aroganca, egoizem, pohlep po dobičku, nestrokovnost, nezakonitost in nesankcioniranje kršitev. Tudi podrejanje stroke politiki.
V vojski je večkrat kriv in odgovoren le »levokrilni« vojak in skoraj nikoli odločujoč general. Ob posploševanju odgovornosti, ali boljše rečeno neodgovornosti, se izgubi dejanski krivec. In vendar se da marsikaj narediti. Kakšno opozorilo ali raziskava strokovnjakov in uglednih avtoritet že lahko kažejo na akademski pogum ter odpor proti vsaj vprašljivim ravnanjem.
100 metrov do »zmagovitega« zaključka odtočnega kanala C0 ali 7 sekund do kakšnega pritiska na jedrski gumb in »popolne zmage« sta pravzaprav podobni situaciji. Zmaga za vsako ceno in doseganje svojega cilja ne glede na način ter posledice, zamegljujeta trezno presojo posameznikom, odločevalcem, finančnim mogotcem ter še komu, ki stremi za dobičkom ali svojo »pomembnostjo« na oblasti.
Javna tajnost je, da se nekateri politični in dobičkonosni dogovori dogajajo na kakšnem tajnem kosilu ali kavi ter, na milo rečeno, »čuden« način. In vendar ta miza, ki je morda celo pogrnjena z belim prtom in krožnikom makaronov ali juhe na njej, ne stoji na kakšnem kupu gnoja, kjer bi udeleženca z veseljem jedla. Ne, vseeno je daleč proč od nesnage, ker se jedca zavedata, da kosilo na gnoju ni zdravo. Odgovorna sta do sebe. Veliko manj pa do posledic svojih ravnanj.
In ta zgodba me spominja na nek dogodek pred davnimi leti v vojski. Kot predstavnik TO Slovenije sem bil napoten na usposabljanje v Beograd. Na tečaju smo med drugim preigravali situacijo, da se je napadalec z jedrskim orožjem nahajal na nekem mestu nad Medvodami pri Ljubljani. Partizanske brigade TO so dobile povelje za napad ter uničenje tega nevarnega cilja. Imeli smo možnost ter dovolj sil in sredstev za dosego izvedbe naloge po opisanem scenariju.
A ker je bila nevarnost kontaminacije prevelika in so grozile resne posledice za najmanj okoli
300.000 prebivalcev Ljubljane ter okolice, predvsem tudi zaradi trajnega onesnaževanja okolja nizvodno Save, sem postavil predavatelju vprašanje, kdo je tisti poveljnik, ki izda neposredno povelje in je neposredno odgovoren za izvršitev naloge. Ker je bil primerljivo po pravilih za rušenje kateregakoli mostu kjerkoli na ozemlju Slovenije odgovoren poveljnik v rangu armade oz. Republiškega štaba za TO, ki je dajal soglasje na predloge podrejenih, se mi je zdela situacija podobno pomembna.
»To je dobro vprašanje, a trenutno ne poznam odgovora. Odgovor dobite na naslednji uri,« je odvrnil predavatelj z veliko znanja. In je vprašanje romalo do načelnika centra šol, pa zatem na Generalštab in na Državni sekretariat za narodno obrambo bivše države. Pred koncem tečaja se nam je predavatelj opravičil, češ, da ni uspel odgovoriti na težko vprašanje.
Želim le opozoriti na odgovoren in vsebinski pristop do resnično ne majhnega problema, ki smo se ga vsi zavedali in do njega pristopili zakonito ter vojaško strokovno.
Kot laik ne poznam sicer vseh podrobnosti, niti ne pravnih, niti strokovno tehničnih glede današnje situacije v zvezi s kanalom C0 v Ljubljani. A vendar se zdi, da so bile mnoge vsebine urejene in odločene zelo lahkotno ali v vsaj sumljivih okoliščinah posameznih oblastnikov na lokalnem in državnem nivoju. Tudi ob pomoči neznanja, politikantskega navijanja za rešitev, ki je vsaj neprepričljiva, če že ne zelo slaba.
Morda se motim, a občutek, da bo neka izvedba po zadnjih stotih metrih »dokončno« rešena, me nekako ne razveseljuje.
Miloš Šonc, Grosuplje

Ali je kaj trden most? Kakor kamen kost!

Javna tajnost je, da so mnoga tajna politična dogovarjanja izdaja. S križci, pikami, krogci ali zvezdicami (te še dodajam) so izdaja volilcev, države, različnih strok in državljanov.
TEŠ 6, DARS, JEK2, določanje državne meje in žica na njenem južnem delu, vračanje državne lastnine RKC, kraja, preprodaja in danes tudi donacija orožja, sanacija bank, Patria in kup drugih korupcijskih vsebin so tajno politično dogovorjene. Netransparentno in v trajno škodo ljudem. Ali na kakšnih sestankih internega značaja na vladi, v parlamentu, v Bruslju, ali kje na kavi, je vseeno. Tudi »pomoč« tujih obveščevalnih služb od Black Cuba do še kakšne bolj znane ni nepomembna. Vse seveda ni javno obeleženo, a je marsikaj trajno zacementirano v zavesti slovenske družbe.
Tisto, kar moti je tudi to, da neodvisne institucije, kot so pravosodne in novinarstvo ne odigravajo vedno svojih vlog. Podrejajo se vsakokratni oblasti in ravnajo izrazito nedržavotvorno. Posebej izpostavljam izgovore in nedelovanja t. i. »pravne države«, v imenu katere se afere samo kopičijo in redkokdaj privedejo do jasnih zaključkov. Pa najsi gre za Depalo vas, bančne luknje in kraje, nadzor politike nad stroko, (v zdravstvu, ob Covidu -19, v policiji, vojski, kmetijstvu, itd), za vladni Trivelis, ali sedaj za najbolj grobe zlorabe v »javno tajni« izraelsko slovenski volilni aferi Black Cube, ki bo očitno zopet potihnila in utonila v novo pozabo.
Kljub nekaterim nadzornim institucijam, le-te očitno večinoma niso dorasle svojim nalogam. Namesto zagotavljanja sistemskih pogojev za neodvisno delo in napredek, se politika in politikanti neposredno vmešavajo v skoraj vsa strokovna področja, kar je absolutno nesprejemljivo.
Sicer obstajajo tudi dobri politiki, a jih v volilnem sistemu negativna selekcija praviloma izloči. Pristojni nadzorni organi in institucije pa večinoma imajo strokovno znanje ter pooblastila, a nimajo poguma ukrepati. Njihova neodvisnost je tako vprašljiva.
Nekateri znani politični patološki lažnivci, ne le da lažejo drugim, temveč svojim lažem tudi sami verjamejo. Sistem, ki ga predstavlja država z vsemi institucijami, pa vse to dopušča. Celo nekateri znani strokovnjaki pa so »presenečeni« ob nedelovanju in »nemoči« institucij ter organov, ki so jih sami pomagali sooblikovati.
In tako je škoda le, da smo »malo čudni« tisti, ki smo opozarjali na vsebinske nepravilnosti, ki se sicer lepo imenujejo »politične napake«.
Pravzaprav so v petintridesetih letih obstoja nove države oblastniki zavozili vse, kar se je zavozit dalo. Sklicujoč se na ekonomske kazatelje, od BDP do dobičkov in od minimalnega OD do družbenega razvoja, zadolževanj, investicij ter še česa, so vsi skupaj pozabili na človeka in naravo. Res ne pomagajo investicije v asfalt in morda četrti ali peti pas AC, če mladi nimajo prihodnosti bivanja v lastnih stanovanjih.
Skratka preveč gnoja se je nabralo v Avgijevem hlevu. In izguba suverenosti je le eden od pokazateljev stanja v državi.
Sicer pa imajo vsakokratni oblastniki nas, običajne smrtnike in državljane le za pokritje, da lahko lomastijo po sistemu, vrednotah in financah.
Še misel, da nismo sami. Tudi ekonomski ukrepi in ekonomske blokade ubijajo. Mar ne? Ameriška vojaška in ekonomska blokada Hormuške ožine, kaže na nadaljevanje in stopnjevanje sovražnosti na Bližnjem vzhodu. Očitno so »tihi ekonomski, rasni in socialni ubijalci« enako učinkoviti kot vojni morilci. Predvsem pri otrocih. Zato tu v tem prispevku beseda ali dve tokrat več o ekonomskih, ukrepih in sankcijah ter nesposobnosti elit, da gledajo na življenje še skozi kakšen drug, bolj človeški obraz, ne samo preko dobičkov, goriva, zemeljskih bogastev, »potrebe« po tankih in še česa. Predvsem tudi za opredelitve za vojne in ne za mir. Zdi se, da ima lagodno življenje pri nas svojo ekonomsko ceno in posledično zato številne smrti ter trpljenje na vseh koncih sveta. In nekako nas to preveč ne zanima in smo neobčutljivi, dokler pač lahko uživamo. Gaza pa »ni važna«. Novodobni upor proti sodobnemu zlu rasizma, naci-sionizma in nacizma ni nič manj pomemben kot v preteklosti.
Miloš Šonc, Grosuplje

Bolezen modrikastega jezika in Black Cube

Ko naci-sionisti ob podpori ZDA in Zahoda v Izraelu, Gazi ter drugod na Bližnjem vzhodu ne samo izvajajo genocid, morijo otroke, zdravnike, profesorje, humanitarne delavce in onemogle, temveč tudi uživajo v svojem zločinskem ravnanju, jim je človečnost oz. nečlovečnost zadnja skrb. Prav tako laži in zavajanje.
Enako jim odgovarja, če podgane obžrejo otroke, če le-ti pomrejo zaradi podhranjenosti ali mraza in bolezni, ali pa če do nezavesti pretepejo humanitarce, ki so z ladjami pripeljali pomoč potrebnim.
Skrbi jih le, ali bodo na Evroviziji uspešni. Ali pa, da na kakšnem športnem tekmovanju ne bodo izločeni zaradi genocida.
Zanimivo bo spremljati, v kolikem času dogajanja v zvezi z Black Cubom ter vplivanjem izraelske obveščevalne službe na slovenske volitve ne bodo več aktualna. V medijih je to običajno en teden. V strankah do konca volilne kampanje. V policiji do zamenjave direktorja policije in vrha ob nastopu nove vlade. V tožilstvu, ti čakajo, da se uredi samo – ali pa, ker »ni zapisano v zakonih«, se zato »ne more« reagirati. V sodstvu do katerega naj bi prišla pravnomočna tožba, ki je pač ni, pa tudi ne morejo reagirati. Če pa že slučajno, potem vse skupaj zastara.
In tako je situacija kot je znana v Jurčičevi »Kozlovski sodbi v Višnji Gori«. Kozlu, ki je hotel pojesti sosedovo solato je bila odmerjena kazen z udarci po kozlovi senci, lastnik pa mora to gledati z zavezanimi očmi.
Ja, vse v »imenu ljudstva«! Da bosta kozel cel in solata nedotaknjena, lastnika obeh in vsi ostali pa zadovoljni. Pravično in hitro.
Danes se bolezen modrikastega jezika izgleda širi ne le med kopitarji – tudi novodobni kozel je ogrožen, temveč tudi med mnogimi politiki. Baje, da vsi postajajo bolj modri - to je pametni po izvolitvi, z zateklimi glavami – od skrbi za ljudstvo, zavračanjem hoje -predvsem do svojih volilcev. In najboljša rešitev je cepljenje – ponovne volitve, česar se sicer anticepilci bojijo kot hudič križa. No ja, z božjo pomočjo bodo na kakšnem referendumu ali v parlamentu že rešili probleme. In jezik ne bo več moder, temveč zopet blago rumenkasto črn.
Vendar je laganje in zavajanje nova štiri leta vsaj »malo« tudi stvar predsednice države. Njena pregovorna »nemoč« se sicer ne kaže v povezavi z boleznijo modrikastega jezika, a je sistem demokracije postavljen tudi z njenim angažiranjem. Nekako manjka javna, jasna in pogumna beseda, ki bi se nanašala na temelje državnosti. Vsaj v zvezi z Black Cubom. In ne samo besedičenje, tudi ravnanje.
Že res, da policija ne sme biti nedotakljiva, če se zaplete v nepravilnosti. A absolutno mora biti dostojna svojega sistemskega ravnanja in strokovne neodvisnosti, ko gre za temelje državnosti. Popolnoma enako velja za celotno pravosodje.
Prav tako drži, da tudi sodstvo odseva večjo ali manjšo odvisnost in toleranco do elit ter do vsakokratne oblasti, a ne videti nekaterih temeljnih zadev rušenja države, je vendarle
»malo« preveč za običajne državljane.
Zato skrbi »pregovorna hitrost« sodstva oz. pravosodja, ki očitno ni kos osnovnim dejanjem, v zvezi z Black Cubom. Pa ne, da je bolezen modrikastega jezika prešla tudi na tretjo vejo oblasti? Že pojavljanje takšnih vprašanj je razlog za širšo skrb v družbi. Sicer pa, imamo nov odprt zapor še »odprtega tipa« v Dobrunjah. Le pravosodnih policistov sicer še ni dovolj. Morda bi se lahko zaporniki pazili sami. Bi bilo najceneje. A izgleda, da imamo tudi dovolj streljanja kozlov zaslužnih večnih politikov in anticepilcev. Naša bolezen očitno ni ozdravljiva. Ni pa nujno, da je bolezen modrega jezika.
Sicer pa so tudi ovce kopitarji in pastirji doma ter kavboji v tujini komaj čakajo, da nas začenjajo zdraviti. Ups, malo sem vse pomešal.
Miloš Šonc, Grosuplje

Nova demokracija 

Kar sem napovedal in kar smo pričakovali, se sedaj tudi dogaja: vulgarni pragmatizem in trgovanje.
21. 04. 2026, 13.37, DNEVNIK

Politične stranke so se čez noč osamosvojile od volilcev in se po volitvah spet obnašajo kot zasebna komercialna podjetja, seveda v embalaži uveljavljanja volje ljudi. Sklicujejo se na voljo ljudi, vendar ljudi o svojih odločitvah sploh ne konzultirajo, saj imajo mandat, da odločajo glede na svoje preference, koristi, zamere, prijateljstva in sovraštva. Predvsem koristi. Volivci in občani smo nemočni statisti in lahko le čakamo, kaj se bodo posvečeni dogovorili.


Še en dokaz, da je politični sistem, v katerem imajo politične stranke (ki predstavljajo nepomembno peščico ljudi) privilegij, da ekskluzivno posegajo po oblasti, neprimeren, celo škodljiv. Politične stranke so v tej obliki in s to ekskluzivno pravico popolnoma nepotrebne in škodljive, saj jim v času med volitvami ni treba nikogar nič spraševati in nikomur nič odgovarjati. Ko pride do volitev, pa odločajo mišice, laži, propaganda in lepotna tekmovanja.
Zato predlagam civilni družbi, da se osredotoči na bistvo problema slabe demokracije in začne razpravo in oblikovanje novega modela politične ureditve, ki bo temeljil na dejanskem predstavniškem sistemu, bolj neposredni demokraciji, soupravljanju, transparentnosti, odgovornosti in sposobnosti predstavnikov ljudstva. Ker se tega klasična politika ne bo lotila, predlagam, da ustanovimo novo politično stranko, ki bo imela za glavni cilj nov demokratični sistem in ukinitev političnih strank kot ekskluzivnih organizacij, ki lahko posegajo po oblasti.


Moj predlog je enostaven in preizkušen. Poslanci sami sebe kandidirajo v 100 geografskih volilnih okrajih, imajo kontakt z znanimi volilci in ljudmi, ki jih predstavljajo, na svoji spletni strani obveščajo o odločitvah, ki jih morajo sprejeti v parlamentu in prilagajajo svoje odločitve volji ljudi, ki jih zastopajo. Ministri sami kandidirajo za položaj, razložijo, zakaj kandidirajo, kaj bi na svojem področju radi dosegli in dokažejo svojo sposobnost s svojimi dosežki v preteklosti. Enako kandidirajo predsedniki vlade, njihove prijave oceni strokovna in laična javnost in skladno s temi ocenami jih potrdijo poslanci. Torej ministri ne bodo vprašljivo sposobni člani strank, ampak sposobni ljudje, ki dobijo mandat glede na vsebino in sposobnost. Mandati poslancev in ministrov so lahko le za en mandat. Ne potrebujemo ljudi, ki so praktično vse življenje priključeni na javna sredstva in življenja v praksi sploh ne poznajo, kar velja kar za večino obrazov, ki jih gledamo.


Verjetno bo v razpravi sprejet kak drugačen, boljši model, kar pa ta trenutek ni pomembno. Ta trenutek je pomembno le to, da se sistemsko lotimo razgradnje nelegitimnega demokratičnega sistema (strankokracije) in začnemo delati v smeri moderne, odgovorne in javno koristne ter legitimne demokratične organizacije države.


Bojko Jerman, Dolsko



Nova demokracija, 2.

Prispevek z gornjim naslovom je v Dnevniku v rubriki Mnenja 21. aprila letos objavil Bojko Jerman. Tudi spričo političnih dogajanj, ki jih večinoma zaskrbljeno spremljamo po zadnjih volitvah, avtor ugotavlja, da naša politika svojega temeljnega poslanstva, to je učinkovitega upravljanja države v korist večine prebivalstva, niti približno ni več sposobna uresničevati, in zato predlaga temeljito prenovo modela demokracije, ki ga uporabljamo.
24. 04. 2026, 11.33, DNEVNIK

Ključne rešitve njegovega predloga, kakor sem jih sam dojel, naj bi bile naslednje: 1. odpravi se politične stranke; 2.vsak volilni okraj – teh naj bi bilo v državi 100 – izvoli v parlament enega poslanca; 3. parlament izvaja zakonodajno oblast, nadzira izvršilno in je splošno odgovoren za upravljanje države v interesu večine prebivalstva; 4. izvršilno oblast (vodenje države) izvaja vlada, ki jo imenuje parlament izmed kandidatov, ki zadovoljujejo relevantne strokovne, vodstvene in etične kriterije.

Gornji predlog je po mojem mnenju razumen. Če bi ga v nekaterih pogledih še nekoliko dopolnili in ustrezne sistemske spremembe tudi izvedli, bi Slovenija na novo zaživela: nič več nas politika ne bi razvajala, etika bi ponovno pridobila na prepotrebni veljavi, pravna država bi učinkovito delovala, upravljanje države bi se bistveno izboljšalo, naš ekonomski in družbeni razvoj pa bi bil veliko uspešnejši, kot je bil doslej.

Težava pa je v tem, kako obravnavani predlog praktično uveljaviti spričo tega, da sedanji model upravljanja države politiki izjemno ustreza in zato dokaj enotno nasprotuje že tudi njegovim manjšim spremembam. (Spomnim naj na prednostni volilni glas, za katerega se je večina zavzela celo na referendumu, pa za njegovo uveljavitev politika doslej ni našla časa.) Jerman tudi za ta izjemno zahteven problem nudi zanimivo in obetavno rešitev. Predlaga namreč, da naj bi civilna družba ustanovila posebno stranko, katere edini cilj naj bi bil prenova demokracije, da bo ta učinkovito delovala v korist večine. Taka stranka bi potrebovala močno podporo volivcev, da ji aktualna politika njenega delovanja ne bi mogla preprečiti, a s tem ne bi smelo biti težav.

Naj zaključim z naslednjo mislijo. Spričo tega, da je demokratično upravljanje držav zašlo v splošno krizo, zaradi katere se predvsem zahodnemu svetu obetajo vse večje ekonomske in družbene težave, je obetavno slišati, da se prav v naši deželi porajajo uporabne rešitve o tem, kako sanirati obolelo demokracijo. Obravnavani predlogi Jermana zaslužijo torej vso podporo, ta pa naj bi prišla do izraza predvsem v ustreznih aktivnostih civilne družbe.

Andrej Cetinski, Ljubljana



Nova demokracija, 3.

Kako na ne preveč prekucniški način osvežiti demokracijo, da bomo presegli zdajšnjo strankokracijo? Zamisli, predstavljene tudi tukaj, dozorevajo. Eno je nakazal Bojko Jerman (Dnevnik, 21. 4. 2026).

Nekdo, najbrž znotraj civilne družbe, dovolj ambiciozen, podjeten, zagnan in da tudi sam vidi, da ta oblika demokracije vodi v strankokracijo, bi bil pripravljen sfurati to smer: formirati politično stranko, ki bo nastopila na volitvah in zmagala. Ker drugače ne bomo prišli zraven: igrati je treba po pravilih, ki jih predvideva zdajšnja oblika demokracije (dejansko strankokracije). Časa ni na pretek. Ta politična stranka mora biti formirana po vseh pravnih regelcih do naslednjih volitev.

Najprej si mora izdelati program. Ta nekdo naj bi povezal avtorje teh idej, da bi ustvarili nekakšno realno uresničljivo sintezo vseh zamisli. Preseči moramo model demokracije, kakršen še dandanes izhaja iz modela, ki so ga »izumili« v Starih Atenah. Tam je to delovalo, ker so se domala vsi medsebojno poznali. Dandanes pa že zdavnaj ni več tega temelja, ki je dejansko ključen: (skoraj osebno) poznanstvo med ljudstvom (določenega geografskega volilnega okraja, t. j. bazo) in predstavnikom ljudstva (poslancem). Na to ključno dejstvo odgovarja vsaj v grobih obrisih citirano pismo bralca.

Zdaj stranke po svojih merilih, ko katerega od svojih članov postavijo v (ne)izvoljivi okraj,
»prispevajo« svoje člane v parlament. Jasno, da so poslanci odgovorni le njim (na papirju piše lahko marsikaj). Stranke pa seveda vodijo ljudje, ne pa npr. kakšna nepristranska umetna inteligenca.
Človek je v vsakem primeru že sam po sebi pokvarljivo blago. Tudi zato stranke same v sebi nimajo mehanizma, ki bi jih sproti »čistil«. Obnašajo se kot podjetja (morda celo morajo funkcionirati tako), kar jim seveda omogoča, da jim je vseeno za tiste, ki so jih izvolili.

Tega ne smemo dopustiti več, zato naj vsakdo, ki ima ambicijo postati poslanec, kandidira izključno v okraju, kjer živi. Tam naj pridobi volivce (da jim pove, kaj bo kot poslanec naredil, kako jih bo zastopal in kako pogosto bo imel kontakte z njimi). To financira sam ali pa mu pomaga stranka. Volivci baze bodo izmed kandidatov izvolili poslanca (ker menijo, da zasluži biti njihov poslanec). Poslanci posamezne stranke (v zdajšnjem sistemu poslanska skupina) postanejo tudi formalno vodstvo stranke.

Poslanci nimajo mandata: njihova baza, ki jih je izvolila, jih lahko kadarkoli odpokliče (organizirajo se lokalni referendumi, recimo na podlagi zahteve vsaj 2/3 ali kar 75 % vseh volilnih upravičencev tistega okraja – v tem pismu jih avtor predvideva 100). Tako parlament (skupek poslancev) ne bo imel mandata in bo venomer »na prepihu«: nekateri poslanci bodo lahko dolgo časa isti, nekateri pa si bodo skoraj »podajali kljuko« parlamenta. Parlamentarne volitve bodo torej neprestane oziroma po zahtevah in željah posameznih baz. Ko je (če je) poslanec odpoklican, mu s tem preneha tudi članstvo tudi v stranki. Stranka ima nekakšno kadrovsko komisijo (lahko je to vodstvo stranke), ki povabi posameznika, da postane njen član (ni več tistega, da je vsakdo lahko član katerekoli stranke).

Izvršilno vodstvo države so delovna mesta in se tako tudi obravnavajo (zakon o delovnih razmerjih). Prijaviš se sam, predložiš svoj program, dokazuješ svoje kompetence s spričevali, nestrankarska strokovna komisija te testira: preveri in preizkusi tvoje sposobnosti in kompetence, nato se tudi preverijo tudi tvoje osebnostne lastnosti (tudi za ta namen obstajajo testi). Laično javnost pa predstavlja parlament (ker so poslanci predstavniki laične javnosti, ki jih je za ta namen izvolila).

Parlament imenuje vladnike z 2/3 večino za nedoločen čas. Ta je res nedoločen, ker vsakogar lahko kadarkoli odpokliče (»vrže« na cesto).

Odpoklic se začne na zahtevo baze do poslanca, on pa to argumentira in pridobi za odpoklic 2/3 poslancev. Furanje države je po moje preveč resna stvar, zato pozabite na 50+ procentov (navadna večina je barantanje, ne pa demokracija).

Uroš Blatnik, univ. dipl. psih., Ljubljana






Nova demokracija 4.


Dogajanja v parlamentu in okoli njega so že malo podobna burleski. Laži in zavajanja so postale očitno celo »zakonodajna kategorija.« Kvazidemokracija pa deluje v polnem pomenu.

Pred kratkim (21. 4. 2026) je Bojko Jerman predlagal v Dnevniku popolno spremembo sedanje kvazidemokracije, pri čemer ga je dr. Andrej Cetinski podprl. (Dnevnik, Nova demokracija, 2., 24. 4. 2026) ter zatem še Uroš Blatnik, univ. dipl. psih. (Dnevnik, Nova demokracija, 3., 5. 5. 2026.)

Prvo kot prvo se mi zdi zanimivo, pohvalno in nič nenavadno, da se takšne pobude pojavijo v mediju, ki podpira spremembe in zaznava potrebo po njih. Drugič je predlog vsebinsko zanimiv ter privlačen. In tretjič res je čas za poglobljeno razpravo in vsebinske spremembe.

A stranke in njihovi vodje se rajši odločijo za povišanje plač in kupljeno podložniško zvestobo poslancev ter tišino s strani svojih predstavnikov, kot pa izboljšanje v korist vseh državljanov. In tako so navedeni »predstavniki vsega ljudstva« torej naj bi bili tudi moji predstavniki. Od SDS, GS do SD ter ostalih raznih trojčkov in dvojčkov. Tu pri slednjih mislim na SD in SDS. Seveda brez formalne povezave. Le kot odsevi ravnanj.

Zdi se, da teorija v ustavi in zakonih na eni strani ter praksa na drugi strani nikakor ne gresta skupaj. Prav tako se čedalje bolj izrisuje nesposobnost elit, ki bi morale imeti več znanja in integritete voditi državo oz. družbo. Okviri normalnega sobivanja se zožujejo namesto, da bi se širili. Slika pa postaja vse bolj umazana in neprepoznavna. Namesto večjega vpliva vseh državljanov na razmere v družbi, imamo čedalje večji vpliv deviantnih posameznikov, ki ne skrivajo svoje nedemokratičnosti in avtoritarnosti. Laž postaja temelj sposobnosti in goljufanje merilo za uspešnost.
In pri vseh že dolgo znanih ugotovljenih dejstvih, so zgoraj navedeni predlogi osvežitev, ki bi morali imeti širši odziv. Čudno je tudi, da ni zaslediti bolj odmevnega odgovora ali vsebinske razprave s strani taistih ustavnih pravnikov in drugih strokovnjakov, ki so oblikovali in še oblikujejo današnje okvire sobivanja v družbi. Na mestu je vprašanje, ali gre za nemoč, apatijo, pomanjkanje volje, ali kaj drugega. Morda za zadovoljstvo s sedanjim stanjem? To slednje je nekako najslabša varianta. Laži, goljufanje, no, in zaradi mene tudi politična korupcija, o kateri je toliko govora ter ki jo dnevno vidimo tudi v parlamentu in na drugih mestih, nikakor ne bi smele postati stalnica ter pravni okvir vsakdanjega življenja in države.

Vprašanja, kako doseči vse spremembe v pozitivno smer, so seveda prava. Tudi zato so poskusi obravnave navedene problematike na mestu.

In če skrajšam. Podpiram vsakršne spremembe za večjo vlogo državljanov pri upravljanju družbe oz. države, kar so navedli spoštovani zgoraj omenjeni Bojko Jerman, dr. Andrej Cetinski in Uroš Blatnik. Tudi pobude v Dnevniku bi morale najti odziv na pristojnih mestih. Tudi pri predsednici države, v medijih in drugod.

Izguba zaupanja v miru in trpljenje v vojnah ter nasilju hodijo z roko v roki. In izraelski genocid ob ameriški in evropski podpori v Gazi, vojna v Ukrajini in še v veliko drugih držav so pokazatelj ne le tako imenovanih »političnih napak« vseh dosedanjih slovenskih voditeljev, temveč tudi sistemske zablode vstopa v NATO ter nepripravljenosti za sistemske družbene spremembe. Tudi, ali predvsem volilnega sistema.

In vsi dosedanji izgovori vsakokratnih oblastnih »rešiteljev« o tem, da desetletne politične in druge zablode niso rešljive v enem mandatu, so le puhlice za naivne in nevedne. V SDS in vseh nazadnjaških strankah bi radi dosmrtni mandat za svojega predsednika, v Gibanju Svoboda in t. i. levih pa vsaj dva mandata zaporedoma. Oboji oz. skoraj vsi pa so si maksimalno prizadevali skupaj s svojimi
»strokovnjaki« in svetovalci za razgradnjo vsega pozitivnega v sistemu in le za svojo osebno ter strankarsko korist. Še nekih čakalnih vrst pred zdravstvenimi domovi oboji niso bili sposobni rešiti, kaj šele volilnih sprememb.

Ta realnost se pač mora takoj končati, preden država izgubi popolno zaupanje ljudi, katerim naj bi služila. Ne obratno.

Miloš Šonc, Grosuplje




Spoštovana-i!

Ker je kar nekaj odzivov, pozitivnih in negativnih na preteklo in današnjo pošto glede »Nove demokracije 1., 2., 3., 4., ter od Andreja Mašere tudi 5.) in ker so zainteresirani dodali tudi svoja mnenja – sem nekatera zanimiva upošteval pri odgovorih posameznikov.

Ker se mi zdi vse skupaj zanimivo ter morda za koga koristna kakšna misel, posredujem vsem. Se oproščam, če sem komu podvojil pošto!

S spoštovanjem!

Miloš Šonc
-----------------------------------------------------------
Spoštovani!

V vsakem primeru se mi zdi karkoli drugače in boljše od obstoječega, ki je dokazano v 35 letih zavoženo.

»Malo« utopije in sprememb ter poseganju po zvezdah podpiram.

Sicer pa:

Ja, kup je še zadev oz. vsebin, ki bi rabile resen razmislek ali pa morda popravke in dopolnila.

Med drugim seveda tudi tega, da v skrajni instanci tudi ta »nova« stranka ni noben garant, da se ne bi izpridila.

Tudi vse sprememb »breme« na civilni družbi je seveda tudi vprašljivo.

Prav tako je vprašanje, ali je obstoječa družba – država sploh dojemljiva za vsebinske spremembe in
razvoj.

Enako kot npr. »pripravljenost« za spremembe obstoječih sedanjih (oz. katerihkoli) strank.

Tudi izkušnje, da vsebinske spremembe redkokdaj gredo na miren, nenasilen način.

Tudi današnji modeli od drugod, ki so pozitivni npr. švicarski, novozelandski itd. so vredni pozornosti in zgleda.

Sicer pa je bil demos v Atenah v dobi sužnjelastništva sestavljen iz majhnega števila lastnikov sužnjev in vse zadeve danes vseeno niso primerljive in vzorčne.

Sodobnejši model demokracije z magno charto libertatum je nastal z namenom, da se omeji moč oblastnikov, ne pa utrdi za nekaj let, kot je zdaj.

Sodobna kitajska demokracija ne obravnava sistemskih zadev, če niso prej preučene v Akademiji znanosti in umetnosti.

V slovenski in morda še kakšni praksi vsebinskih problemov, zakonov in sprememb praviloma ne obravnavajo podrobno vedno ministri, temveč visoki državni predstavniki (državni sekretarji) in visoki uradniki, saj sami nimajo časa in gradiva praviloma le preberejo. Zato sta politična moč in znanje pri teh ljudeh.

Itd., itd.

A vendar je že sama javna obravnava vredna podpore oz. pozornosti ter argumentiranja.

Kar se tiče soglasja – ne le pri predlogih tudi pri realizaciji, nadzoru itd. pa seveda popolnega verjetno nikoli ni bilo in tudi ne bo.

Brez minimalnega soglasja pa je seveda tudi težko. Prav tako glede načina in metod.

In posledično so že pri angažiranju problemi, nesoglasja, zamere, netoleranca in še kaj. Skratka prevelika razdrobljenost posameznikov in skupin pri slehernem reševanju problemov seveda pričakovano ne more dajati rezultatov.

Sam sem že v letih, ko ima človek »pravici in dolžnost« pozabljati in menim, da je na vseh mladih pristojnost za spremembe. Oni imate svojo prihodnost. In menim, da nimam več preveč pravice vtikati se v vaša življenja oz. prihodnost.

Zato sem bolj fokusiran na prizadevanja za mir in sobivanje ter kritiko asocialnosti v družbi. Sem pa tja tudi kakšen predlog, ki pa je seveda prej kot ne preslišan.

Seveda tudi nisem noben strokovnjak za to področje. Sem pa pripravljen kdaj kaj reči oz. dati kakšen nasvet ali misel, če seveda komu kaj koristi.

Lep dan in razmislek, predvsem pa mir in zdravje!

S spoštovanjem!

Miloš Šonc


Nova demokracija 5.

Spoštovani!
Očitno je, da je današnji sistem izbiranja političnih voditeljev zašel v globoko krizo. Predstavniška demokracija je bila v svojem bistvu vedno strankokracija, z večjim ali manjšim vplivom drugih političnih faktorjev, civilne družbe, kapitala, sindikatov, verskih skupnosti itd. Tako se pri mnogih ljudeh , ki politično razmišljajo, porajajo ideje, kako klasično partitokracijo, ki je pogosto povezana s hudo korupcijo, nekako nadomestiti z nekoliko drugačnim, pravičnejšim sistemom, ki bi ohranil pridobljene človekove pravice, ob tem pa ohranjal in promoviral socialno državo, blagostanje in civilni mir.
Bojim se, da bi bil sistem, ki ga predlaga g. Bojko Jerman v praksi preveč kompliciran in neizvedljiv. Težnja ljudi, ki podobno politično mislijo in čustvujejo ter se glede na to družijo v stranke, je po mojem mnenju imanentna človekovi naturi. Da bomo dobili ljudi, ki nas bodo 100% sposobni, z znanjem in poštenjem v parlamentu zastopati in v vladi upravljati z državo je iluzija, ki jo je nemogoče doseči.
Seveda s sistemom, kot ga imamo sedaj dobimo v parlament kopico lažnivih in pokvarjenih kreatur, kar so v polni meri pokazale minule volitve.
Za tak izid volilnega procesa so ne glede na vse prevare, obljube, laži itd. vseeno v prvi vrsti krivi volivci sami, ki so pač izbrali, kar so izbrali. Vsako kasnejše jamranje v stilu, ''ja, tega pa res nismo hoteli'' je brez pomena in smešno. Vse je bilo jasno že davno pred volitvami, kdor je hotel vedeti, je zvedel.
Po mojem mnenju pa obstajata dva načina, ki bi lahko prinesla volitvam nekoliko več resnosti in odgovornosti.
1. Menim, da je samoumevna splošna volilna pravica nekoliko zgrešena. Za marsikaj v življenju se moraš vsaj malo potruditi, da nekaj dosežeš. Le volilno pravico, ta najvišji demokratični akt, pa imamo vsi brez kakršnegakoli truda. Zato bi si vsak polnoletni državljan, -ka, ki bi hotel voliti, moral pridobiti volilno pravico z neke vrste državljanskim izpitom, ki bi bil seveda različen za različno visoke stopnje izobrazbe. Na izpitu bi moral pokazati znanje o osnovah funkcioniranja predstavniške demokracije, glavne smernice ustave, delitve oblasti itd. Tako bi dosegli, da bi tisti, ki bi radi volili, imeli vsaj osnovno znanje o funkcioniranju države. Grozno je slišati na volitvah, ko kak ignorant sprašuje znanca: ''Ti, za koga pa naj volim?''
2. Če je prvo točko praktično nemogoče doseči, pa bi drug predlog mogoče šel. Uvesti bi bilo treba možnost glasovanja po elektronski poti. Tako bi morda le dvignili udeležbo na volitvah, ki je npr. v Ljubljani znašala sramotnih 58 % ob vseslovenski 70 % (kar dobro). Ta sistem imajo npr. v Estoniji in baje dobro funkcionira. Je zelo primeren za majhne države.
Seveda pa bi za vse to rabili ustavni konsenz v parlamentu, ki sicer ni bil v stanju uvesti niti preferenčnega glasu na volitvah.
Zato so vse te ideje čista UTOPIJA! Andrej Mašera


Čestitke RTV Slovenija
Miloš Šonc, Grosuplje, javno pismo MLADINA, št. 19, 15. 5. 2026

Glede na genocid Izraela ob ameriški ter evropski podpori v Gazi ter na Bližnjem vzhodu se iskreno zahvaljujem vodstvu RTV Slovenija, da je prepoznalo situacijo in v imenu človečnosti sklenilo, da se RTV SLO ne udeleži Evrovizije. Hkrati pa bo RTV SLO namesto navedenega nepotrebnega evrovizijskega cirkusa v teh terminih izvajala program Glasovi Palestine. S filmi, pogovornimi oddajami in analizami bo program osvetlil zgodbe ljudi in širši kontekst dogajanja na Bližnjem vzhodu.

Želim si, da bi takšno stališče zavzeli tudi na področju športa in na drugih področjih, ki so povezana z Izraelom.

Pogum in odločitev, ki ste ju pokazali, pa bi lahko bila vzor tudi za vse pristojne državne organe, kot tudi druge institucije, kot so izobraževalne, kulturne in zdravstvene ustanove, medije ter druge akterje in posameznike, ki lahko vplivajo na razmislek ljudi o človečnosti, pravičnosti in enakopravnosti ter drugih vrednotah.

Tudi s takšnimi potezami neodvisno ter z moralno integriteto vodij RTV SLO kažete svojim gledalcem, kaj je prav in kaj ne.

Draga bralka, dragi bralec. Kdor želi danes ohraniti trezno glavo, mora imeti dostop do kakovostnih informacij.
Svet je, žal, nasičen z informacijskim šumom, dobre in premišljene analize, komentarji, recenzije in napovedi pa so v Mladini dostopni zgolj naročnikom. Ta prispevek smo za vas izjemoma odklenili.
Naredite tudi vi kaj zase, postanite naš naročnik in preizkusite Mladinin učinek.
Izdaja, sprava, pokop in zvezde

Zvezde na zastavah držav sveta, pa najsi gre za ameriške bele zvezde ali kitajske rumene zvezde simbolno krojijo usodo sveta. Zvezda je znak svobode in večnosti. Tudi popolnosti, enotnosti in še česa. Na primer upora.
Obisk ameriškega predsednika Donalda Trumpa pri kitajskem predsedniku Ši Džinpingu kaže, da so za povprečnega zemljana zvezde visoko na nočnem nebu in nedosegljive, kar se tiče vplivanja na razmere na našem sicer skupnem planetu.
A vendar nekaj posameznikov - politikov vpliva na vojne in mir, na sobivanje in sploh na vse pogoje življenja. No, morda nekaj več ljudi od teh posameznikov. Zraven morda še kakšen verski mogočnež, milijarder, ali drug vplivnež.
In potem je kup »zvezdnikov«, ki bi radi bili na nebu, a nekako tja ne spadajo. Ne mislim le na evropske zvezde, temveč tudi slovenskega nepogrešljivega politika Janeza Janšo, ki se ob podpori katoliške Cerkve kot zvezda povzpne in zopet ugasne. Izgubi se v črni luknji za nekatere neskončnosti in za druge tudi končnosti življenja. A tudi zla. Predvsem pa ideološkega boja s konkretnim ciljem privatizacije zdravstva, šolstva, vzgoje in izobraževanja. Pravzaprav je ta večni politik, ki se trudi pozabiti bivšo jugoslovansko rdečo zvezdo vzorčen primer, kako nizko lahko pademo kot posamezniki in družba ali država.
In vendar njemu in njegovim oprodam nasedajo številni ljudje, še posebej, ko se ponovno ter politikantsko odpirajo rane preteklosti. Konkretno gre za 2. svetovno vojno, okupacijo in izdajo ter kolaboriranje številnih Slovencev najprej z italijanskimi in nato nemškimi okupatorji. To predvsem v Ljubljani z okolico in pod vodstvom škofa Gregorija Rožmana ter izdajalca generala Leona Rupnika. Sicer izdaje ni manjkalo tudi drugod po Sloveniji. Trpljenje vseh Slovencev pa je bilo povsod neizmerno. Tudi ob madžarski okupaciji.
Konec vojne ter svetovne morije ni prinesel le zmagoslavja svobode in nove države, temveč tudi »plačilo« za izdajo. Izvensodni poboji niso nekaj, na kar bi bil človek lahko ponosen. A vendar razumevanje časa in dogodkov ne kaže enačiti s pozabo, zamegljevanjem vzrokov in posledic ter »spravo« med žrtvami in zločinci. Nobeno postavljanje spomenikov in dejstev na glavo ter dnevno politikantsko ravnanje – vključno z današnjimi izdajami države in njenih vrednot – od Black Cuba do rušenja ustavnih temeljev države, ne more spremeniti dejstva, da je nekaj obče prav, zakonito in človeško ter drugo pač ne. Pa najsi so povezave med Janezom Janšo in Benjaminom Netanyahujem še tako tesne in pristne, zla in koristoljubnosti se ne more zakriti. Tako ne glede ocen in podpore preteklosti v Dachau, kot danes v Gazi. Prav je, da se končno dostojno pokoplje ljudi pomorjene pred brezni, ker je ta pokop človeško ravnanje. Ampak absolutno pa ni prav, da se izdajalce enači s pravičnim bojem za svobodo. In vsi spomeniki s tekstom kot je na primer pred cerkvami, vzorčno pa v Grahovem pri Cerknici ter tudi drugod so samo primer, kako čas vedno ne prinese resnične sprave, temveč nova sovraštva in delitve.
Če sem pošten, poimenski spiski padlih partizanov za svobodo in poimenski spisek švabobrancev pred cerkvami v Žužemberku, Višnji Gori, Grahovem in drugod kažejo le na konkretno razliko med borci za svobodo na eni strani ter sodelavci okupatorjev na drugi strani. Ne, niso bili in nikoli ne bodo oboji »borci za domovino.« Zato je skrajni čas, da bi že enkrat zaprli to poglavje naše zgodovine. Ampak ne z lažjo, zavajanjem in potvarjanjem.
Da bi vse ljudi dostojno pokopali je civilizacijska dolžnost. Ampak seveda ne na simbolnih mestih ter ne skupaj partizane in švabobrance, ali nedolžne, ki so žal vedno tudi žrtve.
Da jih vsi skupaj niste že do sedaj, pa je sramota za vse dosedanje posvetne in cerkvene oblastnike. Komu že to danes koristi? Pa pokop naj bo resnično brez poveličevanj izdaje in pljuvanja po zvezdi, ki je bila in še vedno je znak svobode, lepšega življenja in še česa, za kar so se borili partizani. Izdaje pa ni umestno opravičevati in še manj poveličevati. Sicer to postane vrednota. O »spravi« skoraj nima več smisla napisati kakšne besede, saj smo resnično razklana družba. Vsi skupaj bodimo le pozorni, da ta razdvojenost zopet ne preide v sovraštvo in še kaj hujšega. Kot rečeno, ob vsem tem preusmerjanju pozornosti, pa se le primimo za denarnice.
In če končam z zvezdami. Naj le svetijo, dajejo upanje in kažejo pravo pot. Ne glede na razlike v barvah ali politične, ideološke ali druge razlike. Tako v svetu kot pri nas.
Miloš Šonc, Grosuplje

Slovenske volitve in Black Cube

Ker se celo nekateri pravni strokovnjaki upravičeno sprašujejo o legalnosti in legitimnosti zadnjih volitev, predvsem zaradi zavajajočih in javno dokazanih – čeprav morda pravno pred sodišči še ne dokazanih tujih vmešavanjih, se kot državljan upravičeno sprašujem:
»Kakšen sistem in državo imamo, da lahko posamezniki, skupine in stranke nezakonito in z goljufijami, celo izdajo in povezovanjem z izraelsko obveščevalno službo Black Cube dosežejo rezultate, ki so vprašljivi in mi kot posamezniku kratijo pravico do poštenih in zakonitih volitev?«
Hkrati pa mi ob spremljanju lestvice priljubljenosti politikov ni popolnoma jasno, kako ti isti politiki in političarke zaslužijo plače, če ne opravijo svojega dela ter dolžnosti, ki jih imajo po ustavi in zakonu. Tako tisti na oblasti kot v opoziciji.
Samo sklic Sveta za nacionalno varnost, pa razna opozorila se zdijo premalo.
Prepričan sem, da bi morale nekatere ključne institucije kot so predsednica Republike in Ustavno sodišče odigrati svojo vlogo. Za higieno v državnih institucijah, politiki, družbi in pravni državi ne bi bilo napačno, če se bi zaupanje v državne institucije, v ustavnost in zakonitost okrepilo ravno z neodvisno ustavno obravnavo dogajanja okoli volitev v zvezi z afero Black Cube.
Samo govorjenje in pisanje nikakor nista dovolj pri pravno nasilnem, divjem in nezakonitem ravnanju pokvarjencev, ki jim nikakor ne bi smelo biti mesta pri vodenju države. Tudi sindikati in izkoriščani bi morali pokazati svojo dejansko moč. Pa ne samo s kakšnim enournim protestom pred vlado. Tudi s stavko brez preklica. Z namenom sobivanja seveda, ne pa brutalnega izkoriščanja in spreminjanja sistema s strani elite.
Morda se vsi premalo zavedamo, da nasprotij v družbi in državi, kot tudi med državami ni umestno in dobro reševati s sovraštvom in nasiljem. Pa najsi gre za nasilje posameznikov, skupin, strank ali celo držav kot institucij. Slej kot prej se nasilje vrne kot reakcija nazaj povzročitelju. In različni pristojni ter usposobljeni in pooblaščeni akterji v državi bi vse to morali vedeti in upoštevati. Zakaj ne, je seveda neodgovorjeno vprašanje. Ko nastane po volitvah celo dvom v parlament in njegovo legalnost, je seveda konec šale. Ob ustreznih zunanjepolitičnih razmerah se lahko v vsaki družbi marsikaj deformira do neprepoznavnosti.
Predvsem seveda načela enakosti, pravne varnosti, demokracije, socialne varnosti, človekovih pravic, itd.
In ni potrebno, da so razglašene »izredne razmere«, da se strokovno in pravočasno ugotovijo nekatera dejstva, ki so zaskrbljujoča. Ko nenormalnost, nezakonitost, laži, zavajanja in goljufije postajajo sistemski in v konkretnih primerih »normalni«, potem je vrag vzel šalo.
Glede vsega dogajanja okoli Black Cuba in posledično ali v povezavi z zadnjimi volitvami sem kot državljan zaskrbljen ter v dvomu.
Ocenjujem, da gre v tem primeru za rušenje temeljev državnosti, kar je absolutno nesprejemljivo.
Pri vsem skupaj gre za preresne zadeve, da bi jih lahko pozabili, kot se je to zgodilo z nerazčiščenimi preprodajami orožja na Balkan v času vojne, pa z Depalo vasjo, nabavo Patrie in množico stranpoti, ki se nikoli ne bi smele zgoditi. A vendar so ostale pravno nerazčiščene. Zaradi nekaterih posameznih izjemnih novinarjev pa so vseeno zabeležene v zavesti ljudi.
Absolutno podpiram verodostojen ter argumentiran predlog dr. Roka Lampeta, (objavljeno v Dnevniku, 18. 5. 2026) da se vsebina vendarle dokončno razjasni na pristojnem organu to je Ustavnem sodišču. Če kot država pristanemo na vsiljena in z goljufijo ter nezakonitostjo dosežena dejstva tako tujih kot domačih akterjev in vplivnežev, so mirno življenje oziroma sobivanje in naša skupna prihodnost vsaj vprašljivi.
Če kdorkoli – torej tudi drugačna politična opcija pridobi večino na demokratičen način, pač tako je in ne bi bilo problema. Če pa gre za goljufije, nezakonitosti, zavajanja in laži -kogarkoli, potem je pa vsaj dostojno, da država reagira. Pa tu bolj mislim na pravosodje in na primer na predsednico države in Ustavno sodišče kot samo na nas običajne državljane, ki pač imamo vsak po svoja politična oziroma človeška videnja in pričakovanja.
A za higieno v politiki, družbi in pravni državi ne bi bilo napačno, če se bi zaupanje v državne institucije, v ustavnost in zakonitost okrepilo ravno s predlagano neodvisno ustavno obravnavo. Z namenom sobivanja seveda.
Verjamem, da obstajajo poti in načini, da se navedeno doseže. Miloš Šonc, Grosuplje

Močni, pametni in zli
Zadnji obiski predsednikov velesil Kitajske, ZDA in RF lahko kažejo, da so se veliki že zmenili, mali pa odpadajo. Upam, da so se zmenili pametno. Sigurno pa so se dogovorili na naš račun. Torej na račun malih držav in človekovih pravic.
Evropa je več kot upravičeno zunaj dogovorov. S svojim vazalstvom in bebavostjo pač ne zasluži mesta med velikimi. Ne zaradi pomanjkanja orožja, velikosti in števila ljudi ali česa drugega, ampak zaradi pomanjkanja pameti, poguma glede neodvisnosti ter prizadevanj za mir.
Vse skupaj vseeno ne pomeni, da ni nevarnosti kakšne vojne. Lahko tudi med »malimi« v Evropi. Zgledi ob razpadih držav in skupnosti pač vlečejo v novo realnost. Trdnost in moč katerekoli skupnosti se ne merita le po velikosti ozemlja, po številčnosti, BDP ali moči orožja, temveč po zaupanju, sodelovanju, pripadnosti ter prizadevanjih za razvoj in sobivanje.
In na teh področjih področjih so vsi voditelji doma in v Evropi zavozili vse, kar se je zavozit dalo. Rezultat absolutno slabega in vojnohujskaškega vodenja pač ne more biti dober. Usmerjenost, tako politična, kot ekonomska in splošno družbena v vojne in ne v mir, je tako na realnih preizkušnjah v Ukrajini, v Gazi in na Bližnjem vzhodu, v Afriki in drugod. Tudi v Evropi. Rezultati takšnih odločitev so znani. Izraelski genocid, tudi navadna kraja zemlje s strani naseljencev – versko zadrtih tatov in izraelske države, ki ta genocid izvaja, množične kršitve osnovnih človekovih pravic ter še številni drugi idejni in praktični
»dosežki«, se uspešno prenašajo v miselnost Zahoda. Od kavbojskih potez ZDA v Venezueli, do vmešavanja in »nakupa« Grenlandije. Da o širjenju sovraštva rajši ne govorim.
Pravzaprav je samo še vprašanje časa, kdaj se bodo te ideje, ki so se že dobro prijele in imajo zveste podpornike predvsem v nacističnih in fašističnih strankah v Evropi ter Sloveniji, začele uresničevati.
Avtorji knjig, filmov in vsa umetnost, ki so bili v preteklosti svojevrstno opozorilo proti zlu naciklerofašizma so izginili iz dnevnega življenja. Pojavili so se novodobni »umetniki«, ki režejo kipom glave, sežigajo knjige, packajo po spomenikih ter častijo Thomsonove ustaške pesmi.
No in potem nas znana »neodvisna« pravnika na TV SLO v Odmevih (četrtek, 21. 5. 2026) dr. Miro Cerar (znan po postavitvi žice na meji) in Jan Zobec (bivši »uravnotežen« Janšev ustavni sodnik) pri vidno razpoloženi Rosviti Pesek dan pred izvolitvijo »nove« vlade Janeza Janše prepričujeta, da je ta država pravno nemočna ob aferi Black Cube ter vplivanju Izraelcev na izvedbo volitev. Ter da se seveda nima smisla pritoževati, ker je vse v redu in »normalno«, demokratično in pravno ustrezno. Skratka, da se ne da nič narediti, ker ni pravno procesnih in vsebinskih razlogov za postopek. Hkrati pa, da obstaja »pravna praznina«, ker se izdaja države v preteklosti »očitno« še ni zgodila in tudi ni pravne prakse s tega področja. Zanimivo!
Res »prijetna novica«, ki človeka ob vsej slepoti številnih posameznikov, »strokovnjakov«, strank in institucij »resnično« razveseli in zadovolji. Tako kot so bili pravno pozabljeni in nerazčiščeni preprodaja orožja, Depala vas, Patria ter še kaj, tako bo očitno pozabljena tudi črna kocka.
In začetek »novega« obdobja »resetirane« države je tu. Tudi nova normalnost z 51. človekom nas že »razveseljuje«. Da je kontinuiteta prehoda iz starega v novo popolna, je
»nujno« potrebno kaznovati še aktivista, ki je s črno kocko na kolesu pred parlamentom opozarjal na to, da politično - pravno kockanje in igranje s temelji državnosti ni sprejemljivo. Ja, res je »nevaren«!
Ampak saj je vse pravno korektno kajne? Opozorilo znanega uporabnika solzivca, da naj kolesari kdor hoče kadarkoli hoče, oni bodo delali nemoteno in po svoje, pa kaže, da lahko začnemo jokati že sedaj.

Miloš Šonc, Grosuplje

Enainpetdeseti človek. Izdajalec ali razumnik?


"Prisegam, da bom spoštoval ustavni red, da bom ravnal po svoji vesti in z vsemi svojimi močmi deloval za blaginjo Slovenije," je pred DZ-jem opravil prisego vodja SDS.
"Danes je bil narejen pomemben korak k uspešnejši in svobodnejši Sloveniji. Hvala in ni popuščanja," se je glasil njegov govor po izvolitvi. (MMC RTV SLO, 22. 5. 2026)
Prav to, da bo deloval po svoji vesti, me najbolj skrbi.
51. tajni glas »razuma« tako imenovan Puckov glas je bilo pričakovati, a seveda ne na strani prvaka in večnega vodje SDS, temveč so predhodna kockanja in ugibanja letela na Stevanovićevo Resnico in Logarjeve Demokrate. Izdaja je pač dobro premišljena poteza, ki se ne izvaja na hitro, v afektu in zastonj.
A vendar je bilo zaznati določene načrtne priprave v dogajanjih že veliko pred volitvami in neposredno po njih, ko so bili nekateri že izvoljeni poslanci obtoženi, da so šibki členi svojih strank in novo nastajajoče koalicije. 51. glas za koalicijo SDS tako sploh ni nenavaden. Prej nasprotno.
Prvak SDS – kot tako vztrajno radi uporabljajo ta naziv na RTV, je sicer poznan po načelu in realizaciji le-tega, da je »napad najboljša obramba«. Torej tisto, česar je sam obtožen, takoj ali pa celo pred tožbo, zelo rad pripiše drugemu oziroma svojim tožnikom.
Zato je vsaj sumljivo dogajanje v zvezi z enainpetdesetim poslancem, ki je v parlamentu dal svoj glas večnemu vodji. Ni pa vseeno to kakšno veliko presenečenje. Priprave SDS v opoziciji, vse »čudne« napake Golobove vlade, vzorno sodelovanje z izraelskimi obveščevalci in velika želja ter potreba po oblasti, so z veliko verjetnostjo zagotavljale možen uspeh ustavno in politično nepogrešljivega vodje. Izkušnje ter poznavanje domače scene, ugodne trumpovske zunanjepolitične razmere ter prekrivanje interesov kapitala in različnih oblastnih mogotcev zagotavljajo, da je vodja SDS zopet v središču pozornosti. Politična ter pravna nedotakljivost so le nekatere od koristi, ki jih zagotavlja položaj najmočnejšega človeka v državi. To je premiera. In takoj so prišle čestitke iz Izraela, Hrvaške, Italije, Amerike vrha EU. In še koga. Povedno. V tujini rabijo poslušne ali pa takšne, ki imajo dovolj dolga, da so tiho.
Pravzaprav me čudi le, kako to, da ni kakšne vidne čestitke s strani vrha RKC Slovenije oziroma Škofovske konference, ali Vatikana. Saj imajo tudi oni zasluge za to »veliko zmago«. No, vsekakor bo bližnji čas pokazal, kako delujejo razne izven parlamentarne in prostozidarske lože, obveščevalne službe ter kdo bo koga obiskal in kaj bo dal ali dobil v zameno.
Prav tako je videti, da se po volitvah začenja običajno sodelovanje vseh »naprednih« doma in v svetu. Od »nemočne« predsednice države, ki je že čestitala večnemu vodji za izvolitev in izrazila svoja pričakovanja glede sodelovanja, do Ustavnega sodišča, ki ima oz. bi moralo imeti morda po pričakovanjih nekaterih pritožnikov glede tujega vmešavanja v volitve, vsaj malo pomisleka glede nedotakljivosti večnega vodje SDS. Tudi tujina očitno čaka, da bomo vračali nekatere dolgove iz orožarske preteklosti in plačali »rabote« za nazaj. Srečno Slovenija pri vseh pričakovanih političnih in drugih goljufijah!

Miloš Šonc, Grosuplje

Ustavno sodišče, zaupanje in pričakovanja

Vsekakor Ustavno sodišče (US) ni nikakršen odrešitelj in vseznalec vseh problemov, rešitev in sporov ter dilem v družbi oz. državi. Tako torej skupnosti kot celote, kot tudi med posamezniki oz. med posameznikom in državo. Absolutno pa je vrhovni pooblaščen ustavnopravni organ, ki lahko vse te spore obravnava in mora imeti ustrezno zaupanje. Kako si to zaupanje ustvari je odvisno od njegovega dela in tega, da različni konflikti v družbi ne preidejo ustavno ter zakonsko, predvsem pa človeško določene meje. Posledično pa seveda v nekontrolirano nasilje vseh in vsakogar ter nezmožnost sobivanja. Kje so meje vseh človeško sprejemljivih in nesprejemljivih ravnanj, je torej odvisno ne samo od povzročiteljev, temveč tudi od US, ki to opredeli in razlaga. Pričakovanja mnogih, da se v primeru zadnje sistemske in konkretne deviacije v Sloveniji v zvezi z nezakonitim in goljufivim ravnanjem predsednika SDS Janeza Janše – afero Black Cube, izpolnijo strokovno ter pošteno, so absolutno upravičena.
Zato tudi moti nestrokovno in politikantsko prejudiciranje rešitev posameznikov glede morebitne obravnave in odločitve ustavnih sodnikov. Dogajanja v državi oziroma družbi so sicer preobčutljiva, da bi jih lahko zaupali bodisi gostilniškim, ali pred sodišči protestirajočim jurišnikom, ali pa neodgovornim posameznikom.
Nekatera nesprejemljiva dogajanja v državi pa vseeno zbujajo dvom v pristojne državne institucije. In seveda tudi v posameznike, ki imajo veliko moč spreminjanja teh institucij. Zato je trenutna vloga Ustavnega sodišča na kar pomembni preizkušnji. Ravnati samo pravno formalno, oziroma črkobralsko se zdi premalo, zadovoljiti vse težko, rešiti probleme v družbi pa nemogoče. Ne videti koraka naprej in prepotrebnih sprememb v družbi pa vseeno pomeni tudi nestrokovnost.
In vendar so ustavna razmerja v državi v svojih temeljih določena in jih je potrebno spoštovati, če želimo sobivati v miru.
Dejstvo pa je, da so številna razmerja v osnovi porušena. Na primer razmerja med vlado in parlamentom, pomen in vpliv državljanov na volitvah, tuji vplivi, strankarska moč, vloga predsednice, realizacija odločb US, vazalska vloga Državnega sveta in še marsikaj. Če že niso porušena, pa so se vloge vsaj zelo izgubile, kot tudi zaupanje v sistem.
Razmislek o nekaterih temeljnih državnosti je torej potreben in nujen. Kakšen bo, pa je vseeno potrebno počakati. Ko zatajijo in se rušijo nekateri postulati države in sobivanja, si je pač potrebno vzeti ustrezen čas. In to ne samo na US, tudi v parlamentu in še kje drugje. Sicer nas dogajanja prehitijo in jih ni mogoče več spraviti v ustrezne državno pravne okvire. In nekako različni znaki ter dejstva, od ukrepanja, do neukrepanja pristojnih organov in institucij, razklanost družbe in nespoštovanje ustave ter zakonov, širjenje sovraštva in še marsikaj nespremnljivega, kažejo na deformacije, ki zahtevajo razmislek in ukrepanje vseh, od US do državljanov. To očitno zahteva celo nove rešitve, znanje in pogum. Koliko vsega tega vsi navedeni imajo, bomo pač videli, ob vsem riziku pričakovanih obtožb znanih večnih kršiteljev različnih strankarskih barv in tujih
»pomočnikov«. Določen riziko obtožb o pristojnostih predstavlja tudi že sama obravnava politikov in organov ter institucij, A vendar, če celo US ne bi imelo poguma in znanja navedeno obravnavati, potem ga verjetno res ne bi niti rabili.
In na koncu zaupanje v državo, sistem ter sobivanje je na skorajda bi rekel ključni preizkušnji. Pričakovanja ljudi so velika in umestna. Odločitev US o tem, ali so temeljne vrednote državljanov kršene z vsemi goljufijami, nesorazmernimi, nezakonitimi in napačnimi potezami različnih akterjev in posameznikov je torej bistvena za zaupanje ljudi in za medsebojno sobivanje. Upam in želim, da US razmislek opravi trezno, odgovorno, zakonito in ne » s tresočo roko«, ampak odločno.
Ne samo pritožniki, tudi običajni državljani to pričakujemo. 
Miloš Šonc, Grosuplje

Mirovna zveza Evrope (predlog – Miloš Šonc)

V letu 2022 je bilo v anketi v Sloveniji ugotovljeno soglasje za članstvo v NATU 50% in 43% proti. (DNEVNIK, Ninamedia januar 2022). V juliju 2025 pa po anketi Valicon 69% podpora, 23% proti in ostali vzdržani. Torej še vedno prepričljivo visok odstotek, ki se je sicer nekoliko zmanjšal od časa vtopa v to vojaško zvezo in nato zopet povečal. Torej primerljivo od marca 2004, ko je bilo soglasje potrjeno s 66% pristankom za vstop v zvezo.
Navkljub trenutni situaciji v Evropi oz. Ukrajini, izraelskem genocidu v Gazi in situaciji na svetu, porazu miru in OZN na eni strani ter triumfu vojne ter NATA, ZDA, Izraela in Rusije na drugi, je vseeno ta številčni oz. procentualni podatek poraz za miroljubno politiko. Pomeni namreč, da so vsa naša prizadevanja za mir in sožitje, za sobivanje ter miroljubno reševanje sporov, za opredelitev proti vojnam in oboroževanju, proti militarizaciji družbe in zapravljanju denarja za vojne, milo rečeno neuspešna. Tudi zelo poražena ob zadnjem 5% povečanju sredstev za oboroževanje ter širjenjem sovraštva.
Namesto ideje o razpustitvi vojaške zveze, se pojavljajo tendence o njeni krepitvi in širitvi. Vključno s pristopom Švedske in Finske ter drugih vojaških pripravah na vojno. Priložnost o razpustitvi NATA je bila ob razpadu SZ oz. razpustitvi Varšavskega pakta in kasneje ter danes v času predsedovanja Trumpa, ki je, kot vedno, postavljal Ameriko na prvo mesto. Samo njene koristi, njeno dobrobit, izkoriščanje drugih, ameriško vojaško, finančno, ekonomsko, informacijsko tehnološko in drugo večvrednost ter nadvlado in to predvsem na račun ostalega sveta, tudi Evrope. Te priložnosti Evropa ni izkoristila. Namesto, da bi šla svojo pot, pot miru in sodelovanja še nadalje vztraja v podrejenih odnosih do ZDA in sodelovanju v vojnah, ki so praviloma povzročene v interesu in zaradi ZDA. Tudi ustanavljanja novih vojaških paktov v svetu (Quad – ZDA, Indija, Avstralija, Japonska ter AUKUS – ZDA, Velika Britanija in Avstralija) ne prispevajo k miru v svetu.
Ne da bi omalovaževal, precenjeval ali podcenjeval ocene in stanje dejanske situacije na svetu, v Evropi in v Sloveniji, ob vseh spremenjenih globalnih razmerah v zvezi s Kitajsko in drugimi
p r e d l a g a m:
namesto agresivnih vojaških zvez – vključno na prvem mestu z NATO-m, ki je dokazano z ZDA na čelu zavozil politiko miru v svetu, Evropi in Sloveniji, je potrebno ustanoviti Mirovno zvezo Evrope, ki bi morala biti popolnoma uradno ustanovljena mirovna institucija.
O b r a z l o ž i t e v :
Namesto vojaške zveze je potrebno ustanoviti mirovno zvezo.

Državljani imamo očitno premajhen vpliv na mirovno politiko in dogajanja doma in v svetu. Kljub tudi npr. v Sloveniji ustavni kategoriji oz. deklarirani opredelitvi za mir, (124. čl.) vsa dosedanja državna vodstva dejansko delujejo v nasprotnih smereh. Torej v interesu konfliktov, vojn, orožarskih lobijev, ohranjanju spremenjene – agresivne vojaške zveze NATO, v politikah lastne večvrednosti in torej ohranjanju ter povečevanju vseh človeških razlik.

Zaradi nezmožnosti vpliva državljanov na svoje politične elite, imajo torej le-te in v skrajni instanci celo posamezniki kot državni organi oz. institucije, državni oz. oblastni monopol nad odločanjem o vojni in o miru na le na ožjem področju, temveč tudi na svetu.

Svet pa je z razvojem oz. stanjem ter številom konic jedrskega orožja in številnih sofisticiranih drugih vrst orožja ter načinov bojevanja, postal izredno ranljiv, nesposoben dogovora o mirnem reševanju sporov.

Svetovna zdravstvena pandemija v zvezi s kovidom – 19 je dokazala, kako šibki so ukrepi za reševanje vzrokov in posledic ravnanj ne le na svetovnem, temveč tudi na ožjih področjih.
Trenutna vojna v Ukrajini in izraelski genocid v Gazi ob podpori ZDA sta pokazala vso šibkost vojne, a hkrati tudi nevarnost razplamtevanja in uničevalen učinek vojne. Ne samo teh, tudi drugih v Jemnu, Siriji, Sudanu, Somaliji, itd.
Reševanje družbenih in meddržavnih nasprotij z vojnami oz. silo je vsekakor v sodobnem svetu
nesprejemljivo in nevarno! Hkrati pa pomeni tudi razvrednotenje mednarodnega prava.

Realnost vojn seveda ne dovoljuje popolno razorožitev držav. Zahteva pa popolno uničenje vsega jedrskega potencijala na svetu ter vseh bioloških in kemičnih sredstev ter prepoved njihovega razvoja in kakršnegakoli shranjevanja oz. širjenja. Tudi spoštovanje prepovedi o protipehotnih minah in še marsikaj. (Finska, Poljska sta npr. pred kratkim odstopili od Ottawske deklaracije.)

Vse vojaške zveze do sedaj in v zgodovini so prej prispevale k vojnam, kot pa k njihovemu preprečevanju.

C i l j:

je torej doseči prepoved uporabe oborožene sile v medsebojnih sporih. N a č i n doseganja cilja:
· krepiti vlogo OZN in njeno mirovniško konotacijo; (tudi z reorganizacijo OZN);
· krepiti spoštovanje mednarodnega prava;
· aktivno zavzemanje za mir in mirno reševanje vseh konfliktov, tako formalnih kot neformalnih organizacij, gibanj, institucij, posameznikov in držav;
· zavzemanje za razpustitev vojaških zvez – torej tudi NATA kot agresivne vojaške zveze evropskih držav pod vodstvom ZDA; tudi z možnostjo istočasno izstopa iz NATA;
· lahko tudi za aktivno politiko distanciranja od imperializma ZDA, Rusije in katerekoli svetovne
ali lokalne sile;
· tako v posameznih državah – konkretno v Sloveniji, kot na nivoju EU je umestno doseči večji vpliv državljanov na oblastne elite (z volitvami, z demonstracijami, izobraževanjem in usposabljanjem ter drugimi ukrepi – finančnimi, ekonomskimi, informiranjem, osveščanjem za mir, itd.);
· tudi s težnjo po nevtralnosti – tako Slovenije, kot drugih držav v EU; predvsem morda manjših
držav, ki imajo za to pač večji interes;
· še na kakšen način, ki ga nisem omenil.

N a č i n uresničitve predloga:

· v okviru obstoječih držav oz. njihovih struktur; (morda malo kontradiktorno, a vendar v okviru možnosti. Marsikaj se da doseči primerljivo z drugimi podobnimi državami);
· v okviru človekoljubnih nevladnih organizacij npr. Amnesty International, krožki OZN itd;
· v okviru intelektualcev, njihovih združenj oz. posameznikov;
· v okviru nacionalnih in mednarodnih gibanj;
· ponotranjiti cilje in način razmišljanja ter ravnanja.
Z a k l j u č e k :
Nevarnost svetovnega konflikta apokaliptičnih razmer ni izključena in je v neki morda celo ne oddaljeni prihodnosti možna ter morda ob negotovih razmerah v svetu celo realna. Alternativa tej nevarnosti je lahko le mir in organizirano ter aktivno zavzemanje zanj. Istočasno s tem procesom, bi moral potekati proces ločitve od NATA in formiranje lastne obrambe v nujnem obsegu, s poudarkom samo za NUJNO OBRAMBO in ne za nobene agresorske namene.

OPOMBA:
Nimam iluzije, da je navedeno neka velika novost. Se mi pa zdi morda dobrodošla pobuda za premik v razmišljanju in ravnanju marsikoga izmed nas.
Miloš Šonc, 17. 3. 2022 (dopolnjeno 26. 5. 2022 in na 23. seji parlamentarnega odbora za obrambo RS 4. 9. 2025, ter dano za Festival
miru 11. 10. 2025)


R A Z M I S L E K, Miloš Šonc, 1. 6. 2026


Spoštovana-i!

Ko je disproporc med realnim prikazom zgodovine ter dejstev na eni strani in na drugi strani
današnjo interpretacijo prevelik, potem so:


· postavljanje novih spomenikov; (ki mimogrede s svojimi napisi, obrazložitvami in utemeljitvami nimajo nobene zveze z dostojnim človeškim pokopom! – ne samo v Grahovem pri Cerknici, tudi drugje in tudi v Ukrajini ter Gazi; - ni slučajno navedeno; torej dostojen človeški pokop DA, nedostojna politično - politikantska, verska in zgodovinska zloraba pa absolutno NE!)


· čaščenje nacikleriofašistične preteklosti – in trumpovske ter naci-sionistične Netanyahujeve sedanosti, tudi hrvaškega ustaštva, slovenskega švabobranstva ob primeseh janšizma slovenskega PM, azovsko ukrajinskega nacizma Zelenskega ali kateregakoli drugega kjerkoli drugje (AfD v Nemčiji, Marine Le Pen v Franciji…)


· ideje »pustimo zgodovino zgodovinarjem«; (tudi raznim dr. Jožetu Možini in dr. Tamara Griesser Pečar ter podobnim »strokovnjakom«;)


· »prevrednotenje 2. sv. vojne in posledično mednarodnega vojnega, humanitarnega ter splošnega prava in njegovo nespoštovanje«;


· samocenzura in cenzura medijev ter nespoštovanje strokovnosti ter privatizacija medijskega prostora; večkratno propagandno in propagandno poročanje (očitne dezinformacije ter »tišina« prilagajanja velikim in močnim;)


· dopuščanje RKC, da se vpleta v dnevno politiko in odločitve države;

· »sprava« med zločinci in žrtvami (?) oz. njihovimi potomci (??!!) ter dezorientacija glede dejstev; - neusmerjenost v MIR doma in v tujini; (!)


· preusmeritev pozornosti k zgodovinsko – ideološkim problemom, z namenom, da se lahko prevzame oblast, krade, izkorišča, privatizira državo in vse strukture itd; (doma in v tujini!);


· razpihovanje sovraštva, hujskanje in priprava na vojne, ter vsakršna politična, ekonomska, vojaška, ter druga podpora vojnam;( tudi v Sloveniji;)


· konkretna dejanska podpora izraelsko ameriškemu genocidu v Gazi, vojni v Ukrajini, Iranu, Libanonu, Sudanu, Somaliji in drugje; (razvrednotenje diplomacije miru;)


· razčlovečenje in rušenje dosežkov človeške zgodovine in demokracije, odnosa do ljudi in
narave ter glorificiranje sile – vključno s podrejanjem velikim nasilnežem;


· dejanska podpora Trumpovim ZDA in članstvu v NATU, podpora ukrajinskim, ruskim in vsakršnim zločinom;


· preurejanje odnosov v svetu, EU in doma v Sloveniji v smeri nasilja in vojn, vseh vojaških paktov(!!) ter


· še marsikaj


realno stanje in interes posameznikov, nazadnjaških strank, organizacij, različnih akterjev, Cerkve in celo držav. (Tudi Slovenije)


Nesposobnost, da bi izvoljene elite vse navedeno in še kaj drugega rešile, je enostavno prevelika, da bi bilo ustvarjeno normalno zaupanje v sobivanje.


Najbolj bode v oči, da država, ki ima vse vzvode oblasti, ni sposobna rešiti potreb svojih državljanov
po miru, razvoju in sobivanju. Tako v bližnji preteklosti 35.-tih let, kot še manj danes!


Namesto zaupanja, se ustvarja nezaupanje. Pozitivne izkušnje preteklosti, dosežki znanosti in
razvojni trendi ter odnos do narave v sedanjosti pač niso za v pozabo.

In zopet se kača naciklerofašizma ter vojne plazi po svetu, Evropi in pri nas doma. Ne pustimo, da prevlada.

S spoštovanjem!

Miloš Šonc

PS: o predlogih ukrepov je bilo dovolj z moje strani v preteklosti in prilagam svoj star predlog MIROVNA ZVEZA EVROPE. To pisanje mi je v soboto predlagal prijatelj, ki je v zadregi, kako naj postopa v vsej zmedi informacij ter dezinformacij in neukrepanja države, ki ji čedalje manj zaupa. Vse skupaj ni kdove kaj, a morda boljše kot nič. Ostati je pač treba človek, če je že država na napačni poti.



Novo izraelsko veleposlaništvo na Trstenjakovi in zlo

Neodgovornost za mir, prizadevanja za agresivne vojaške zveze, hujskanje in pristajanje na vojne okoli nas ter na sovraštvo, nasilje in trpljenje, ameriško izraelski genocid v Gazi in na Bližnjem vzhodu, rusko ukrajinska vojna, ameriško izvensodno pobijanje v Venezueli ter grožnje Kubi, napad na Iran ter ameriško piratstvo na morjih itd. so realnost v današnjem svetu.
V Sloveniji pa gre za tišino, ki ubija. Tudi nesprejemljivo strinjanje z zlom, zato, ker ga izvaja »naš zaveznik« ali znan pajdaš. Pristajanje na nasilje je dobilo sprejemljivo
»domovinsko pravico«. Vse v imenu navideznega miru.
Izdajalci vrednot in temeljev državnosti lahko potvarjajo in lažejo, a dejstev ne morejo spremeniti in tudi ne premagati narodovega spomina ter prizadevanj za svobodo in človekove pravice. Pot zla po kateri napovedujejo, da nas bodo sedaj zopet vodili, je absolutno napačna. Mogoče bi bilo res dobro, da simbolno odprejo izraelsko veleposlaništvo na Trstenjakovi v Ljubljani in postavijo kip Netanyahuju ter tablo Black Cubu. A zdi se, da oblastniki pozabljajo, da tudi zlo, ki ga ne samo vneto zagovarjajo, temveč tudi podpirajo, rodi odpor. Hkrati pa je rušenje zaupanja v institucije več kot očitno. Pa najsi gre za predsednico države, parlament ali ustavno sodišče. Ko navedeni ne znajo in nočejo razumeti ter pravočasno prepoznati rešitev, potem je res samo še vprašanje časa, kdaj bodo stvari eskalirale v nepovratne situacije.
Glede prejšnje vlade, tudi sprotno opozarjanje in predlogi za izboljšave niso pomagali. A vendar čas vedno pokaže pravi obraz ljudi in vseh njihovih ravnanj. Glasovanje v Golobovi vladi glede nepridružitve tožbi JAR je pravi obraz pokvarjenosti konkretnih ljudi.
Snemanje palestinske zastave na slovenskem vladnem poslopju še pred prihodom večnega vodje in napoved odprtja izraelskega veleposlaništva, sta več kot povedni in simbolni. Gaza je lakmusov papir normalnih odnosov med državami in človekovih pravic ter dostojanstva. Ni samo test človečnosti, je tudi test zla do katerega človeštvo lahko gre.
In tu je padel tako dr. Robert Golob s svojo zunanjo ministrico Tanjo Fajon, kot bo padel veliki vodja Janez Janša z vsemi svojimi zvestimi podaniki.
Ideologija sovraštva, domobranstva, ustaštva, naciklerofašizma, naci-sionizma, trumpizma in še katera v vseh preteklih in sodobnih oblikah nikakor ne bi smele imeti podpore v družbi. A žal je realnost drugačna. Sicer pa gre bolj za človečnost.
To, kar preseneča, je pravzaprav neučinkovit odpor in skoraj nikakršno nasprotovanje proti vsem navedenim ravnanjem. Prav tako pa neverjetno »prilagajanje« novim političnim razmeram.
Zadnja tragična smrt Celjana, veliko neresnic in podtikanj, laži in lažne morale, pa uličnega linča, tudi strankarskega ter oblastnega »kritja« - skratka že videno v nekem mariborskem primeru, pa v primeru tragične smrti obrtnika ob gradnji Stožic, pa še kje in kdaj. Dejanska ali navidezna nemoč žrtev sta včasih usodni. Nesprejemljivo!
Ko drhal – tako na ulici, kot kjerkoli na oblasti vzame pravico v svoje roke, potem je pravna država samo še fikcija. Vsaka trezna beseda pa je tarča primitivcev.
Napovedana privatizacija države, rušenje temeljev državnosti, nespoštovanje človečnosti ima očitno podporo nove vlade in simbolno tolčenje slovensko zastavo po tleh in vzkliki »Janša ti si naš idol!« so nova realnost in »normalnost«. Pravzaprav je izpolnjevanje želja iz zahtev avtokratskega vodje še preden jih izreče, tudi nova realnost.

Miloš Šonc, Grosuplje

Umorjen dojenček Sam Fahd Abu Hajkal

Naslov: »Izraelska vojska na okupiranem Zahodnem bregu ubila sedemmesečnega dojenčka.« Lahko bi še dodali, Slovenija pa izobeša izraelsko zastavo.
Na okupiranem Zahodnem bregu so pokopali sedemmesečnega palestinskega dojenčka, ki ga je v petek ubila izraelska vojska, ko je streljala na vozilo blizu Hebrona. V Gazi je bilo v soboto ubitih sedem ljudi.
Deček Sam Fahd Abu Hajkal je bil huje ranjen v streljanju, ko se je z družino peljal v avtomobilu v okolici Hebrona, in je umrl pozneje v bolnišnici. V streljanju sta bila ranjena tudi njegova starša.
Po besedah dečkove babice Firyal je družina ustavila avtomobil, ko je v območju Tel Rumeida južno od Hebrona opazila izraelske vojake. Nato so bili izstreljeni streli, pri čemer je ena krogla prebila vozilo, ubila dojenčka ter ranila njegova starša.
"Takoj po prihodu okupacijskih sil je vojak z orožjem v rokah začel streljati na nas. Krogle so zadele avtomobil," je povedal dečkov oče Fahd.
"Vojak, ki je streljal na nas, je bil oddaljen približno deset metrov. Krogla je prebila vetrobransko steklo, šla skozi mojo roko, nato pa zadela mojega sina v glavo in mojo ženo v obraz," je pojasnil.
"Kar se nam je zgodilo, ni stvar opravičila. Ni se zgodilo, da so bili streli sproženi po pomoti in privedli do te tragedije," je še dejal oče. "V tem primeru ni ničesar takega kot 'po pomoti'," je zatrdil. (MMC, 6. 6. 2026) In tako naprej. Namenoma ponavljam daljšo vsebino.
Novica, ki žal ne doseže vseh, kljub objavi. Novica, ki kaže, da smo vse manj ljudje in vse bolj neprizadeti. Zaznamo sicer neko vsebino, a se nam kot manj važna ne zdi lastnega angažiranja. Bo že reagiral nekdo drug. Morda se celo zavedamo soodgovornosti za situacijo, a nimamo znanja in še manj poguma za njeno rešitev.
Vse manj smo pripadniki skupnosti vseh ljudi na svetu in vse smo bolj podložni cerkvi, velikim in močnim, oblastnim ter vojaškim tutorjem, varnemu strankarskemu objemu, intelektualni in politično ekonomski lagodnosti ter brez potrebe po razmisleku.
Skratka, smo mirna, podložna, »zadovoljna«, dehumanizirana, človeško neobčutljiva in predvsem tudi nerazmišljujoča večina.
V zadnjem času mnoge impresionira tudi popularna povezava z umetno inteligenco, ki s svojim vse znanjem in potrebo po tem, da ni treba razmišljati, rešuje naše probleme. Hkrati sicer lahko pomeni tudi beg od realnih težav. Komu že vse to odgovarja? Bodi tiho, delaj in moli.
Sicer pa je bilo samo v Sloveniji lani rojenih 16.875 novorojenčkov. V letu 2025, je prvi razred slovenskih osnovnih šol obiskovalo 19.885 šolarjev. V Palestini pa so, »po zaslugi« izraelsko ameriškega genocida ob tišini EU - tudi neukrepanju Slovenije ter, kot rečeno, pred kratkim ponovnim izobešanjem izraelske zastave na vladni palači, umorili 72.333 Palestincev. Od tega 20.000 otrok. Med njimi je tudi dojenček Sam Fahd Abu Hajkal.

Miloš Šonc, Grosuplje

Ali je res vse sprejemljivo?

Dogajanja v slovenskem parlamentu so pričakovana in v nekaterih primerih obstaja tudi vsebinska politična kontinuiteta. V določenih pač ne in so diametralno nasprotna od predvolilnih obljub. Oboji, tako Janševa pozicija, kot Golobova opozicija pa se še vedno obnašajo kot da so v predvolilnem času. Pri »sredinskem« Zoranu Stevanoviću in njegovem ravnanju pa ni kontraverznosti. Ne samo glede »pocestnic v parlamentu«, tudi v uličnem obnašanju je vse jasno. Vse izgovorjeno, je bilo tako tudi mišljeno. Glede ravnanja pa tudi ni nikakršnih dvomov. Zavajanje in goljufanje sta pač očitna. Obstaja tesna zveza med izjavami in ravnanji ter neodgovornostjo, bebavostjo in primitivizmom. In rezime, primitivci se z lahkoto izražajo, a težko pojasnijo izgovorjeno. So pa zelo koristni določeni politični opciji. In s tem, da so v parlamentu, niso nič bolj pametni.
Sicer pa naj bo jasno, »koalicijska pogodba in ravnanje Janeza Janše so nad ustavo«. Ko celo Ustavno sodišče težko zavaruje državljane pred kvazidemokracijo in zlom, potem nam res ostane samo še kockanje s Črno kocko na Trstenjakovi, Gregorčičevi in Šubičevi v Ljubljani.
Sam sem sicer pričakoval odgovoren predlog o razmisleku glede Black Cuba s strani predsednice države in njeno ustrezno pobudo Ustavnemu sodišču, saj gre več kot očitno za nezakonito ter neustavno vmešavanje tuje države, a sem se krepko zmotil. Pa še to, nikakršni izgovori, da gre za »privatno obveščevalno službo« niso na mestu. Na svetu ne obstaja niti ena država, ki ne bi imela popoln nadzor na obveščevalno, protiobveščevalno in varnostno dejavnostjo.
Vemo tudi, da je čas tisti faktor, ki vpliva na dogajanja doma in po svetu. In tu je znan večni politik vešče izkoristil trenutno situacijo. Sklicujoč se na »voljo volilcev« – seveda ne na nezakonito pomoč tujih držav, genocidnega Izraela in verjetno tudi Amerike, je trdno prevzel oblast.
Mediji so se hitro sprijaznili z novonastalo oblastjo. Prav tako tujina, le opoziciji še očitno ni jasno, kaj se je zgodilo.
Pravni sistem oz. »pravna država« se počasi »prilagaja« in sprejema danost z odločitvami sodišča glede afere »Trenta« in neodločitvami glede Black Cuba ter drugimi. Policija se je »previdno« umaknila in seveda ni tvegala nikakršnih »hišnih preiskav« na sedežu SDS ali pri sedanjem premieru Janši.
Pač pa se je »pogumno« zopet začel boj za »svojo policijo«, ki kot najnevarnejša postaja dnevno politično orodje. Tako s časovno »slučajno« istočasno vložitvijo tožbe proti bivšemu direktorju Policije Senadu Jušiču, kot tudi za interpretacijo ter izničenjem ravnanj Janeza Janše v aferi Black Cube. Predlogov za parlamentarne komisije na isto temo je že skoraj toliko, da bi potrebovali še vsaj en parlament. Morda »vzporeden« v tej, ali pa vsaj v »neki drugi republiki«.
Ampak kot rečeno, je bilo vse skupaj že zdavnaj predvidljivo. A naivni nekako niso verjeli in videli.
Redki glasovi, a bolj neslišani, ki kritično – ne kritizersko, spremljajo in v pozitivni smeri pristopajo k problemom, ki so vsi rešljivi, so bili enostavno prezrti. Za to imajo veliko
»zaslugo« tudi številni mediji v tujih rokah.
Torej je tudi hitrost reagiranja vseh pristojnih institucij očitno prilagojena najpočasnejšem tempu in previdnemu načelu »boljše nič, kot pa da zavozimo«. Boljše je imeti službo, ali pa biti ponovno izvoljen na nekih bližajočih volitvah, kot pa se sedaj izpostavljati ter postopati tako kot je prav in zakonito. In to velja za številne akterje.
No, in tako bomo zopet imeli neposredno letalsko povezavo z genocidnim Izraelom. Izraelski krvniki in nezakoniti naseljenci pa bodo lahko od boja proti otrokom, zdravnikom, novinarjem, učiteljem in drugi »nevarnim živalim« zopet »utrujeni« uživali počitek v Sloveniji. Pa še kakšen športni dogodek z izraelsko udeležbo bo lahko popestril njihove užitke. Slovenija in Janez Janša pa tiho in javno rušita ter zapuščata vrednote naše družbe in ustavo.
Sobivanje, mir in človekove pravice pa so pravzaprav zopet na preizkušnji. Vsak dan. Malo uporniškega duha ne bi škodilo. Predvsem mladih. Pa mislim na kulturo, ne na nasilje in na primitivizem, omenjen na začetku.
Miloš Šonc, Grosuplje
Namesto čestitke ob 35. letnici in boj simbolov ter vrednot

Pravzaprav je uničenje enkratnega starega lesenega mostu čez Krko »lep« prikaz odnosa do uničenja vrednot kulture, znanja in konec koncev do pojma starosti.

Najlažje je uničiti v imenu »novega« vse, kar se da uničiti. Od vodnih virov (kanal C0, sotočje Save Bohinjke in Dolinke), mostov (Brjanski most čez Krko), ki simbolno povezujejo tudi s preteklostjo – čeprav menda niso »dobičkonosni«, do Plečnikovega stadiona, železniške postaje in Bellevua v Ljubljani itd.

Tako kot so v bivši državi uničevali gradove in vse, kar je dišalo po fevdalizmu, tako danes uničujejo vse, kar je še ostalo iz preteklosti, ali tudi iz socializma, ali morda od prejšnje vlade, oziroma ni dobičkonosno za kakšnega trgovskega, nepremičninskega ali kripto veljaka. Vse seveda ob neomajni podpori »pravne države«, »demokracije« in »stroke«. Seveda je treba vse simbole preteklosti tudi javno popljuvati.

Nikoli si nisem mislil, da bo v samostojni Sloveniji treba poslušati naci-sioniste in tujce ter se kockati z življenji ljudi. Ampak črna kocka z rumenimi pikami je očitno oblastno in finančno preveč privlačna tudi za tiste, ki samo gledajo, uživajo in stavijo v tveganjih drugih. Skratka, ko so odnos do življenja, dela, soljudi in narave degenerirani do skrajnosti, potem obče vrednote »niso več važne«. Je pa običajno to znak za pot navzdol. Tudi z veliko podporo »svobodnih liberalcev«, ki so na stežaj odprli vrata sodobnemu nacizmu in avtokraciji.
Proti naravi in človeški neumnosti se je težko boriti. Pravzaprav je proti naravi lažje. Človek se ji lahko prilagodi.
A vendar se kockanje z življenji v tujini in doma ter z državo Slovenijo nadaljuje.
Ko si človek ne more več zatiskati oči pred grozodejstvi, in ko le-ta prihajajo k nam na dom, potem so izdajalci tu med nami.
In »normalno« je, da postaja izdaja družbena oz. državna, verjetno tudi individualna vrednota; da so pokvarjenost in kriminal več kot normalni, saj so vendar splošno
»sprejemljivi«; da nam hinavščina »normalno« pomeni samo potrebno »prilagajanje« močnejšim, pokvarjenim, oblastnim, tujim in domačim elitam ter posameznikom.
Slovenija s parlamentom in vlado »po volji ljudstva in Izraela« postaja čedalje bolj odtujena. Pozivi k enotnosti postajajo vsaj sumljivi, če prihajajo s strani tistih koristoljubcev, ki so vsa povojna leta zlorabljali oblast za prevrednotenje vseh vrednot in lastno bogatenje. Ob mahanju z zastavami, tudi njihovim snemanjem, prepovedovanjem ter čaščenjem simbolnih grbov sedanjosti in preteklosti je poveden posnetek privrženke sedanjega premiera, ko udarja z zastavo po tleh in vpije: »Janša ti si naš idol!« In ta idol skupaj s svojimi podaniki in Cerkvijo legalno nadaljuje s privatizacijo države.
Predsednik NSi Jernej Vrtovec je glede afere KNOVS, ko so štirje poslanci NSi na Policiji preverjali, kdo prisluškuje v primeru DARS in bodo zato morali pred sodnika, izjavil: (RTV SLO, nedelja, 14. 6. 2026) »V primeru KNOVSA ne gre za nobeno sprejemanje odgovornosti, kajti štirje poslanci NSi-ja so opravljali to, kar je naša zakonska dolžnost.«
In tu se bojim, da ne gre za napačno razumevanje zakona, temveč za zlorabo zakona. Če pa je zakon res tako slabo razumljiv, da se dogajajo takšne vsebinske deformacije, potem se začenjam bati tega našega »pravnega sistema« in države ter ljudi, ki jo vodijo. Ne samo v tem primeru, tudi v številnih drugih, kjer se oblastna elita sklicuje na zakone, ki so jih prilagodili po svoji meri, ne po meri državljanov.
Tudi sedanji odvzem volilne pravice je zelo podoben izbrisanim. Rasistični razlogi ter nosilci so iz enakega kroga nazadnjaških in goljufivih strank oz. ljudi.
Težko je pojasniti praktično že »drugi izbris nezaželenih« naših sopotnikov v življenju, delavcev in sosedov v Sloveniji – z odvzemanjem volilne pravice.
Grda in umazana poteza trenutno vladajoče vlade in koalicije. Pokvarjeni ljudje pač zaslužijo, da se jih imenuje s pravimi imeni za njihove »izbrane poteze«.
Ja, »pravna država« v EU in pri nas očitno »delujeta«. In tega se je počasi začeti treba bati. No, ali pač tudi ne. Saj se ne dogaja prvič.
Ne gre pa samo za sramoto. Tudi gniloba države, družbe, institucij ter posameznikov postaja več kot vidna.
Ko nekateri zase mislijo, da so že zgodovina in zopet ustanavljajo zase muzej, se ugotovi, da so pravi živi fosili. Tako ponovno pojavljanje imen kot so Jelko Kacin, dr. Vinko Gorenak, Aleš Hojs, dr. Dimitrij Rupel in podobni privlečeni iz naftalina skupaj z Janezom Janšo delujejo kot preteklost, ki je tako čudna, da se kaže kot anahronizem sedanjosti. In predvidljivost je žal točna.
Zato naj za zaključek rečem, da so plakati, ki jih pred dnevom državnosti videvam po Ljubljani in drugje ter, ki javno pljujejo po prvem predsedniku R Slovenije in lahko rečem tudi soborcu in somišljeniku tovarišu Milanu Kučanu, sramota za vse nas, ki smo z upanjem sodelovali pri osamosvojitvi ter si prizadevali za boljši svet brez vojn, laži, goljufij in izkoriščanj. Tudi takšno pljuvanje ni nič drugega kot izdaja.
In to današnjo »demokracijo«, tudi »svojo drugo republiko« si današnji izdajalci zelo drugače predstavljajo, kot mnogi državljani, ki smo pred 35. leti z upanjem zrli v prihodnost. A ne takšno, kot imamo danes! Polno laži, goljufij, dobičkaželjnosti ter vojnega hujskaštva. In izdajalci so postali celo del državne oblastne elite.
Z izdajalci vrednot ter pajdaši zločincev pač ni kompromisa. Brez primitivnega politikantskega »navijanja« ter izgubljenega smisla za verodostojnost, državotvornost, zgodovinsko resnico in poštenost, pač tudi ni normalnega sobivanja. Kdor tega ne vidi, je zaman vsakršno pojasnjevanje.
Zato čestitke ter hvala še enkrat vsem naprednim ter pozitivnim sodržavljanom. In velika graja degeneriranim in patološko pokvarjenim poimenskim povzpetnikom ter tistim, ki se vsakokrat »prilagajajo« »demokratičnim – ali pa avtokratičnim« razmeram.
In za konec, poleg čestitke ob 35. obletnici osamosvojitve, še enkrat poudarek, sramujem se današnjega stanja in premnogih izdajalskih ravnanj številnih politikantov. Absolutno pa se ne sramujem dogodkov pred 35. leti, ki so bili častni in izhod iz takratnih nesprejemljivih ter nasilnih družbenih dogodkov.

Miloš Šonc, Grosuplje
